
KREUI 


Tre burrat kanë nevojë të nclërrojnë ambient. - Anekdota që 
tregon për pasojat e këqija të gënjeshtrës. - Morali burracak i 
Xhorxhit. - Harisi jep ide. - Historia e marinarit të regjur dhe e 
jahtistit pa përvojë. - Një ekuipazh trimash. - Rreziku i 
lundrimit kur era fryn nga toka. - Pamundësia e lundrimit kur 
erafryn nga deti. - Ankesat e Edhëlbertës. - Lagështira e lumit. 

- Harisi propozon një udhëtim me biçikleta. - Xhorxhi i trembet 
erës. - Harisi propozon Pyllin e Zi. - Xhorxhin e trembin 
kodrat. - Plani i Harisit për t’iu ngjitur kodrave. - Ndërprerja 
nga misis Harisi. 

- Pra, jemi të gjithë në një mendje, kështu nuk shtyhet më, - tha 
Harisi, - ndaj na duhet të ndërrojmë ambient. 

Në atë çast u hap dera dhe brenda u zgjat koka e misis Harisit. 
Ajo tha se e kishte dërguar Edhëlberta të na kujtonte që të mos 
vonoheshim shumë, për shkak të Klarencit. Edhëlberta merakoset kot 
për fëmijët. Atë mëngjes, djali im kishte dalë me tezen e vet dhe, kur 
ajo e pa t’i mbeteshin sytë nga xhamat e pastiçerisë, e futi brenda, duke 
e dendur mirë me kuleç, krem dhe pasta. Pas kësaj, s’do mend që ai 
s’donte të hante gjë tjetër për drekë, përveç krem karameles. Por ja që 
Edhëlbertës iu duk i sëmurë. Misis Harisi shtoi se do të bënim mirë të 
ngjiteshim lart, edhe për të mirën tonë, se përndryshe do të humbnim 
lojën e Marielës në violinë - qe fjala për pjesën Çaji i kapelabërësit të 
lajthitur nga “Liza në Botën e Çudirave”. Mariela është fëmija e dytë e 

Harisit: tetë vjeçe, mjaft e qeshur dhe shumë inteligjente. Por mua më 
pëlqen më shumë kur luan pjesë serioze. I thamë se do të vinim me të 
mbaruar cigaret, madje iu lutëm të mos e linte Marielën të fillonte pa 
ardhur ne. Ajo na premtoi se do të bënte të pamundurën për ta vonuar 
vajzën dhe shkoi. Me t’u mbyllur dera, Harisi e vazhdoi atje ku e kishte 
lënë: 

- Besoj, më kuptoni se për ç’ndryshim e kam fjalën: NJË 
NDRYSHIM RRËNJËSOR! 

Por puna ishte se qysh ta bëje. 

Xhorxhi sugjeroi për një punë-n. E ç’të prisje tjetër nga 
Xhorxhi? Beqarëve u duket se grave të martuara s’ua pret mendja 
shumë. Kam njohur dikur një të sapomartuar, të cilit i shkrepi në kokë 
të shkonte në Vjenë për një punë. Por gruaja e tij deshi të dinte se për 
çfarë pune. Ai i tha se do të bënte një studim në minierat fqinje të 
Austrisë dhe se do të shkruante një raport për to. Ajo i tha se do të 
shkonte me të. E atillë grua ishte. Ai u përpoq t’i kthente mendjen, duke 
i thënë se miniera s’ishte vend për gratë e bukura, por ajo iu përgjigj se 
këtë e dinte mirë dhe se s’kishte ndërmend ta shoqëronte nëpër galeri: 
do ta përcillte në mëngjes dhe, derisa të kthehej ai, do ta shtynte kohën 
duke shëtitur nëpër dyqanet e Vjenës e duke blerë ç’t’i kish ënda. 
Qyqari i gjorë, meqë s’dinte si të dilte nga ajo bela, u detyrua që, për 
dhjetë ditë tmerrësisht të gjata vere, të vizitonte minierat e Austrisë dhe, 
gjatë mbrëmjeve, të shkruante raporte për to. Kur u kthyen, ajo ia postoi 
raportet firmës së tij, së cilës, në fakt, s’i hynin fare në punë. 

Natyrisht, Edhëlberta me misis Harisin s’ishin asi lloj grash, por 
e mira ishte që të mos ngatërroheshim me këtë për një punë-n. Mbase 
duhej ruajtur për raste të tjera, më urgjente. 

- Jo, - thashë unë, - duhet gjetur diçka më e ndershme dhe më 
burrërore. Do t’i them Edhëlbertës që, pas gjithë këtyre viteve 



8 


ZHEROM K. ZHEROM 


martesore, kam arritur në përfundimin se një burrë nuk di ta çmojë 
kurrë lumturinë që e ka gjithnjë me vete. Prandaj, do t’i them se mendoj 
të largohem prej saj dhe fëmijëve për të paktën tri javë. Do t’i them, - 
vazhdova duke u kthyer nga Harisi, - se ishe ti ai që më vure në dukje 
detyrimet e mia; se ishe ti ai që... 

Harisi përplasi syzet mbi tavolinë. 

- Mos, more burrë! - më ndërpreu. - As mos e ço ndërmend! 
Ajo do të flasë me gruan time dhe... E po, nuk dua që të humbasë 
besimin tek unë. Tekefundit, këtë nuk e meritoj. 

- Si s’e meriton?! - këmbëngula unë. - Ishte propozimi yt. 

- E po, ti ma dhe idenë! - ma ktheu Harisi. - Ti the se rutina nuk 
është për burrat dhe se jeta familjare të trashon trutë. 

- Unë po flisja ashtu në përgjithësi, - i shpjegova. 

- Kurse mua më pëlqeu shumë, - tha Harisi, - dhe po mendoja 
t’ia thosha këto edhe Klarës, sepse edhe ajo ka ca pikëpamje të tilla. 
Jam i sigurt se... 

- Nuk kemi pse rrezikojmë, - e ndërpreva unë. - Këto janë gjëra 
me zarar, por më duket se e gjeta zgjidhjen: do t’iu themi se këtë ide na 
e dha Xhorxhi. 

Për fat të keq, në këto raste ndihma e Xhorxhit mungon fare. 
Mbase do të mendoni se ai do t’ua zgjidhë hallin shokëve të ngushtë, 
por ja që s’përzihet fare. 

- Ishte ideja juaj, - tha ai. - Përkundrazi, ideja ime ishte të bënim 
një piknik, të gjithë së bashku, duke marrë me vete edhe fëmijët. Madje, 
doja të ftoja edhe hallën dhe kisha bërë plan të merrnim një vilë me 
qira, në bregdetin e Normandisë, ku klima është e hatashme, sidomos 
për fëmijët e vegjël, ndërsa qumësht si atje nuk gjen kurrë në Angli. 
Por, do t’iu them, ju s’ma vutë veshin dhe thatë se, po të ishim vetëm, 
do t’ia kalonim shumë më mirë. 

Me Xhorxhin nuk pi ujë takti, prandaj duhet të jesh i prerë. 

- Ke të drejtë, - i tha Harisi. - E di që edhe mua po më pëlqen ai 
plani yt?! Le ta marrim atë vilën! Sille edhe hallën; s’më pritet sa ta 
shoh! Do të kënaqemi atje, të gjithë, një muaj rresht! Dhe, meqë fëmijët 
vdesin për ty, unë me Xh. do ta kemi mendjen të mbledhur, se do t’i 
lëmë në shoqërinë tënde. Ti i ke premtuar Edgarit se do ta mësosh të 
peshkojë. Do të bësh edhe rolin e kafshëve të egra. Diku me Marielën, 
që të dielën, flasin veçse për hipopotamët e tu. Do të organizojmë 
piknikë në pyll, do të jemi vetëm ne, dymbëdhjetë vetë, dhe, gjatë 
mbrëmjeve, do të kënaqemi me muzikë e recitime. Mariela, ti e di, i qan 
që tani nja gjashtë pjesë, kurse fëmijët e tjerë i mësojnë gjërat fët e fët. 

Xhorxhi u bë pulë - ai nuk shquhet për trim, por kësaj here nuk i 
pati hije fare. Tha se po të ishim aq burracakë dhe hileqarë, sa t’i 
punonim një rreng të atillë, s’kish ç’bënte, ndërsa në qoftë se unë 
s’kisha ndërmend ta pija të gjithë shishen e uiskit vetëm, do të më binte 
në qafë duke më marrë një gotë. Pastaj tha diçka të ngatërruar, nuk i 
bëhej vonë shumë, sepse si Edhëlberta ashtu edhe misis Harisi ishin gra 
me mend, dhe, meqë e njihnin mirë, do ta kuptonin në çast se ajo nuk 
kishte qenë ideja e tij. 

Mbeti pa u zgjidhur vetëm një çështje e vogël: ç’lloj ndryshimi? 

Harisi, si zakonisht, ishte për detin. Ai tha se iu kujtua një jaht, 
tamam ai që na duhej: nuk kushtonte shumë dhe ishte aq i thjeshtë, sa 
mund ta drejtonim edhe vetë. Mjaft të mermim një djalë, sa për të na 
dhënë një dorë ndihmë. I thamë se e dinim se për cilin jaht e kishte 
fjalën; kishim qenë atje me Harisin edhe më parë. Ai qelbet erë ujërash 
të ndenjura dhe algash, po zuri shiu nuk ka asnjë strehë ku të futësh 
kokën, ndërsa sipërfaqja e kuvertës është dhjetë këmbë me katër dhe 
gjysmën e saj e zë një sobë, e cila bëhet copë-copë sa herë që përpiqesh 
ta ndezësh. Atje je i detyruar të lahesh në kuvertë dhe, me të bërë hapin 

e parë nga dushi, ta përlan era peshqirin. Të gjitha punët më interesante 
i bën Harisi me djalin dhe mua me Xhorxhin s’na mbetet tjetër veçse të 
qërojmë patatet dhe t’i lajmë. 

- E po, mirë atëherë, - tha Harisi, - le të marrim një jaht të mirë, 
me një kapiten! 

Kësaj radhe s’isha dakord unë. E dija se për cilin kapiten bëhej 
fjalë dhe se ç’kuptonte ai me “det të hapur”: të ishte gjithnjë në kontakt 
me gruan dhe familjen, pa përmendur këtu bordellon e tij të preferuar. 

Vite më parë, kur isha ende i ri dhe pa përvojë, mora njëherë një 
jaht me qira. Tri ishin arsyet që më shtynë të bëja një budallallëk të 
atillë: sapo kisha fituar një lotari, Edhëlberta kishte shprehur dëshirën 
për ajër deti dhe mëngjesin e së nesërmes më ra në dorë rastësisht një 
kopje e gazetës Sporti. Aty më zuri syri një reklamë: 

PËR JAHTISTËT. Rast i rrallë. “Zuzari ”, 28 ton. Pronari, të cilit i ka 
dalë një punë e papritur, është i gatshëm ta lëshojë me qira këtë 
“langua të detit”, për një periudhë të shkurtër ose të gjatë. Dy kabina 
dhe sallon, piano Woffenkoff, dushi - prej bakri të ri. Çmimi: dhjetë 
gini në javë. Adresa: Pirtui & Co., 3A Bucklersbury. 

M’u duk si përgjigja e lutjes sime. As që doja t’ia dija për bakrin 
e ri. “Mjaft sa të lahemi, ” - mendova. Por pianoja WojJenko\J m’u duk 
një ide e hatashme. E imagjinova Edhëlbertën duke luajtur në mbrëmje 
me një si punë kori, të cilin mund ta sajonim me pak prova me 
ekuipazhin, teksa shtëpiza jonë, Zuzari, rrëshqiste ngadalë mbi valët e 
argjendta. 

Mora një pajton dhe e mbajta frymën drejt e tek adresa e sh kr uar 
në gazetë. Mister Pirtui ishte një burrë pa shumë pretendime dhe kishte 
një zyrë jo kushedi çfarë, në katin e tretë. Ai më rrëfeu një pikturë në 

akuarel të Zuzarit që çante detin përmes erës. Platforma e tij ngrihej në 
një kënd nëntëdhjetë e pesë gradë me oqeanin. Në kuvertë s’dukej asgjë 
e gjallë. “Me siguri që, në një pjerrësi të tillë, do të kenë rrëshqitur 
poshtë të gjithë, ” - mendova. Sepse ishte e pamundur të qëndronte 
ndokush aty, veç po ta mbërtheje me gozhdë. Natyrisht, këtë gjë ia vura 
në dukje edhe agjentit, por ai më shpjegoi se Zuzari paraqitej në atë 
pikturë atëherë kur fitoi Meclaljen e Sfidave të Detit. Dhe meqë s’kishte 
njeri që të mos kish dëgjuar për atë ngjarje, s’kishim se ç’të flisnim më 
për të. Dy kokrriza të vogla në kornizën e pikturës, të cilat unë i mora 
për mola, paraqisnin fituesit e vendit të dytë dhe të tretë të garës. Pastaj 
ai më tregoi edhe një fotografi tjetër, ku jahti ishte ankoruar në 
Grevisend, e cila nuk ishte edhe aq mbresëlënëse, por të paktën të jepte 
më shumë siguri. Pasi të gjitha pyetjet e mia morën përgjigje të 
kënaqshme, e mora për dy javë. Mister Pirtui tha se isha me fat që e 
kërkova vetëm për dy javë - më vonë edhe unë u binda për këtë - sepse 
pas dy javësh e kishte porositur një tjetër. Po ta kisha kërkuar për tre 
javë, do të kishte qenë i shtrënguar të mos ma jepte. 

Pastaj më pyeti nëse e kisha menduar se cilin kapiten do të 
merrja. Edhe njëherë tjetër isha me fat - me sa dukej, fati po më 
rrethonte nga të gjitha anët - sepse mister Pirtui më tha se s’kisha ku 
gjeja kapiten më të zotë se mister Gojlesi: ishte një detar i shkëlqyer, që 
e njihte detin si gruan e vet dhe s’kishte dështuar kurrë. 

Meqë atë ditë ishte akoma herët dhe jahti ndodhej në Haruiç, 
mora trenin e orës njëmbëdhjetë pa një çerek nga Liverpuli dhe në orën 
një isha në kuvertë, duke folur me kapitenin Gojles. Ai ishte një burrë i 
bëshëm dhe shumë babaxhan. I tregova idenë time për të kaluar përmes 
ishujve të Holandës dhe për t’iu afruar Norvegjisë. Ai tha: “Ah, ah, 
sër!”, dhe u entuziazmua kaq shumë, sa thua se do ta bënte atë udhëtim 
për qejf të vet. Por kur erdhi biseda tek ushqimet që do të merrnim me 

vete, entuziazmi i tij arriti kulmin. Të them të drejtën, hesapet që bëri, 
më tromaksën. Madje fillova të trembesha se mos këtu luhej ndonjë lloj 
kontrabande. Por ai qeshi në atë mënyrën e vet atërore dhe më siguroi 
se s’kishte asgjë të tillë në këtë mes. Ushqimet që do të tepronin pas 
udhëtimit do t’i faleshin ekuipazhit - me sa dukej, kështu ishte si 
rregull. M’u bë sikur këtë ekuipazh po e fumizoja me ushqime për të 
kaluar dimrin. Po s’doja të dukesha koprrac, ndaj s’e hapa gojën. Edhe 
llogaria e pijeve më befasoi. Unë mendoja të merrja vetëm aq sa do të 
na duheshin për veten, por mister Gojlesi foli prapë për ekuipazhin. 

- Ne nuk duam diçka që të ketë natyrën e orgjisë, mister Gojles! 
- i thashë unë. 

- Orgjisë? - ma ktheu ai. - E ç’e keqe mund të vijë nga një pikë 
e vogël uiski në çaj? 

Pastaj më shpjegoi se motoja e tij ishte: “Merr vetëm njerëz që 
vlejnë dhe trajtoji mirë!” 

- Kështu do ta bëjnë më mirë punën, - tha. - Dhe do të vijnë 
prapë herën tjetër. 

Të them të drejtën, s’besoja se do të më duheshin herë tjetër. 
Madje, pa i parë ende, po fillonin të më dukeshin si një bandë derrash 
makutë. Por mister Gojlesi dukej i ngazëllyer dhe unë isha pa përvojë, 
ndaj e lashë të bënte ç’të donte. Ai më premtoi se do të kujdesej vetë që 
asgjë të mos shkonte dëm. 

Ia lashë në dorë edhe zgjedhjen e ekuipazhit. Më tha se do ta 
bënte këtë me ndihmën e dy burrave dhe të një djali. Po ta kishte fjalën 
për ushqimet dhe pijet, ai po e tepronte shumë, por mbase e kishte 
fjalën për lundrimin. 

Gjatë rrugës për në shtëpi porosita një kostum jahtisti, me një 
kapelë të bardhë, dhe rrobaqepësi më premtoi se do ta kisha gati në 
kohë. Pastaj shkova në shtëpi dhe i tregova Edhëlbertës se ç’kisha bërë. 

Gëzimi i saj errësohej vetëm nga një re e vockël dyshimi: a do të arrinte 
rrobaqepësi ta qepte në kohë kostumin e saj? Të tilla janë gratë. 

Muaji ynë i mjaltit, i cili s’kishte shumë që kishte filluar, po 
mbaronte shpejt, ndaj vendosëm të mos ftonim kënd, por ta patur të 
gjithë jahtin tonin. Dhe bëmë mirë që vendosëm ashtu. Të hënën u 
bëmë gati dhe u nisëm. S’më kujtohet se ç’kishte veshur Edhëlberta, 
por çfarëdo që të ketë qenë, ajo dukej shumë tërheqëse. Kostumi im 
ishte bojë blu dhe kishte ca gërshetëza të bardha që binin shumë në sy. 

E takuam mister Gojlesin në kuvertë dhe ai na tha se dreka ishte 
gati. Duke u nisur nga pjatat e blera nga mister Gojlesi, u mprehëm për 
një gatim të hatashëm. Por nuk m’u dha rasti të gjykoja për dhuntitë e 
anëtarëve të tjerë të ekuipazhit. Sidoqoftë, gjatë kohës së pushimit m’u 
dukën njerëz gazmorë. 

Me të mbaruar drekën, unë me Edhëlbertën përkrah u përkulëm 
mbi parmakë, duke pritur të ngrinin spirancën e të shihnim se si do të 
zhdukeshin ngadalë në horizont brigjet e bardha të atdheut. Të dy bëmë 
gati pjesën tonë të programit dhe pritëm në kuvertë. 

- Me sa duket, ata po vazhdojnë të pushojnë, - tha Edhëlberta. 

- Po të kenë ndërmend që ta hanë brenda katërmbëdhjetë ditëve 
gjysmën e ushqimit që ndodhet në këtë jaht, - i thashë unë, - atëherë pas 
çdo vakti do t’iu duhet me të vërtetë goxha kohë për të tretur ushqimin. 
Më mirë të mos i ngasim, se përndryshe s’do të harxhojnë as çerekun. 

- Duhet të kenë shkuar për të fjetur, - tha Edhëlberta. - Edhe pak 
dhe po vjen ora e çajit. 

Padyshim që ata ishin tipa mjaft të qetë. Unë fillova të shëtisja 
dhe e përshëndeta kapitenin Gojles diku poshtë shkallëve. E 
përshëndeta tri herë. Pastaj ai m’u afrua ngadalë. Tani nuk dukej më aq 
babaxhan sa më parë. Në gojë mbante me mospërfillje një cigare. 

- Kur të jeni gati, le të nisemi, kapiten Gojlesi! - i thashë unë. 

Ai e hoqi cigaren nga goja. 

- Jo sot, sër, - ma ktheu. - Sot nuk nisemi dot. 

- Pse, si është puna sot? - e pyeta. 

E dija që njerëzit e detit ishin supersticiozë. Mbase të hënën e 
mbanin si ditë ters. 

- Nuk është puna te dita, por tek era, - u përgjigj kapiteni Gojles. 
- Ajo nuk po ndryshon. 

- E pse duhet të ndryshojë? Mua më duket në rregull kështu siç 

është. 

- Eh, eh, - ia bëri kapiteni Gojles. - Ashtu të duket, por siç e 
sheh edhe vetë, sër, - më shpjegoi kur më pa të habitur, - këtë erë ne e 
quajmë “era e tokës”, sepse ajo fryn... pra, fryn drejt e nga toka. 

Pasi e vrava ca mendjen, vura re që ai kishte të drejtë. Era frynte 
nga toka. 

- Kushedi, mbase ndryshon gjatë natës, - tha kapiteni Gojles dhe 
u duk sikur iu shtuan shpresat. - Tekefundit nuk është edhe aq e fortë 
dhe fryn e shtruar. 

Ai vuri përsëri cigaren në gojë dhe unë u ktheva në kiç, për t’i 
shpjeguar Edhëlbertës arsyen e vonesës. 

Edhëlberta, së cilës dukej sikur i kishte rënë pak ai shpirti 
entuziast i fillimit, donte të dinte pse nuk mund të lundronim kur era 
frynte nga toka. 

- Po të mos fryjë nga toka, do të fryjë nga deti dhe do të na 
nxjerrë prapë në breg. Mua më duket se pikërisht kjo është era që na 
duhet. 

Unë i thashë: 

- Sepse nuk ke përvojë, e dashur. Të duket sikur është era që na 
duhet, por ja që s’është kështu. Kjo është ajo që ne e quajmë era e tokës, 
dhe era e tokës është gjithnjë shumë e rrezikshme. 

Edhëlberta donte të dinte p.se era e tokës ishte e rrezikshme. 

Ankimet e saj filluan të më mërzisnin. Mbase edhe unë s’isha 
shumë i sigurt. Zhurma monotone e një jahti e dëshpëron një shpirt të 
zjarrtë. 

- Këtë nuk di ta shpjegoj, - ia ktheva; dhe ishte e vërtetë. - Por 
që të lundrosh në një erë të tillë është çmenduri. Dhe gjithë hallin e kam 
tek ty, e dashur. Nuk kam pse të shtie në rrezik pa qenë nevoja. 

M’u duk se godita në shenjë. Po Edhëlberta tha se do të kishim 
bërë mirë të kishim ardhur në anije të martën. Pastaj shkoi poshtë. 

Në mëngjes era ndryshoi drejtim dhe filloi të frynte nga veriu. Unë u 
ngrita herët dhe shkova të njoftoja kapitenin Gojles. 

- Ah, ah! - ia bëri ai. - Prapësi e madhe! Po s’kemi ç’bëjmë. 

- Pse, as sot nuk nisemi dot? - guxova ta pyesja. 

Nuk u nxeh; vetëm sa qeshi. 

- E po, zotëri, - tha, - po të donit të shkonit në Ipsuiç, s’kish si 
bëhej më mirë. Por ne duam të shkojmë në bregdetin holandez, apo jo? 

Ia tregova Edhëlbertës dhe vendosëm që atë ditë ta kalonim në 
breg. Haruiçi nuk është ndonjë qytet i gëzueshëm dhe, në mbrëmje, 
mund ta quash me plot gojën qytet i vdekur. Pimë çaj në bregdet, pastaj 
u kthyem në mol, për t’u takuar me kapitenin Gojles. Pritëm për të 
ndonjë orë. Kur u kthye, ai dukej në një formë më të gëzueshme se ne. 
Po të mos më betohej se nuk pinte kurrë, se vetëm ndonjëherë 
mbrëmjeve hidhte ndonjë gotë grog të nxehtë, për ta zënë gjumi, do të 
thosha me plot gojën që ishte xurxull. 

Mëngjesin tjetër era frynte nga jugu, por kjo ia shtoi akoma edhe 
më shumë ankthin kapitenit Gojles, sepse kësaj here ishte i pasigurt jo 
vetëm për lëvizjen, por edhe për qëndrimin aty. E vetmja shpresë 
mbetej që era të ndryshonte drejtim para se të na ndodhte gjësendi. Por 
në atë çast Edhëlberta e mori me të vërtetë inat jahtin. Ajo tha se do të 

kishte qenë më mirë të kalonim një javë në ndonjë lavatriçe. Të paktën 
ato nuk lëvizin vendit. 

Kaluam edhe një ditë tjetër në Haruiç dhe, atë natë dhe natën 
tjetër, era vazhdoi të frynte nga jugu, ndaj ne fjetëm në Kings Hed. Të 
premten era frynte nga lindja. Unë e takova kapitenin Gojles në mol dhe 
i thashë se, në këto rrethana, më në fund mund të niseshim. Atë e 
nervozoi këmbëngulja ime. 

- Po të merrje vesh pak më shumë, do të tregoje më tepër kujdes 
për veten. Era fryn drejt e nga deti. 

Unë i thashë: - Kapiten Gojlesi, më thuaj të drejtën, ç’është ky 
send i mallkuar që kemi marrë me qira? Është jaht apo shtëpi mbi ujë? 

Ai u duk sikur u habit nga pyetja ime. Tha: 

- Është barkë me vela. 

- Doja të thosha, - ia ktheva unë, - që a ka ndërmend të lëvizë 
ndonjëherë, apo do të qëndrojë e ngulur këtu? Përndryshe le t’ia 
zbukurojmë dritaret me degë shermashekësh, të mbjellim lule në 
kuvertë, madje të vendosim edhe një tendë të madhe, që të na bëjë hije. 
Po në qoftë se ka ndërmend të lëvizë... 

- Që të lëvizë, - më ndërpreu kapiteni Gojles, - era duhet të fryjë 
nga prapa. 

- Ç’lloj ere na duhet? 

Kapiteni Gojles dukej i shushatur. 

- Gjatë kësaj jave, - vazhdova unë, - ne e kishim erën nga veriu, 
nga jugu, nga lindja dhe nga perëndimi, në të gjitha variantet. Në qoftë 
se ka mbetur ndonjë drejtim tjetër që s’ka fryrë, atëherë ma thuaj dhe 
unë do të rri ta pres. Ama, nëse jo, dhe ajo spirancë s’ka zënë akoma 
rrënjë në fund të oqeanit, le të presim edhe sot e të shohim se ç’do të 
ngjasë! 

Duke belbëzuar, tha se kjo ishte në dorën time. 

- E po, zotëri, - tha, - je ti ai që vendos. Unë jam në shërbimin 
tuaj. Ndihem si të më kenë dhënë në ngarkim ca fëmijë dhe padyshim 
që përmbaruesit tuaj e kanë për detyrë të bëjnë atë që duhet bërë me 
dadon plakë. 

Serioziteti i tij më befasoi. 

- Mister Gojles, - i thashë, - më thuaj të vërtetën, a kemi shpresë 
për ndonjë lloj ere që të na nxjerrë nga kjo vrimë e mallkuar? 

Tek ai u kthye prapë mirësjellja gjeniale. 

- Siç e sheh edhe vetë, sër, ky bregdet është shumë i rrezikshëm. 
Ndryshonte puna po të kishim dalë në det të hapur; të largohesh prej 
këndej me një guaskë si puna e kësaj... e po, hëm, të jem i sinqertë, këtu 
qëndron e gjithë meseleja. 

U largova nga kapiteni Gojles, pasi u sigurova mirë se do të 
vrojtonte motin ashtu siç sheh nëna foshnjën që fle. Ky krahasim më 
preku më shumë se çdo gjë tjetër. E pashë prapë në orën dymbëdhjetë: 
po vrojtonte nga kabina e kapitenit. 

Në orën pesë pasdite fati ktheu papritur. Takova në mes të 
rrugës një grup shokësh jahtistë. U tregova ç’më kishte ngjarë dhe ata u 
habitën. Kapiteni Gojles me dy burra të tjerë vazhdonin të vrojtonin 
motin. Unë vrapova në Kings Hed për t’i thënë Edhëlbertës të bëhej 
gati. Vetë i katërt, iu drejtuam pa zhurmë molit ku ishte anija jonë. Atje 
ndodhej vetëm djali. Dy miqtë e mi morën përsipër drejtimin e jahtit 
dhe në orën gjashtë ishim duke lundruar të lumtur në det të hapur. 

Atë natë mbërrita në Aldboraf, ndërsa ditën tjetër në Jarmuth 
dhe, meqenëse shokëve të mi u duhej të largoheshin, vendosa ta braktis 
jahtin. Herët në mëngjes i nxorëm në ankand të gjitha furnizimet tona 
dhe i shitëm. Vërtet dola me humbje, por më në fund shpëtova nga 
kapiteni Gojles. Jahtin e mori përsipër një marinar, i cili, pasi e pagova, 
më premtoi se do ta kthente në Haruiç. Pastaj u kthyem në Londër me 

tren. Tani mund të ketë edhe jahte të tjerë, përveç Zuzarit, apo kapitenë 
të tjerë, përveç Gojlesit, por ajo përvojë e hidhur që pata me të më ka 
bërë ta humb besimin. 

Edhe Xhorxhi ishte i mendimit se jahti kërkonte përgjegjësi të 
madhe, ndaj e lamë fare atë punë. 

- Si thoni për lumin? - sugjeroi Harisi. - Ne ia kemi kaluar 
shumë bukur atje. 

Xhorxhi nxori në heshtje një cigare. Unë theva një arrë tjetër. 

- Lumi s’është për ne, - thashë unë. - Se ç’ka diçka atje, mbase 
lagështira, që më bën të më therin kyçet. 

- E njëjta gjë më ndodh edhe mua, - tha Xhorxhi. - Madje, kur 
më shpie rruga në zonat pranë lumit, nuk më mbyllen sytë gjithë natën. 
Në pranverë kalova një natë tek Xhoi dhe më doli gjumi që në shtatë të 
mëngjesit. Pastaj s’i mbylla më sytë. 

- E thashë ashtu kot, - tha Harisi. - As mua nuk më bën mirë. 
Më acaron cermën. 

- S’ka si ajri i malit, - thashë unë. - Po sikur të bëjmë një shëtitje 
në Skoci? 

- Në Skoci ka gjithnjë lagështirë, - tha Xhorxhi. - Para nja dy 
vjetësh ndenja atje tri javë dhe nuk bëri asnjëherë mot i thatë. 

- Në Zvicër është mrekulli! - tha Harisi. 

- Nuk do të shkoja kurrë me këmbët e mia në Zvicër, - 
kundërshtova unë. - E harruat se ç’na ndodhi herën e fundit? Ne na 
duhet një vend i ashpër për gratë dhe fëmijët. Një vend me hotele të 
këqij dhe me kushte të vështira. Një vend ku do të na duhet të punojmë 
shumë, të rraskapitemi... 

- Je në vete? - tha Xhorxhi. - Harrove që do të vij edhe unë me 

ju? 

- E gjeta! - thirri Harisi. - Një udhëtim me biçikleta! 

Xhorxhi e pa gjithë dyshim. 

- Mos e merr aq lehtë! - i tha. - Por sikur të dalë përpara ndonjë 
malore dhe era të fryjë në drejtimin tënd? 

- Atëherë do të zbres dhe erën do ta kem nga pas! 

- S’më kishte shkuar kurrë mendja, - i tha Xhorxhi. 

- S’ke për të gjetur kurrë gjë më të bukur se një udhëtim me 
biçikleta. 

Edhe unë isha në një mendje me të. 

- Po jua tregoj edhe se ku, - vazhdoi ai. - Përmes Pyllit të Zi. 

- Pse atje? - tha Xhorxhi. - Atje ka vetëm malore. 

- E ke gabim, - tha Harisi. - Vetëm dy të tretat e rrugës. Pastaj 
atje ka edhe ca gjëra të tjera, që ty s’të shkon mendja kurrë... 

Ai pa njëherë përqark. 

- Ka ca shina që iu ngjiten atyre kodrave. Ca gjëra për rrota... 

Dera u hap dhe u duk përsëri koka e misis Harisit. Ajo tha se 

tani Edhëlberta e kishte rrasur skufjen në kokë nga inati, ndërsa Marieli, 
pasi na priti e na priti, e luajti pa ne Çajin e kapelabërësit të lajthitur. 

- Nesër te klubi në orën katër! - më pëshpëriti në vesh Harisi, 
tek po ngrihej, ndërsa unë ia përcolla Xhorxhit ndërsa po ngjisnim 
shkallët. 

KREUII 

Një punë delikate. - Ç’mund të thoshte Edhëlberta. - Por ç ’tha 
në të vërtetë. - Ç’tha misis Harisi. - Ç’i thamë ne Xhorxhit. - 
Do të nisemi të mërkurën. - Xhorxhi na kujton se mund të 
ndërrojmë mendje. - Harisi dhe unë jemi gjithë dyshime. - Kush 
e bën punën më të madhe në një biçikletë dyshe. - Ç’mendon ai 
që rri përpara. - Po ai që rri prapa. - Si e humbi Harisi gruan e 
vet. - Çështja e bagazheve. - Urtësia e xhaxhait tim, Podzherit. 
- Fillimi i historisë së burrit që kishte një çantë. 

Unë i hapa kartat me Edhëlbertën që atë mbrëmje. E nisa sikur 
isha pak i nervozuar. Mendoja se Edhëlberta do ta vinte re këtë dhe do 
të mendonte se e kisha për shkak të mbingarkesës së trurit. Kjo, 
natyrshëm, do ta shpinte bisedën tek shëndeti dhe nevoja për të marrë 
masa urgjente për rimëkëmbjen e tij. Mendoja se, me pak fat, do t’ia 
dilja mbanë. E imagjinoja Edhëlbertën duke më thënë: “Jo, i dashur, ti 
ke nevojë për një ndryshim, për një ndryshim rrënjësor! Dëgjoje 
këshillën time dhe largohu për një muaj nga shtëpia. Jo, mos më kërko 
të vij edhe unë me ty! E di që ke shumë nevojë për mua, por kësaj here 
të duhet tjetër shoqëri. Përpiqu t’i mbushësh mendjen Xhorxhit dhe 
Harisit të vijnë me ty. Besomë, një tru kaq i mbingarkuar sa i yti ka 
nevojë të shkëputet për ca kohë nga rutina e jetës shtëpiake. Përpiqu të 
harrosh për pak se fëmijët kanë nevojë për edukim, përkujdesje, apo 
mjekime plagësh tri herë në ditë. Përpiqu të harrosh se në jetë ka edhe 

gjëra si gatimi, pastrimi i shtëpisë, faturat e kasapëve. Largohu dhe 
përpiqu të gjesh ndonjë cep të gjelbër mbi këtë dhë, ku gjithçka të duket 
interesante, dhe truri yt të gjejë paqe dhe ide të freskëta. Largohu dhe 
mua do të më marrë malli për ty. Vetëm kështu do të sjell ndërmend 
virtytet e tua të çmuara, sepse duke të pasur përditë pranë, si qenie 
njerëzore që jam, i nënvlerësoj ato, ashtu siç na ndodh të bëhemi 
mospërfillës edhe ndaj dritës së përditshme të diellit dhe bukurisë së 
hënës. Largohu, pastaj kthehu me mendje e trup të freskët, edhe më i 
mirë e më i dashur nga ç’ke qenë më parë!” 

Por ja që edhe atëherë kur i arrijmë synimet tona, ato nuk 
realizohen kurrë në atë formë që i mendojmë ne. E para e punës, 
Edhëlberta nuk e vuri re fare që unë isha nervoz, prandaj u detyrova t’ia 
them vetë: 

- Më fal, por sonte nuk e ndiej veten mirë. 

- Ashtu? S’e vura re. Si e ke hallin? 

- S’di si ta shpjegoj, por ka ca javë që s’e ndiej veten mirë. 

- E ke prej uiskit! - tha Edhëlberta. - S’e vë në gojë kurrë, me 
përjashtim të rasteve kur shkojmë në shtëpinë e Harisit. S’ke pse pi, kur 
e di që të bën dëm. 

- Nuk është prej uiskit, - ia ktheva unë. - Është diçka më e 
thellë. Them se është më shumë mendore se fizike. 

- Aha, paske lexuar prapë ata kritikët, - tha Edhëlberta, kësaj 
here me pak më shumë dhembshuri. - Si s’ma vure veshin njëherë e t’i 
flakje në zjarr?! 

- S’e kam prej tyre, - iu përgjigja. - Tani nga fundi ata kanë 
filluar të lëvdojnë. 

- E po ç’është atëherë? Duhet të ketë ndonjë shkak. 

- Jo, nuk ka. Ku ta gjeja të kishte! Them se është diçka shumë e 
rrallë. Mund ta përshkruaj vetëm si një ndjenjë të çuditshme, e cila 

s’gjen kurrsesi prehje, dhe që, me sa duket, më ka shtënë në dorë të 
tërin. 

Edhëlberta m’i qepi sytë gjithë kureshtje, por meqë nuk tha gjë, 
unë vazhdova të arsyetoja: 

- Kjo jetë e shpëlarë dhe monotone, këto ditë kaq paqësore, 
gjithë kjo lumturi, pa asgjë të re, të gjitha të kallin datën. 

- Unë s’do të qahesha, - tha Edhëlberta. - Që të ndihemi më të 
kënaqur, mbase, mund të ndryshojmë diçka të vogël. 

- Nuk jam shumë i sigurt për këtë, - ia ktheva unë. - Kur në jetë 
ka vetëm gëzime, edhe vetë dhembja të duket një variacion i këndshëm. 
Bile - bile, ndonjëherë mendoj se edhe engjëjve në qiell duhet t’u bëhet 
shpirti verem nga ajo jetë gjithnjë e qetë dhe e patrazuar. Sa për mua, 
një jetë pafundësisht e lumtur dhe që nuk ndërpritet nga asgjë, do të më 
bënte të luaja nga fiqiri. Por, me sa duket, - vazhdova, - unë qenkam një 
tip shumë i çuditshëm, aq sa nganjëherë e kam të pamundur ta kuptoj 
veten. Madje ka çaste, - shtova, - që e urrej veten pse jam gatuar i tillë. 

Zakonisht, biseda të tilla, duke u kredhur në thellësitë e 
emocioneve të papërshkrueshme, e preknin shpejt Edhëlbertën, por 
sonte, çuditërisht, nuk i bënë pikë përshtypjeje. 

Duke folur me respekt për perëndinë, dhe mbase kjo ushtroi 
efekt tek unë, ajo ma mbushi mendjen se ishte gomarllëk të kërkoja 
tersllëqet, kur ato nuk kishin ndërmend të vinin vetë; dhe, sa për atë që 
isha tip i çuditshëm, kësaj s’kisha ç’i bëja, por, kushedi, mbase isha me 
fat dhe gjeja tipa të tjerë si veten. Monotonia e jetës, shtoi ajo, ishte një 
përvojë e përbashkët: në këtë pikë ne mund të ngushëllonim njëri - 
tjetrin. 

- Ti s’e merr me mend se sa dua të zhdukem ndonjëherë, - tha 
Edhëlberta, - madje edhe nga ty. Por e di se kjo është punë që s’bëhet, 
ndaj e ndrydh gjithçka përbrenda e nuk bëj zë. 

S’e kisha dëgjuar kurrë Edhëlbertën të fliste ashtu, ndaj u habita 
dhe u hidhërova pa masë. 

- Kjo s’po më duket edhe aq e këndshme, - i thashë. - Nuk i ka 
hije një gruaje të flasë kështu. 

- E di, prandaj s’ta kam përmendur kurrë më parë. Ju burrat 
s’arrini ta kuptoni kurrë, - vazhdoi Edhëlberta, - se një grua, sado e 
dhënë të jetë pas burrit të vet, ka çaste kur ai e torturon. Ti s’e merr me 
mend se sa herë më vjen ta flak përparësen dhe të fluturoj jashtë, ku 
askush të mos më pyesë më se ku po shkoj, sa do të vonohem, apo se 
kur do të kthehem. Ti nuk e di se sa herë dua të përgatis një darkë, ashtu 
siç ma ka qejfi mua, që t’iu pëlqejë edhe femijëve, por që ti, me ta parë, 
të rrasje kapelën në kokë dhe t’ia mbathje për në klubin tënd. Ti nuk e 
di se sa herë dua që të ftoj këtu gratë që më pëlqejnë mua, por që ti s’i 
sheh dot me sy, të takoj njerëzit që dua, të shkoj të fle sa herë të më 
flihet dhe të ngrihem nga gjumi kur të dua. Dy njerëz që janë martuar 
bashkë duhet të sakrifikojnë dëshirat e tyre për njëri - tjetrin. Por 
s’është keq që, ndonjëherë, t’ia lëshojnë pak perin shoku-shoqit. 

Edhëlberta doli vetë tek shtegu i shumëpritur, por, më duhet ta 
pohoj se, në atë çast, u ndjeva shumë i prekur dhe i fyer. 

- E po, - i thashë, - po qe se dëshiron të largohesh nga unë... 

- Mos u bëj i marrë! - tha ajo. - Dua të largohem vetëm për pak 
kohë, aq sa të harroj nja dy skutat e tua të errëta, që s’janë edhe aq të 
përsosura, dhe të kujtoj se sa burrë i dashur je për gjitha të tjerat; më 
pas, mezi do të pres të të shoh prapë, ashtu si dikur, kur nuk të shihja 
kaq shpesh, pasi kjo më ka bërë pak mospërfillëse karshi teje, ashtu siç 
bëhemi edhe ndaj dritës së diellit, vetëm e vetëm se ai është përditë 
atje... 

Nuk më pëlqeu fare toni i Edhëlbertës. Madje m’u duk pak 
mendjemadhe. S’ishte e hijshme që një grua të gëzohej për mungesën e 

burrit, qoftë edhe për dy a tri javë! Tekefundit, kjo s’i kishte lezet një 
gruaje. Edhëlberta s’ishte më ajo që njihja unë. Kjo ma prishi humorin 
kaq shumë, saqë tani s’kisha më pikën e dëshirës për të shkuar në atë 
udhëtim. Po të mos ishte Xhorxhi me Harisin do t’i kisha vënë kapak 
asaj pune. Kështu si rrodhën gjërat, s’po gjeja ndonjë mënyrë për të dalë 
me dinjitet nga ajo situatë. 

- Në rregull, Edhëlberta, le të bëjmë ashtu siç thua ti. Veçse, më 
fal për kureshtjen time prej bashkëshorti, por ç’ke ndënnend të bësh 
gjatë mungesës sime? 

- Do të marrim atë shtëpinë në Folkston. Do të shkoj atje me 
Ketin. Dhe nëse do t’i bësh një të mirë edhe Klara Harisit, - shtoi 
Edhëlberta, - mbushja mendjen edhe Harisit të vijë me ty, kështu që do 
të marrim edhe Klarën me vete. Ne të tria ia kalonim shumë mirë me 
njëra - tjetrën, para se të vinit ju burrat në jetën tonë, dhe do të 
kënaqeshim shumë po ta kujtonim edhe njëherë atë kohë. Hë, si thua, - 
vazhdoi Edhëlberta, - ia mbush dot mendjen Harisit? 

I thashë se do të përpiqesha. 

- Sa djalkë i mirë që je! Bëj të pamundurën! Mermi edhe 
Xhorxhin me vete. 

I thashë se kjo ishte punë që s’bëhej, sepse Xhorxhi ishte beqar 
dhe askush s’do ta priste mirë largimin e tij. Por gratë s’i kuptojnë kurrë 
shakatë. Edhëlberta tha se nuk shkonte ta linim vetëm dhe unë i 
premtova se do ta mermim edhe Xhorxhin. 

Pasdite takova Harisin në klub dhe e pyeta se ç’kishte bërë. Ai 

tha: 

- Çdo gjë në rregull. Nuk pata asnjë pengesë. 

Por m’u duk sikur fshihte diçka, ndaj e shtrëngova të më 
tregonte më shumë hollësi. 

- Ajo e priti si qumësht i ëmbël, - vazhdoi ai, - pastaj më tha se 
kjo ishte një ide e shkëlqyer dhe me siguri që do të kishte qenë e 
Xhorxhit. Ishte e mendimit se kjo do të më bënte shumë mirë. 

- Bukuri atëherë. Çfarë nuk shkon? 

- Jo, mirë për këtë, po pastaj ajo filloi të flasë edhe për ca gjëra 
të tjera... 

- Të kuptoj, - i thashë. 

- Për atë banjën që i është bërë fiksim. 

- E kam dëgjuar. Ajo ka nisur t’i fusë xixat edhe Edhëlbertës. 

- S’ia prishja dot. S’mund t’i refuzoja kur ajo u tregua aq e mirë 
për atë gjënë tjetër. Veçse, kjo do të më kushtojë rrumbullak njëqind 
sterlina. 

- Kaq shumë? - e pyeta unë. 

- Kokërr më kokërr. Vetëm ajo kushton gjashtëdhjetë sterlina. 

Më erdhi keq për të. 

- Sepse është edhe ajo soba e kuzhinës. Në qoftë se gjërat në 
shtëpinë tonë kanë shkuar ters këto dy vitet e fundit, të gjithë fajin e ka 
pasur soba e kuzhinës. 

- Të kuptoj, - i thashë, - ne kemi ndërruar gjashtë soba dhe secila 
prej tyre ka qenë më e keqe se e mëparshmja. Kjo që kemi tani, jo 
vetëm që s’ia thotë fare, por edhe më keq akoma: ajo e di mirë kur kemi 
ndonjë festë familjare dhe bën të pamundurën të na e prishë. 

- Tani do të blejmë një të re, - tha Harisi, por pa asnjë lloj 
entuziazmi. - Klara thotë se do të na bjerë më lirë po t’i bëjmë të dyja 
në të njëjtën kohë. Në qoftë se një grua ka ndërmend të blejë ndonjë gur 
diamanti, - shtoi Harisi, - me siguri që do të justifikohet se e bën këtë 
për të ulur çmimin e përparëses së kuzhinës. 

- Sa mendon se do të kushtojë soba? - u bëra kureshtar për këtë 


temë. 

- S’e di, - u përgjigj Harisi. - Besoj se edhe nja njëzet sterlina të 
tjera. Pastaj kujtuam pianon. A ke vënë re ndonjë ndryshim midis një 
pianoje nga një tjetër? 

- Ca bëjnë më pak zhurmë dhe ca më shumë. 

- Ajo e jona ka një defekt në tercë, - tha Harisi. - Meqë ra fjala, 
a e di se ç’është kjo terca? 

- Është ai fundi me të dridhur, kur mbaron pjesa, - ia shpjegova 
unë. - Ai çasti kur të duket sikur të kanë shkelur bishtin. Pjesët brilante 
mbarojnë gjithnjë me një tercë. 

- E po, edhe ajo na dashka ca sterlina të tjera, sepse asaj sonës, 
së vjetrës, nuk i dalkan. Tani do të më duhet ta fus në bodrum dhe të 
blej një të re për dhomën e pritjes. 

- Po tjetër? 

- S’ka më, - tha Harisi. 

Me sa dukej, s’po i kujtohej më ndonjë gjë tjetër. 

- Tjetrën do ta zbulosh kur të kthehesh në shtëpi. Asaj i ka 
shkrepur në kokë edhe për diçka tjetër. 

- Çfarë gjëje? 

- Një shtëpi me qira në Folkston. 

- E për çfarë ta dojë shtëpinë në Folkston? 

- Për të kaluar verën, - dhashë një hamendje unë. 

- Po ajo do të shkonte për pushime në Uells, te njerëzit e saj. Ata 
na kishin ftuar familjarisht, së bashku me fëmijët. 

- Mbase ajo do të shkojë në Uells para se të shkojë në Folkston. 
Ose do të kthehet kur të jetë rrugës për në shtëpi. Po e di shumë mirë që 
do të marrë një shtëpi me qira në Folkston. Qofsha i gabuar dhe uroj që 
për të mirën tënde të mos jetë kështu! Por kam frikë se kjo tashmë është 
vendosur. 

- Ky udhëtim do të na kushtojë qimet e kokës. 

- Ishte një budallallëk i madh që në fillim, - i thashë unë. 

- U treguam të marrë që e dëgjuam atë. Me siguri që këto ditë ai 
do të na fusë në ndonjë ngatërresë. 

- Ai gjithnjë ngatërrestar ka qenë, - e mbështeta unë. 

- Kokëmushkë, - shtoi Harisi. 

Në atë çast dëgjuam në holl zërin e Xhorxhit. 

- Më mirë mos i thuaj gjë, - i thashë unë. - Tani s’e kthejmë dot 

më. 

- Po, po, - tha Harisi. - Tani s’ndreqet më. Vate edhe banja, 
edhe pianoja. 

Xhorxhi erdhi shend e verë. 

- Hë? - tha. - Si shkoi? Ia dolët? 

Se ç’kishte diçka në zërin e tij, që s’më pëlqeu. Vura re se as 
Harisit s’i pëlqeu. 

- Ia dolëm për çfarë? - e pyeta unë. 

- Për çfarë? Për t’ia mbathur. 

E ndjeva se kishte ardhur koha t’ia sqaroja gjithçka Xhorxhit. 

- Në jetën martesore, - i shpjegova, - burrit i takon të propozojë 
diçka, ndërsa gruas të bindet. Kjo është detyra e saj. Madje këtë e 
predikon edhe feja. 

Xhorxhi mblodhi duart dhe ia qepi sytë tavanit. 

- Këto mund të duken si gjëra për të qeshur, - vazhdova unë, - 
por ja që kështu është e vërteta. Ne u thamë grave tona se do të 
niseshim. Natyrisht, ato nuk e pritën mirë, sepse dëshironin të vinin me 
ne. Por ne ua shpjeguam dhe... kjo ishte e gjitha. 

Xhorxhi tha: 

- Ju kërkoj ndjesë, por nuk ju kuptova mirë. Unë jam beqar. 
Ndaj bëj vetëm sa më thonë dhe sa dëgjoj. 

Unë i thashë: 

- Pikërisht këtu qëndron gabimi yt. Sa herë që të bëhesh 
kureshtar për këto gjëra, eja e na pyet mua me Harisin dhe do t’i 
sqarojmë të gjitha. 

Xhorxhi na falënderoi dhe ne iu kthyem çështjes sonë. 

- Kur do të nisemi? - tha Xhorxhi. 

- Sa kohë që unë të mos jem ftohur akoma, - tha Harisi. - Sa më 
shpejt, aq më mirë. 

Ma do mendja që ai donte të zhdukej një çast e më parë, para se 
misis Harisit t’i shkrepej për ndonjë gjë tjetër. E lamë për të mërkurën e 
ardhshme. 

- Ç’rrugë do të ndjekim? - tha Harisi. 

- Unë kam një ide, - tha Xhorxhi. - Por, pa më thoni njëherë, 
mos e keni gjë me dy mendje tani? 

Unë i thashë: 

- Ne s’jemi njerëz të ulët. Veçse nuk do të donim shpenzime të 
çmendura. 

- Posi, posi, - tha Xhorxhi. - Tani ne e njohim mirë Holandën 
dhe Rinin. Unë them të marrim anijen për në Hamburg: shohim Berlinin 
dhe Dresdenin, pastaj shkojmë deri në Shvarcvald, përmes Nurenburgut 
dhe Shtutgardit. 

- Kam dëgjuar se në Mesopotami janë ca vende të bukura për t’u 
parë, - murmuriti Harisi. 

Xhorxhi tha se Mesopotamia shmangej shumë nga rruga jonë 
dhe se udhëtimi nga Berlini deri në Dresden ishte një gjetje shumë 
praktike. Kështu ia doli të na bindte të ndiqnim atë rrugë. 

- Sa për biçikletat, - tha Xhorxhi, - unë mendoj ashtu si më parë: 
Harisi dhe unë në dyshe, kurse Xh... 

- Jo! - e ndërpreu me forcë Harisi. - Ti me Xh. në dyshe, kurse 
unë vetëm. 



TRE VETË ME BIÇIKLETA 


- Për mua nuk prish punë, - tha Xhorxhi. - Po të doni, unë me 
Xh në dyshe, kurse Harisi... 

- Më falni për ndërhyrjen, - e ndërpreva unë, - po nuk kam 
ndërmend të heq Xhorxhin zvarrë gjatë gjithë rrugës. Barra duhet ndarë. 

- Ashtu është! - më mbështeti Harisi. - Edhe ai duhet ta ketë të 
qartë se duhet të punojë... 

- Ai çfarë? - tha Xhorxhi. 

- Të punojë, - përsëriti me vendosmëri Harisi. - Gjatë gjithë 
kohës, kur t’iu ngjitcmi kodrave. 

- Ah, ashtu, - tha Xhorxhi. - Mos doni ta provojmë? 

Gjithmonë ka ca gjëra që nuk shkojnë me këto biçikletat dyshe. 

Ka një teori të atij që është përpara, i cili thotë se kush rri prapa, nuk 
bën asgjë. Por ama ka edhe një teori tjetër të atij prapa, i cili thotë se ai 
është forca lëvizëse, ndërsa kush rri përpara vetëm sa ofshan. Ky mister 
as që ka për t’u zgjidhur ndonjëherë. Nuk ka gjë më të keqe sesa kur 
urtësia, nga njëra anë, të pëshpërit në vesh të mos i japësh shumë, pasi 
do të të këputet ndonjë damar në zemër, kurse drejtësia, nga ana tjetër, 
të kujton: “E pse duhet ta bësh ti këtë punë? Kjo nuk është karrocë. Ai 
s’është pasagjeri yt!”, kur dëgjon tjetrin të hakërrehet: “Si e ke hallin? 
S’po gjen dot pedalet?” Kur u martua, Harisit i ndodhi një ngatërresë e 
pakëndshme, e cila kishte lidhje pikërisht me mosdijen se ç’bën personi 
që rri prapa në biçikletë. Ai ngiste biçikletën përmes Hollandës, me 
gruan e vet prapa. Rrugët ishin me kalldrëm dhe biçikleta kërcente 
gjithë kohës përpjetë. 

- Ngjishu pas meje! - i thirri Harisi pa e kthyer kokën. 

Ndërsa misis Harisit iu bë sikur ai i thirri: “Hidhu!”. Arsyen pse 
iu duk sikur i tha “hidhu”, në një kohë kur ai i kishte thënë “ngjishu”, 
nuk e shpjegon dot asnjëri prej tyre. 

Misis Harisi jep variantin e vet: “E pse duhej të hidhesha, po të 
më kishe thënë ‘ngjishu’”? 

Kurse Harisi: “E pse duhej të thosha “ngjishu”, po të doja që të 
hidheshe?” 

Tani e keqja ka shkuar, por këtë rast ata të dy vazhdojnë ta 
diskutojnë edhe sot e kësaj dite. 

Dhe, pavarësisht nga shpjegimet, asnjë nuk mund ta mohojë 
faktin që, ndërsa Harisi u jepte pedaleve me sa fuqi kishte, duke 
menduar gjithmonë se e kishte prapa, ajo u hodh nga biçikleta. 
Fillimisht, asaj iu duk sikur Harisi po i ngjitej kodrës për t’iu mburrur. 
Atëherë ishin të rinj dhe ai bënte shpesh gjëra të tilla. Ajo mendonte se, 
kur të arrinte në majë të kodrës, ai do të kërcente me zhdërvjelltësi nga 
biçikleta, duke e mbajtur timonin gjithë krenari. Po kur, përkundrazi, e 
pa të kalonte majën e saj, pastaj të zbriste me shpejtësi të tatëpjetën, e 
pushtoi së pari habia, së dyti zemërimi, dhe së treti paniku. Vrapoi deri 
në majë të kodrës dhe ulëriu sa u ngjir; por ai s’e ktheu asnjëherë kokën 
prapa. Ajo e pa të zhdukej në pyll, rreth një milje e gjysmë larg prej aty, 
pastaj u ul përdhe dhe ia plasi së qarës. Atë mëngjes ishin sjellë pak 
ftohtë me njëri-tjetrin dhe ajo mendoi se, meqë atij i kishte mbetur hatri, 
pat vendosur ta braktiste. Nuk kishte para me vete. Nuk dinte as 
holandisht. Njerëzit kalonin dhe e shihnin me keqardhje. Më kot 
përpiqej me këmbë e duar t’i bënte të kuptonin se ç’i kish ndodhur. Të 
gjithë e morën me mend që asaj i kishte humbur diçka, por nuk arrinin 
ta kuptonin se çfarë. Pastaj e shpunë te një fshat aty pranë dhe i thirrën 
një polici. Ai doli në përfundimin se ca rrugaçë i kishin vjedhur 
biçikletën. Iu drejtuan telegrafit dhe s’kaloi shumë e zbuluan në një 
fshat, rreth katër milje larg prej aty, një djalosh fatkeq, që po ngiste një 
biçikletë karakatinë grash. Ia sollën djalin me qerre, po kur panë se ajo 

nuk donte as atë dhe as biçikletën e tij, e lanë të shkonte dhe u 
dorëzuan, duke e parë të habitur. 

Ndërkaq, Harisi vazhdonte t’i jepte biçikletës shend e verë. Tani 
po i dukej sikur i ishin shtuar forcat dhe ishte bërë një çiklist mjaft i 
zoti. Këtë ia shprehu edhe misis Harisit: “U bënë kohë që s’e kam 
ndjerë kaq të lehtë këtë biçikletë. Me siguri e kam prej ajrit të pastër! Ai 
më bën të ndihem në formë të shkëlqyer!” 

Pastaj i tha të mos kishte frikë, se tani do t’i tregonte se ç’ishte 
në gjendje të bënte! U përkul mbi timon dhe u bë njësh me biçikletën. 
Biçikleta u hodh përpara si kangur: fermat dhe kishat, zogjtë dhe pulat, 
vinin drejt tij dhe kërcenin prapa. Pleqtë, ndalur buzë rrugës, e shihnin 
gjithë kërshëri, ndërsa fëmijët rrinin të mahnitur. 

Bëri kështu rreth pesë milje. Pastaj, siç e shpjegoi më vonë, pati 
një parandjenjë, që sa vinte e i forcohej, se diçka nuk shkonte mirë. Nuk 
ishte për shkak të heshtjes së saj; atë ditë frynte një erë e fortë dhe, veç 
kësaj, biçikleta rrapëllinte nëpër gurët e rrugës. Por e pushtoi një 
ndjenjë vetmie. Shtriu krahun prapa dhe... Atje s’kishte asgjë. Kërceu 
nga biçikleta. Desh u rrëzua. Pa rrugën prapa tij. Ajo shtrihej e bardhë 
dhe e drejtë, përmes pyllit të errët, dhe në të nuk dukej asgjë e gjallë. I 
hipi përsëri biçikletës dhe u kthye andej nga kishte ardhur. Për dhjetë 
minuta mbërriti atje ku rruga degëzohej në katër drejtime. Aty e humbi 
pusullën dhe nuk po i kujtohej se nga cila rrugë kishte zbritur. 

Ndërsa vriste mendjen, iu afrua një burrë i hipur mbi kalë. 
Harisi e ndaloi dhe i shpjegoi që kishte humbur gruan. Iu duk sikur ai jo 
vetëm që nuk u habit, por nuk i erdhi as keq për të. Pastaj erdhi një 
fermer tjetër, të cilit burri i parë ia shpjegoi ngjarjen jo si një aksident, 
por si një histori për të qeshur. Burri i dytë merakosej vetëm se mos 
Harisit i shkrepte në kokë të bënte ndonjë sherr për këtë punë, prandaj 
nuk i dha të drejtë asnjërit prej tyre; i hipi biçikletës, duke sharë nëpër 

dhëmbë, dhe shkoi në rrugën e mesit. Në gjysmën e së përpjetës ndeshi 
dy vajza që kishin futur në mes një djalë. S’do mend që vajzat kishin 
epërsi mbi djalin. Ato e pyetën se si ishte gruaja nga pamja. Ai dinte 
shumë pak holandisht, që ta përshkruante saktë. Ndaj arriti t’u thoshte 
vetëm se ishte një grua shumë e bukur me trup mesatar. Por kjo ishte e 
pamjaftueshme për to; përshkrimi ishte shumë i përgjithshëm. Gjëra të 
tilla mund të thoshte çdo burrë dhe të përfitonte kështu ndonjë grua që 
s’i përkiste. Pastaj e pyetën se çfarë kishte veshur. Por për dreq, as kjo 
nuk i kujtohej. Vështirë të gjesh në këtë botë një burrë që mban mend se 
ç’ka veshur një grua, dhjetë minuta pasi është ndarë prej saj. Ai mbante 
mend vetëm një fund blu; pastaj diçka si ato që mbahen në brez, për të 
lidhur fustanin; apo ndoshta e kishte në qafë? Mbase kishte veshur një 
bluzë. Pastaj i erdhi ndërmend vizioni i vagëlluar i një rripi. Ç’lloj 
bluze? Ishte e gjelbër, e verdhë, apo blu? Kishte rrip apo ndonjë 
kordele? Mbante pupla në kapele, apo lulka? Apo nuk kishte kapele 
fare? Ai nuk e hapi më gojën, nga frika se mos e degdisnin milje të tëra 
larg, në drejtim të paditur. Dy vajzat filluan të kukurisen dhe, në hallin 
që ndodhej, kjo e acaroi më keq Harisin. Djali, që mezi priste të 
shpëtonte prej tij, i sugjeroi të shkonte në policinë e qytezës më të afërt. 
Harisi u nis për atje. Policët i dhanë një copë letër dhe i thanë të 
shkruante në të një përshkrim të plotë gruas së tij, pa harruar hollësitë se 
kur dhe se ku e humbi. E vetmja gjë që mundi t’u thoshte, ishte emri i 
fshatit ku hëngrën drekën. E mbante mend që atje e kishte pasur me 
vete dhe se si ishin nisur së bashku që andej. 

Policët e panë me dyshim. Ata dyshonin për tre gjëra: së pari, a 
ishte gruaja e tij? Së dyti, a e kishte humbur vërtet? Dhe së treti, pse e 
kishte humbur? Sidoqoftë, me ndihmën e një portieri hoteli arriti t’i japë 
fund ngurrimit të tyre. Ata i premtuan dhe në mbrëmje ia sollën, në një 
qerre të mbuluar, së bashku me një faturë për shpenzimet. Misis Harisi 

nuk shquhet për aktrim dhe gjithnjë e ka të vështirë t’i fshehë ndjenjat e 
veta, por në këtë rast (dhe këtë e pohon edhe vetë), ajo s’bëri as 
përpjekjen më të vogël për t’i fshehur ato. 

Problemi i biçikletave u zgjidh dhe mbeti edhe çështja e fundit: 
bagazhet. 

- Unë them të bëjmë listën e zakonshme, - tha Xhorxhi dhe u bë 
gati të shkruante. 

Ishte me të vërtetë një punë me mend; ua kisha mësuar unë. Unë 
për vete e kisha mësuar nga xhaxhai im, Podzheri. “Sa herë që fillon të 
përgatisësh bagazhet, - thoshte ai, - bëj një listë.” Ai ishte njeri metodik. 
“Merr një copë letër, - fillonte, - dhe shkruaj gjithçka që të nevojitet. 
Mendo për gjërat pa të cilat nuk bën dot. Imagjinoje veten në shtrat. Për 
çfarë ke nevojë atje? Shumë bukur: shkruaje! Pastaj, zgjohesh nga 
gjumi. Çfarë do të bësh? Do të lahesh. Me se do të lahesh? Me sapun. 
Shkruaje sapunin. Vazhdo kështu, derisa të mbarosh. Pastaj fillo me 
rrobat. Nise nga këmbët. Çfarë vesh në këmbë? Çizme, këpucë, çorape. 
Shkruaji! Një tapënxjerrëse shishesh? Shkruaje. Shkruaj çdo gjë, që të 
mos harrosh asgjë!” 

Ndiqte gjithnjë këtë metodë. Pasi e bënte listën, e kontrollonte 
me vëmendje, ashtu siç na këshillonte gjithnjë, për të parë se mos kishte 
harruar gjësendi. Pastaj e kontrollonte edhe njëherë, për të parë nëse 
kishte ndonjë gjë që s’ishte shumë e nevojshme. Dhe në fund do t’i 
humbte lista. 

Xhorxhi tha: 

- Ato që do të na nevojiten për një ose dy ditë, le t’i marrim me 
vete në biçikleta, kurse dengun e bagazheve, le ta nisim qytet më qytet. 

- Duhet të jemi të kujdesshëm, - thashë unë. - Dikur njihja një 

burrë... 

Harisi pa orën. 

- Na e trego, kur të jemi në anije, - tha. - Për gjysmë ore duhet 
të jem në stacionin e Uoterlusë, sepse e kam lënë të takohem me Klarën. 

- Po kjo do më pak se gjysmë ore, - thashë unë. - Është një 
histori e vërtetë dhe... 

- Mos e harxho tani! - tha Xhorxhi. - Kam dëgjuar se në Pyllin 
e Zi bie gjithnjë shi gjatë mbrëmjeve dhe atje do të na shijojë më 
shumë. Tani duhet të mbaroj punë me listën. 

M’u kujtua se nuk më është dhënë asnjëherë rasti ta tregoj këtë 
histori. Gjithnjë më ka ndërprerë dikush. Dhe është me të vërtetë histori 
e bukur. 

KREUIII 

Gabimi i Harisit. - Harisi dhe Engjëlli. - Llamba e biçikletës. - 
Shala ideale. - “ Riparuesi”. - Sytë e tij prej shqiponje. - 
Metoda e tij. - Besimi i çiltër tek ai. - Qejfet e tij të thjeshta dhe 
të pakushtueshme. - Pamja e tij. - Si t’ia mbathësh prej tij. - 
Xhorxhi si profet. - Arti i të bërit i papëlqyeshëm në një gjuhë të 
huaj. - Xhorxhi si student i natyrës njerëzore. - Ai propozon një 
eksperiment. - Maturia e tij. - Harisi është për sigurinë, 
pavarësisht nga kushtet. 

Harisi erdhi përsëri të hënën pasdite. Në dorë mbante një gazetë 

Sporti. 

- Po të dëgjosh këshillën time, - i thashë unë, - mos u merr me 
të! 

- Me çfarë të mos merrem? 

- Me atë shpikje, flakë të re, revolucion çiklistik, thyerëse 
rekordesh, gomarllëqe, çfarëdo që të jetë, reklamën e së cilës ti po e 
mban në dorë. 

- E po, na presin ca kodra shumë të thyera dhe do të na duhen 
frena shumë të forta. 

- E di, - i thashë, - që do të na duhen frena shumë të forta, por 
nuk ka ç’na duhet një surprizë mekanike, që s’e marrim vesh fare dhe 
që nuk vepron asnjëherë kur duhet. 

- Kjo këtu vepron automatikisht. 

- S’është nevoja të ma thuash. E di instinktivisht se ç’ka 
ndërmend të bëjë: kur të jemi duke iu ngjitur kodrës, do ta mbërthejë 
kaq bukur rrotën, saqë do të na duhet t’i ngjisim biçikletat në shpinë. 
Por kur të jemi duke zbritur, ai do të fillojë të reflektojë, duke menduar 
se sa i prapë ka qenë, dhe kjo do ta bëjë të pendohet, madje të 
dëshpërohet fare. Do t’i thotë vetes: “Unë nuk e meritoj të jem një fren. 
Jo vetëm që nuk i kam ndihmuar fare këta djelmosha, por më keq 
akoma, u kam rënë në qafë. Unë jam një send i mallkuar, ja se ç’jam 
unë!” Dhe pa e zgjatur do t’ia bëjë “naftën” punës. Ja se ç’do të bëjë. 
Prandaj, mos u merr me të. Ti je një shok i mirë, - vazhdova unë, - por e 
keqja jote është se zë besë shumë shpejt. 

- Çfarë? - tha Harisi i fyer. 

- Beson shumë. Me të lexuar ndonjë reklamë e beson në çast. 
Nuk ke lënë eksperiment të çfarëdolloj hajvani në rmzull pa provuar. 
Engjëlli yt mbrojtës paska pasur durim prej derri që të ka lënë të shkosh 
aq larg, por dëgjo këshillën time dhe lëre me kaq! Mbase ai do të ketë 
qenë i zënë me punët e veta, që atëherë kur fillove të mësosh biçikletën. 
Mos vazhdo më kështu, se do ta bësh të luajë mendsh! 

- Po qe se do të mendonin të gjithë si ti, në këtë botë nuk do të 
kishte pasur kurrë progres. Po të mos i provonin njerëzit gjërat e reja, 
jeta do të kishte ndalur në vend. Vetëm ngaqë... 

- E di se çfarë do të thuash, - e ndërpreva unë. - Jam dakord që 
të provohen eksperimentet deri në moshën tridhjetë e pesë vjeç. Veçse, 
paskëtaj, mendoj se gjithsecili duhet të kujdeset për veten. Ti dhe unë e 
kemi kryer detyrën tonë në këtë drejtim; sidomos ti. Apo e harrove atë 
llambën me gaz...? 

- Atëherë e kisha vetë fajin. Duhej ta kisha shtrënguar më fort. 

- Unë di të them vetëm që, në kishte mënyrë për ta katranosur 
atë punë, ishte pikërisht ashtu siç e bëre ti. Mbaj mend që ishim mirë e 

bukur dhe po bisedonim me njëri-tjetrin, kur llamba jote plasi si e 
shtënë pisqolle. As sot e kësaj dite s’e harroj çehren që mori fytyra e 
gruas sate, kur i thashë të mos bëhej merak se dy burra po të ngjisnin 
lart dhe se doktori me infermieren do të ishin në shtëpi për dy minuta. 

- Ah, sikur ta kishe gjetur atë llambën! Më mbeti merak, ç’pati 
që kërceu ashtu? 

- Nuk kishim kohë. Duheshin nja dy orë të mira për ta mbledhur. 
Sa për “të kërcyerën”, fakti që ajo reklamohej si llamba më e sigurt e 
shpikur ndonjëherë, tregon se fajin, pse ndodhi aksidenti, e kishe ti. 
Pastaj, po ajo llamba elektrike, a të kujtohet? 

- Ah, ajo kishte një dritë të mrekullueshme. Mbaj mend që 
kështu the edhe ti. 

- Eh, vërtet, drita ishte aq e mrekullueshme kur ecnim në rrugën 
e ndriçuar, saqë trembi edhe një kalë. Por me të hyrë në errësirën e 
Kemp Taunit, ajo u shua dhe e bëmë gjithë rrugën në terr. Sa herë që e 
ndizje pasditeve, kur nuk kishte perënduar akoma dielli, ajo punonte për 
bukuri. Po kur binte mbrëmja dhe vinte koha të ndizeshin dritat, ajo, 
natyrisht, ishte e lodhur dhe donte të çlodhej. 

- Ajo llambë ishte me të vërtetë zemërake, - tha Harisi. - Posi, 
posi, e mbaj mend. 

- Po ajo shala e biçikletës? - vazhdova unë. - Shpresoja që të 
kishe zënë mend prej saj. Më thuaj të drejtën, a të ka mbetur ndonjë 
shalë biçiklete pa provuar? 

- Gjithnjë kam dashur të gjej një shalë ideale! 

- Nga ti e kam dëgjuar se kjo botë, ku brenga përzihet me 
gëzimin, s’është hiç e përsosur. Mbase do të ketë ndonjë botë tjetër, ku 
shalat e biçikletave të jenë prej ylberi dhe të mbushura me re. Po në këtë 
botë s’të mbetet tjetër, veçse të mësohesh me diçka mjaft të zorshme. 

Të kujtohet ajo shala që bleve në Birmingam? Ajo që u nda përgjysmë 
dhe që dukej si një palë veshkash... 

- Mos do të na thuash që ishte ndërtuar në bazë të parimeve 
anatomike? 

- Pikërisht. Edhe në ambalazhin e saj ishte vizatuar një si skelet i 
përkulur... apo ajo pjesa e skeletit që shërben për t’u ulur. 

- E saktë! Tregonte pozicionin e vërtetë të... 

- Mirë, mirë. Ishte një pikturë me të vërtetë e pahijshme. 

- Nga ana mjekësore ishte në rregull. 

- Mbase, - i thashë unë, - por mua më ra për hise ta provoja në 
mishin tim: ishte një skëterrë e vërtetë! Sa herë që më rastiste të kaloja 
mbi ndonjë gur apo mbi ndonjë vragë rrotash, ajo të kafshonte aq keq, 
sa të dukej sikur kishe hipur mbi ndonjë kandil të xhindosur deti. Si e 
durove për një muaj rresht? 

- M’u duk sikur donte të më vinte në provë. 

- E po, atë muaj ti vure në provë gjithë familjen tënde. Gruaja 
jote më ka treguar se gjatë gjithë jetës suaj martesore, madje që kur të 
ka njohur, ti nuk ke pasur kurrë karakter më të mbrapshtë dhe nuk ke 
qenë kurrë aq i antikrishterë sa atë muaj. Pastaj, po ajo shala tjetër, me 
atë gjënë që të bënte të hidheshe përpjetë? 

- E ke ljalën për “spiralen”? 

- E kam fjalën për atë gjënë që të bënte të hidheshe lart e poshtë, 
si djalli në kuti. Ndonjëherë rastiste dhe uleshe atje ku duhej, por kjo 
ndodhte shumë rrallë. Nuk t’i them këto për të sjellë ndërmend kujtime 
aq të dhembshme, por për të kujtuar se eksperimentet që ke bërë gjatë 
gjithë jetës tënde janë të pafundme. 

- E po më falet për moshën që kam. Një burrë tek të dyzet e 
katërtat... 

- Një burrë te çfarë? 

- Bëj si të duash! Po s’e deshe, mos e merr! Ama në qoftë se 
biçikleta jote, bashkë me ty, fluturon nga maja e ndonjë mali dhe, ti, 
bashkë me Xhorxhin, përfundoni mbi çatinë e ndonjë kishe, mos më 
thoni që s’ju thashë. 

- Për Xhorxhin s’të jap dot fjalën, - i thashë, - ti e di se sa shpejt 
merr zjarr ai. Por po na ndodhi diçka e tillë, e marr përsipër vetë t’ia 
shpjegoj se ti na dole borxhit. 

Kam përvojën time me këto “riparimet”. Më kujtohet një burrë 
nga Folkstoni, që unë e takoja shpesh në Lis. Një mbrëmje, më 
propozoi të bënim së bashku një udhëtim me biçikleta dhe unë rashë 
dakord. U ngrita herët, bëra ca prova para shtëpisë dhe isha i kënaqur 
me gjendjen e biçikletës. Ai erdhi gjysmë ore me vonesë. Unë po e 
prisja në kopsht. Ishte një ditë shumë e bukur. Tha: 

- Paske goxha biçikletë. Si ecën? 

- Oh, si shumica e tyre, - ia ktheva, - në mëngjes janë pendë të 
lehta, kurse në drekë mezi shkulen vendit. 

Ai kapi rrotën e parë te piruni dhe i dha një të shkundur të fortë. 

- Mos se do ta prishësh! - i thashë. 

S’po e kuptoja se ç’kishte me të. Ajo s’i kishte bërë asgjë. Pastaj, po qe 
se duhej shkundur, më takonte vetëm mua ta bëja këtë. U ndjeva si t’i 
kishin rënë me shkelm qenit tim. 

- Rrota e parë bën xhoko, - tha ai. 

- Nuk bën po të mos e shkundësh ashtu. 

Dhe në fakt nuk bënte. Vështirë të thoshe se bënte xhoko. 

- Kjo është shumë e rrezikshme. Ia ke shtrënguar mirë vidhat? 
Duhej të tregohesha i prerë me të, por mendova se mbase merrte vesh 
mirë nga biçikletat. Shkova deri tek arka e veglave për të parë se çfarë 
mund të gjeja. Kur u ktheva, pashë se ai ishte ulur përdhe dhe rrotën e 
parë e kishte futur në mes të këmbëve. Po lozte me të, duke e rrotulluar 

me gishta. Pjesa tjetër e biçikletës dergjej pranë tij, në shtegun e shtruar 
me zhavorr. 

- Diçka i ka ndodhur kësaj rrotës, - tha. 

- Hë pra, kështu po më duket edhe mua! - ia ktheva. 

Por ishte nga ata lloj burrash që nuk e kuptojnë humorin. 

- M’u duk sikur të gjitha vrimat e vidhave ishin gabim. 

- Mos u merakos për to! Le ta mbërthejmë prapë dhe le të 

nisemi. 

- Ndërkaq, meqë është e zbërthyer, le të përpiqemi të gjejmë 
edhe defektin. 

Ai fliste sikur ajo të ishte dëmtuar nga ndonjë aksident. 

Para se ta ndaloja, ai zbërtheu diçka diku dhe në shteg u zbraz 
një duzinë me vidha. 

- Kapi ato! - bërtiti. - Kapi! Nuk duhet të na humbë asnjë prej 

tyre. 

Dukej shumë i merakosur për vidhat. Filloi të rrëmojë me gishta 
në zhavorr dhe mundi të mbledhë gjashtëmbëdhjetë copë. Tha se po të 
mos i gjenim të gjitha, biçikleta do të kishte probleme serioze. Sa herë 
që zbërthehej një biçikletë, duhej treguar shumë kujdes e të mos humbje 
asnjë prej vidhave. Pastaj më urdhëroi t’i numëroja dhe t’i vendosja të 
gjitha në një vend. I dhashë fjalën se po të më rastiste të zbërtheja 
ndonjë biçikletë, do ta vija vath në vesh këshillën e tij. 

Për t’u siguruar, i futa vidhat në një kapele dhe kapelën e vura te 
pragu i derës. Në fakt, nuk ia vlente barra qiranë, ishte një budallallëk i 
tëri, por me sa duket ndikimi i tij po jepte efektet e veta tek unë. 

Pastaj tha se do t’i hidhte një sy zinxhirit dhe menjëherë filloi të 
zbërthejë kutinë e marsheve. U përpoqa ta ndaloja, duke kujtuar fjalët e 
një mikut tim me përvojë: “Po qe se ka ndonjë defekt në kutinë e 

marsheve, do të bjerë më lirë ta shesësh biçikletën dhe të blesh një të 
re”. Por ai ma ktheu: 

- Ata që flasin kështu, s’marrin erë fare nga biçikletat. Nuk ka 
gjë më të thjeshtë se sa të zbërthesh kutinë e shpejtësisë. 

Dhe të thuash të vërtetën, ai kishte të drejtë, sepse në më pak se 
pesë minuta e zbërtheu kutinë e shpejtësisë në dy pjesët që tani 
dergjeshin në shteg dhe po kërkonte vidhat. Pastaj tha se për të mbetej 
mister mënyra se si zhdukeshin vidhat. 

Ishim të dy në kërkim të vidhave, kur te pragu i derës u shfaq 
Edhëlberta. Ajo u habit kur na pa, se mendonte që ishim nisur prej 
kohësh. Ai i tha: 

- Edhe pak dhe mbaruam. Po i jap një dorë ndihmë burrit tënd 
për të riparuar biçikletën. Ka biçikletë të mirë, por kur i vjen terezia, 
duhen parë ndonjëherë. 

- Kur të mbaroni, - tha Edhëlberta, - në qoftë se s’ju mbetet 
qejfi, lahuni prapa kuzhinës, sepse vajzat sapo e lanë shtëpinë. 

Pastaj më tha se e kishte lënë me Klarën të dilnin shëtitje. 
Sidoqoftë, në drekë do të ktheheshin. Çfarë s’do të jepja që të shkoja 
me të. Më kishte ardhur shpirti në majë të hundës, duke parë sesi ai 
idiot po më shkatërronte biçikletën. Logjika e shëndoshë vazhdonte të 
më pëshpëriste në vesh: “Ndaloje, para se ta dreqosë më keq! Është e 
drejta jote ta mbrosh pronën nga një i luajtur. Zëre prej zverku dhe 
nxirre me shkelma përjashta!” Por unë jam i dobët, kur e sjell puna të 
prek ndjenjat e të tjerëve, ndaj e lashë që t’i nxirrte fundin. Ai filloi të 
kërkonte vidhat që mungonin. Pastaj tha se vidhave u tekej të dilnin 
vetë, kur të kishim nevojë për to, prandaj e la atë punë dhe zuri të 
merrej me zinxhirin. E shtrëngoi aq fort, saqë ai nuk lëvizte fare vendit. 
Pastaj e liroi, aq sa u bë dyfish më i lirë nga ç’kishte qenë më parë. 
Pastaj tha se do të bënim mirë të vendosnim në vend rrotën e parë. 

Unë mbaja pirunin dhe ai iu përvesh rrotës. Pas dhjetë minutash 
sugjerova që ai të mbante pirunin, ndërsa unë të merresha me rrotën. 
Ndërruam vendet. Pas një minute, ai e lëshoi biçikletën, duke u 
rrotulluar në sheshin e vogël me duart e shtrënguara mes gjunjëve. Pas 
pak më shpjegoi se duhej bërë kujdes për të mos zënë gishtat mes 
pirunit dhe telave të biçikletës. I dhashë të drejtë. Ai veshi ca dorashka 
pastruesish dhe iu përveshëm punës prapë. Më në fund arritëm ta vinim 
në vend, por në çastin e fundit, ai ia plasi gazit me të madhe. Unë i 
thashë: 

- E ç’ka këtu për të qeshur? 

- Unë jam rrotë fare. 

Pas këtyre fjalëve, e respektova për herë të parë. E pyeta se ç’e 
shtyu ta bënte atë zbulim. Ai tha: 

- Harruam vidhat. 

Pashë për kapelën. Ajo ishte flakur pa kujdes në mes të shtegut 
dhe langoi i dashur i Edhëlbertës po i kapërdinte vidhat gjithë babëzi. 

- Do të vrasë veten, - tha Ebsoni (lavdi Zotit, nuk e pashë më 
kurrë pas asaj dite, por më duket se e quanin Ebson), - ato janë prej 
çeliku shumë të fortë. 

- S’e kam hallin te qeni, - i thashë unë. - Ai vetëm brenda kësaj 
jave ka ngrënë një arkë me vidha dhe kushedi sesa lidhëse këpucësh. 
Natyrisht, natyra është mjeku më i mirë, sepse, me sa duket, këlyshëve 
ua kërkon organizmi kësi lloj stimulantësh. Gjithë hallin e kam te 
biçikleta. 

Ai ishte në qejf tani. 

- S’kemi ç’bëjmë, - tha. - Le të vendosim në vend këto që kemi! 

Gjetëm njëmbëdhjetë copë. Vidhosëm gjashtë nga njëra anë dhe 

pesë nga ana tjetër dhe kështu, pas gjysmë ore, rrota u vu prapë në vend. 
Të thuash të drejtën, tani rrota me të vërtetë bënte xhoko. Madje edhe 

një fëmijë mund ta shihte këtë. Ebsoni tha që, hë për hë, do të bënte 
xhoko. Tani kishte filluar të shfaqte shenja lodhjeje dhe, po ta lija unë, 
them se në atë çast do t’ia kishte mbathur menjëherë për në shtëpi. Por 
unë isha i vendosur që t’i shkonte asaj pune deri në fund. As që më 
shkonte më mendja të ngisja biçikletën. Ai ma kishte nxjerrë 
përfundimisht nga zemra. Doja vetëm që ai të qërohej prej aty një sahat 
e më parë. E ringjalla moralin e tij të rënë me një gotë birre dhe me ca 
komplimente të përmbajtura: 

- Ishte mjaft e vyer për mua të shihja se ç’bëre sot, - i thashë, - 
po nuk më mahnite vetëm me zotësinë, por edhe me besimin e patundur 
në vetvete dhe shpresën e pashpjegueshme. 

Ai mori zemër dhe filloi të mbërthente kutinë e shpejtësisë. E 
mbështeti biçikletën në murin e shtëpisë dhe zuri të punojë nga ana e 
jashtme e saj. Pastaj e mbështeti te një pemë aty pranë dhe filloi të 
punonte nga afër. Pastaj e vuri mbi vete, duke u shtrirë përdhe, me 
kokën midis rrotave, dhe nisi të punojë poshtë saj, duke u bërë gjithë 
vaj. Pastaj i hipi sipër, duke u shtrirë mbi shalë, derisa humbi ekuilibrin 
dhe ra përmbys. Tri herë tha: “Lavdi Zotit! Më në fund u rregullua.” 

Dhe dy herë: “Jo, ta hajë dreqi! Po qoftë me kaq!” 

Se ç’tha herën e tretë, më mirë s’po e them fare. 

Pastaj e humbi gjakftohtësinë dhe u përpoq t’i fuste frikën 
biçikletës. Biçikleta - isha i lumtur kur e shihja - nisi të shfaqte një 
shpirt të paepur. Veprimet e mëvonshme përfunduan në një luftim trup 
me trup mes tij dhe biçikletës. Për një çast, biçikleta dukej poshtë në 
shteg, ndërsa ai mbi të. Pastaj pozicioni këmbehej: ai poshtë dhe ajo 
lart. Më në fund, i përskuqur nga gëzimi i fitores, ai qëndroi me 
biçikletën mes këmbëve. Por triumfi i tij nuk zgjati shumë. Në kohën që 
u përpoq të shpëtonte prej saj, me një lëvizje të beftë e goditi kokën keq 
me njërën dorezë. 

Në orën një pa një çerek, i fëlliqur, i shpartalluar, gjithë të prera 
dhe blana gjaku, ai tha: 

- Besoj se s’ka ç’të më bëjë tjetër. 

Dhe u ngrit, duke fshirë ballin me shpinën e dorës. Edhe 
biçikleta dukej e nginjur. Se cili prej tyre ishte ndëshkuar më tepër, 
ishte e vështirë ta thoshe. E shpura prapa kuzhinës, ku u la si mundi pa 
sapun dhe e nisa për në shtëpi. 

Biçikletën e shpura në ofiçinën më të afërt. Mekaniku iu afrua 
dhe nisi ta kundrojë. 

- E çfarë do që t’i bëj kësaj? - tha. 

- Dua, - i thashë, - që ta rregullosh sa të mundesh. 

- Më duket se ka mbaruar fare. Megjithatë po e provoj njëherë. 

Ai bëri të pamundurën, që më kushtoi mua dy sterlina e dhjetë 

pens. Por ajo nuk u bë kurrë si më parë dhe, në fund të sezonit, ia lashë 
një sekseri ta shiste. Nuk doja të mashtroja askënd. E udhëzova sekserin 
ta reklamonte si biçikletë e vitit të fundit. Ai më këshilloi të mos 
përmendja ndonjë datë. 

- Në këtë lloj biznesi, - tha, - nuk shtrohet çështja se ç’është e 
vërtetë, por si t’i bësh njerëzit të besojnë. Ta themi midis nesh, kjo 
biçikletë duket sikur ka mbi njëzet vjet që përdoret. Më mirë të mos 
pënnendim ndonjë vit. Të shohim se ç’mund të bëjmë. 

Ia lashë në dorë atij dhe ai e shiti për pesë sterlina, duke më 
thënë se mori më shumë nga ç’priste. 

Me një biçikletë mund të zbavitesh në dy mënyra: ose ta 
“riparosh”, ose ta ngasësh. Por edhe ai që zgjedh të parën, them se ka 
kënaqësitë e veta: s’do t’ia dijë për motin dhe erën dhe s’e shqetëson 
gjendja e rrugëve. Mjaft sa t’i japësh një çelës për të shtrënguar vidhat, 
një vandak leckash, një kanoçe me vaj, diçka për t’u ulur dhe ai është i 
lumtur gjithë ditën. Po sigurisht, edhe ky lloj sporti ka të këqijat e veta. 

Edhe lumturinë më të madhe e errëson një re e vockël. Ka gjithnjë 
pamjen e një teneqexhiu, ndërsa biçikleta duket si e porsa vjedhur dhe 
ai po përpiqet ta maskojë që të mos njihet më. Disa njerëz e kanë gabim 
kur mendojnë se mund të kënaqen me të dyja këto lloje sportesh 
njëkohësisht, me të njëjtën biçikletë. Çfarëdo qofsh, o njeri, ti duhet të 
zgjedhësh të bëhesh o çiklist, o riparues! Unë për veten time preferoj ta 
ngas biçikletën, kështu që nuk mbaj pranë asgjë që të më tundojë të bëj 
riparuesin. Po t’i ndodhë gjësendi biçikletës, unë e çoj në çast në 
ofiçinën më të afërt. Po qe se qyteti apo fshati më i afërt janë larg, ulem 
buzë rrugës dhe rri e pres derisa të kalojë ndonjë qerre. Rreziku më i 
madh, që mund të më kanoset, dhe këtë tani e di shumë mirë, është po 
të më afrohet ndonjë riparues. Pamja e një biçiklete të prishur ngjall te 
riparuesi të njëjtin ngazëllim që ngjall një kufomë në sytë e një sorre. Ai 
turret drejt saj duke klithur i entuziazmuar. Fillimisht, unë do t’i 
drejtohesha me mirësjellje: 

- Ajo është në rregull. Mos u bëj merak! Po deshe të ma bësh 
qejfin mua, hip dhe ngite sa të kënaqesh! 

Por nga përvoja e di se mirësjellja me ta nuk pi ujë. Prandaj tani 

u them: 

- Po guxove ta prekësh atë send, do ta thyej atë rradaken tënde 

idiote! 

Dhe po qe se je i vendosur dhe mban në duar ndonjë kopaçe të 
trashë, me siguri që do t’ia dalësh mbanë. 

Atë ditë Xhorxhi erdhi vonë. Ai tha: 

- Hë, a janë të gjitha gati? 

- Biçikleta dyshe, - iu përgjigja, - është në rregull. 

- Nuk ka nevojë për ndonjë riparim? 

Unë ia ktheva: 

- Mosha dhe përvoja më kanë mësuar që të jem sa më pozitiv 
lidhur me këtë çështje. Domethënë as që dua ta diskutoj fare. Jam i 
bindur, në mënyrë të padiskutueshme, se biçikleta dyshe nuk ka nevojë 
për riparim. Prandaj po të them se që tani e deri në mëngjesin e së 
mërkurës, asnjë qenie njerëzore nuk do të guxojë ta prekë atë. 

- Po të isha në vendin tënd, nuk do të tregohesha kaq i rrëmbyer. 
S’e besoj të jetë e largët dita kur ajo do të ndodhet mes nja dy malesh, 
larg prej çdo ofiçine, dhe, sado që ti mund të duash të çlodhesh, ajo do 
të ketë nevojë për ndonjë riparim. Atëherë do të lutesh të kesh pranë 
njerëz nga ata që dinë të tregojnë se ku vihet ena e vajit, apo se ku e ke 
lënë çelësin e vidhave. Kur të torturohesh, duke e mbajtur atë send pas 
ndonjë peme, do të lutesh të kesh pranë ndokënd që të ndihmojë të 
pastrosh zinxhirin apo të frysh gomën e pasme. 

E ndjeva që Xhorxhi kishte të drejtë, madje ato që tha m’u 
dukën profetike. 

- Të më falësh, - i thashë, - në qoftë se të dukem i 
papërgjegjshëm, por Harisi ishte këtu sot në mëngjes dhe... 

- Mos fol më! - tha Xhorxhi. - E kuptoj se çfarë do të thuash. 
Po doja të flisja me ty edhe për diçka tjetër. Hidhi një sy këtij! 

Ai më zgjati një libër me kapak të kuq. Ishte një libërth 
bashkëbisedimesh në anglisht, në ndihmë të turistëve gjermanë. Fillonte 
me Në avullore dhe mbaronte me Te mjeku. Kapitulli më i gjatë 
përmbante një dialog midis ca të çmendurve sherrxhinj dhe të 
pagdhendur: “A nuk keni mirësinë të largoheni pak më tutje se unë, 
sër?” “Është e pamundur, zonjë. Fqinji im këtu është mjaft i bëshëm.” 
“A do të mund t’ia dalim ndonjëherë të arrijmë të shtrijmë këmbët?” 
“Ju lutem, kini mirësinë e përzemërt t’i zbrisni pak më poshtë bërrylat 
tuaj!” “Ju lutem, të mos bezdiseni, zonjë, në qoftë se rehatoheni në 
shpatullën time.” 

Dhe çfarëdolloj konteksti, sarkastik apo jo, të ketë pasur kjo, 
bashkëbisedimi mbyllej kështu: “Me të vërtetë që do të më duhet t’ju 
kërkoj të bëni pak më tutje, zonjë, sepse unë po marr frymë me 
vështirësi.” Me siguri, autori donte të thoshte që, në atë çast, e gjithë ajo 
shoqëri duhej të ishte plasur kapicë në dysheme. Kapitulli mbyllej me 
një frazë të tillë: “Më në fund, ja tek mbërritëm në destinacionin tonë, 
lavdi Zotit (Gott sei dank!)”, me një thirrje të përshpirtshme që, në ato 
rrethana, duhej të ketë pasur përmasat e një kori. 

Në fund të librit kishte një shtojcë, ku i jepeshin udhëtarit 
gjerman këshilla në lidhje me ruajtjen e shëndetit, apo avantazhet e 
qëndrimit në qytetet angleze. Pastaj këshillohej që të udhëtonte duke 
mbajtur gjithnjë me vete pudër dezinfektuese, të mbyllte derën e 
dhomës gjatë natës dhe të numëronte vazhdimisht të shkoqurat që 
mbante në xhep. 

- Hajde ç’vete! - thashë duke ia kthyer librin Xhorxhit. - Unë, 
për veten time, nuk do t’ia rekomandoja ndonjë gjermani që vjen të 
vizitojë Anglinë. Them se as atij nuk do t’i pëlqente. E them këtë, sepse 
më ka rastisur të lexoj libra të botuar në Londër për nevojat e 
udhëtarëve anglezë që udhëtojnë jashtë shtetit dhe kanë qenë një 
budallallëk kokë e këmbë. Me sa duket, libra të tillë i shkruajnë ca 
hajvanë të pashkollë - që flasin shtatë gjuhë, po s’u merret vesh asnjëra 
- për të çorientuar e bërë lëmsh Evropën modeme. 

- E po, nuk e mohon dot faktin se për këta lloj librash janë edhe 
kërkesat më të mëdha. Ka me mijëra që i blejnë. Dhe s’ka qytet të 
Evropës të mos hasësh njerëz që flasin kësisoj. 

- Mbase, - ia ktheva, - por ata s’i kupton dot askush. Kam parë 
njerëz që qëndrojnë në platforma stacionesh treni, apo në qoshe rrugësh, 
dhe lexojnë me zë të lartë këta lloj librash. Askush nuk arrin të kuptojë 
qoftë edhe gjënë më të vogël nga ato që thonë. Askush nuk i kupton se 

në ç’gjuhë flasin. Ja për shembull: “A mundën ata të kuptojnë se mund 
të mësyhen?” 

- Ndoshta ke të drejtë, - tha Xhorxhi, - por jam kureshtar të shoh 
se ç’do të ndodhë po t’i kuptonin. Po sikur ta provojmë të psonisim me 
ndihmën e këtij libri të mërkurën në mëngjes, kur të shkojmë në 
Londër? Më kanë mbetur edhe nja dy gjëra të vogla për të blerë, një 
kapelë dhe një palë çizme. Anija jonë niset në orën dymbëdhjetë nga 
Tilbari, kështu që kemi kohë. Dua ta provoj të flas njëherë në këtë 
mënyrë, për të parë se çfarë efekti do të bëjë. Jam shumë kureshtar të 
provoj se ç’ndjen një i huaj, kur i flet kështu. 

Kjo m’u duk edhe mua interesante, prandaj i premtova se do ta 
shoqëroja (natyrisht, duke e pritur jashtë dyqanit). I thashë se me siguri 
që kjo do t’i pëlqente edhe Harisit, i cili mund të zgjidhte të shkonte me 
të ose të priste me mua jashtë. 

Xhorxhi tha se plani i tij kërkonte të shkonim të tre në dyqan. 
Me Harisin, i cili të jep shumë zemër në raste të tilla, dhe me mua te 
dera, gati për të thirrur policin në rast nevoje, ai ishte plotësisht i 
gatshëm ta provonte. 

Ne shkuam te Harisi dhe ia treguam planin tonë. Ai e këqyri 
njëherë librin, veçanërisht kapitullin për blerjen e këpucëve e kapelave, 
dhe tha: 

- Në qoftë se Xhorxhi i flet ndonjë këpucari apo kapelabërësi me 
ato që janë shkruar këtu, nuk ka se ç’pret tjetër nga ne, veç ndihmës për 
ta shpënë në spitalin më të afërt. 

Kjo e zemëroi Xhorxhin. 

- Ti flet sikur unë jam ndonjë teveqel, pa dy para mend në kokë. 
Do të zgjedh shprehjet më të sjellshme dhe më pak ofenduese. Fyerjet e 
rënda nuk do t’i përdor fare. 

Kështu, gjithçka u zgjidh dhe Harisi na dha fjalën. E lamë të 
niseshim të mërkurën herët në mëngjes. 

KREU IV 

Pse i konsideron Harisi orët me zile si të panevojshme në 
familje. - Instinktet sociale tek të rinjtë. - Mendimet e një 
cljcdoshi në mëngjes. - Rojci i pagjumë. - Misteri i tij. - Si e 
kalon ai ankthin. - Mendimet e natës. - Punët që bëhen para se 
të hash mëngjesin. - Anija e mirë dhe anija e keqe. -Të këqijat e 
të qenit i virtytshëm. - Soba e re e Harisit e nis keq. - Gabimi i 
përditshëm i xhaxhcdt tim, Podzherit. - Bcinori më i moshuar i 
qytetit konsiclerohet atlet. - Mbërritja në Lonclër. - Flasim me 
gjuhën e udhëtarit. 

Të martën në darkë Xhorxhi fjeti në shtëpinë e Harisit. 
Menduam që ishte më mirë kështu, sesa të bënim siç na tha, pra ta 
thërrisnim kur të ishim rrugës për te treni. Që të zgjosh Xhorxhin në 
mëngjes, do të thotë ta ngresh peshë nga shtrati, pasi e ke tundur e 
shkundur më parë mirë e mirë, ta ndihmosh të gjejë gjërat e veta, t’ia 
fusësh në çantë, pastaj ta presësh derisa të hajë mëngjesin, një argëtim i 
mërzitshëm nga pikëpamja e një spektatori, plot me përsëritje të 
lodhshme. 

E dija mirë se, po të flinte në Begërbush, do të çohej në kohë. 
Kam fjetur vetë atje dhe e di mirë se ç’ndodh. Afër mesnatës - të duket 
ty, por duhet të jetë akoma më vonë - të del gjumi nga një zhurmë, që i 
ngjet parakalimit të një kavalerie, bash te dera jote. Truri yt gjysmë i 
përgjumur e koncepton sikur ndodhesh në mes të një bande hajdutësh 
në ditën e kiametit, apo në qendër të ndonjë shpërthimi gazi. Kërcen i 
trembur nga shtrati dhe dëgjon krejt i tendosur. Pas një çasti mbyllet me 
rrapëllimë një derë dhe dëgjohet dikush a diçka, që duket sikur zbret 
shkallët i hipur mbi ndonjë tabaka të stërmadhe çaji. 

- A s’të thashë? - dëgjohet një zë jashtë derës dhe, në atë çast, 
diçka e fortë, që duket si kokë për nga mënyra se si kumbon, i bie me 
forcë dërrasës së derës tënde. 

Atëherë fillon të kërkosh si i marrë rrobat e tua nëpër dhomë. 
Nuk gjendet asgjë si e ke lënë në mbrëmje. Veshjet më të rëndësishme 
kanë humbur pa nam e nishan. Dhe, ndërkohë, vrasësi, revolucionari a 
çfarëdo qoftë, çakërdiset fare. Ti ndalesh me kokën në dollap dhe 
dëgjon një gjëmim të vazhdueshëm e monoton që vjen nga një derë e 
largët. Me siguri, viktima do të jetë strehuar atje; ata do ta kenë gjetur 
dhe do të kenë mbaruar punë me të. Të trokiturat reshtin për një çast 
dhe një zë qaraman pyet: 

- Ba, a të ngrihem tani? 

Nuk e dëgjon zërin tjetër, por përgjigjet janë: 

- Jo, ishte vetëm dushi... Jo, jo, ajo nuk më vrau fare... vetëm sa 
më lagu pak. Mirë, ma, ia them unë. Jo, jo, të betohem, pa dashje. Mirë. 
Natën e mirë, ba! 

Pastaj, i njëjti zë, që përpiqet të shkojë deri në cepin tjetër të 
shtëpisë, thotë: 

- Ngjitu prapë lart! Babi thotë se nuk ka ardhur koha për t’u 

ngritur. 

Kështu kthehesh përsëri në shtrat dhe dëgjon se si po tërheqin 
dikë zvarrë nëpër shkallë; kuptohet, pa dëshirën e tij. Ai që, këtu te 
Begërbushët, i ka vendosur dhomat e fëmijëve mbi ato të miqve, me 
siguri, do të ketë qenë njeri me mend. Tanimë, atë që rezistonte, me 
siguri, do ta kenë shtrirë në shtrat. Sherrin mund ta ndjekësh me 
përpikëri që nga krevati yt, sepse sa herë që trupi bie nga dysheku, 
gjëmon mu mbi kokën tënde dhe ti vihesh në dijeni nga goditjet e 
mbytura mbi dysheme. Pas pak beteja shuhet. Mbase krevati do të jetë 
shpartalluar përfundimisht. Bie përsëri në gjumë. Por, pak më vonë, ose 

ty të bëhet kështu, hap sytë, sepse të bëhet sikur ndien praninë e dikujt 
tjetër në dhomën tënde. Dera është hapur përgjysmë dhe katër fytyra me 
pamje solemne, të mbivendosura njëra mbi tjetrën, t’i kanë ngulur sytë, 
sikur je ndonjë kuriozitet natyror që e kanë vendosur në ndonjë 
ekspozitë. Kur shohin se të doli gjumi, fytyra që qëndronte në majë të të 
tjerave, ecën qetë-qetë dhe vjen e ulet në shtratin tënd, në një mënyrë 
shumë miqësore. 

- Oh! - thotë. - Nuk e dinim se ishe zgjuar. Mua më ka dalë 
gjumi me kohë. 

- Pra, ju mblodha unë kështu? 

- Babi nuk do që ne të ngrihemi herët, - vazhdon. - Ai thotë se 
shqetësojmë ata që flenë, kur ngrihemi herët. Prandaj s’duhet të 
ngrihemi. 

Në tonin e zërit të tij vihet re një lloj nënshtrimi i butë. 

- Pra, s’e quake të ngritur këtë, ë? - e ngacmon ti. 

- Oh, jo, jo tamam, sepse nuk i kemi hequr ende rrobat e gjumit. 

Kjo dukej sheshit. 

- Babi ndihet gjithnjë shumë i lodhur në mëngjes, - vazhdon 
zëri, - sepse ai punon shumë gjithë ditën. Po ti, a ndihesh i lodhur në 
mëngjes? 

Këtu ai kthehet dhe sheh se tre fëmijët e tjerë kanë hyrë brenda 
dhe janë ulur në formë gjysmërrethi në dysheme. Nga mënyra se si 
rrinë, duket sikur e kanë keqkuptuar këtë histori, duke e marrë për 
ndonjë lloj zbavitjeje a për të qeshur, ndaj presin që ti të çohesh nga 
shtrati dhe të bësh diçka. Por kjo e tromaks atë që foli: ideja se ata janë 
futur në dhomën e mikut. I urdhëron me autoritet që të dalin jashtë, por 
ata nuk i kthejnë përgjigje. Në heshtje, pa nxjerrë asnjë bëzamë, ata 
shkojnë pas tij. Ajo që sheh pastaj është një lëmsh duarsh dhe këmbësh, 
i cili i ngjet një oktapodi helmues. Nuk thuhet asnjë fjalë. Në qoftë se ke 

rënë me pizhame, po të ngrihesh nga shtrati, thjesht sa do të bësh më 
shumë rrëmujë. Në qoftë se je në të mbathura, rri aty ku je dhe jep 
urdhra me zë të lartë, të cilat bien në vesh të shurdhër. Më e mira është 
t’ia lësh atë punë djalit të madh. Pas pak, ai i nxjerr të gjithë jashtë dhe 
e mbyll derën me forcë. Pastaj e hap prapë dhe, njëri prej tyre, në 
përgjithësi Mariela, hyn me vrull në dhomë. Ajo hyn sikur ta kenë 
hedhur me katapultë. Dobësia e saj e vetme janë flokët e gjatë, të cilat 
mund t’ia zësh lehtë me duar. Duke e ditur mirë këtë, ajo i mbledh 
flokët në njërën dorë, kurse me tjetrën qëllon me grusht. Por djali i 
madh e hap prapë derën, dhe, kësaj here, ia përdor kokën si një dash 
hekuri, duke i rënë me të murit dhe sendeve rreth e qark. Dëgjohet mirë 
se si i kërcet koka me një zhurmë të mbytur dhe se si fluturojnë sendet 
gjithandej. Kur fitorja e korrur është e plotë, ai kthehet dhe afron 
karrigen pranë shtratit. Tani nuk i ka mbetur më asnjë gjurmë inati. E ka 
harruar gjithë incidentin. 

- Mua më pëlqen mëngjesi, - thotë. - Po ty? 

- Ca mëngjese po, - bie dakord ti, - po ca të tjerë nuk janë edhe 
aq paqësorë. 

Ai s’arrin ta kuptojë se ku kërkon të dalësh; një përhumbje e 
largët i endet në fytyrë. 

- Unë vdes për mëngjesin, - thotë. - Çdo gjë është e 
mrekullueshme në këtë kohë. 

- Mbase, në qoftë se babai yt nuk fton këtu ndonjë burrë inatçi 
dhe nuk e paralajmëron atë që më parë. 

Ai shkëputet nga ëndërrimet dhe sugjeron: 

- Në kopsht është hata fare! Po sikur të shkojmë atje të bëjmë 
një lojë kriket? 

Megjithëse kur re në shtrat nuk të shkonte mendja kurrë te diçka 
e tillë, kështu si rrodhën punët, të duket më me mend të shkosh, sesa të 

rrish në shtrat i zgjuar, pa pikën e shpresës se do të zërë më gjumi. Ndaj 
bie dakord. 

Më vonë, po atë ditë, do të mësosh se, meqë nuk të zinte gjumi, 
u ngrite dhe dole në kopsht të luaje kriket me veten. Fëmijët, të cilët i 
kanë mësuar të jenë gjithnjë të sjellshëm me miqtë, e ndjenë për detyrë 
që mos të linin vetëm. Gjatë ngrënies së mëngjesit, misis Harisi do të të 
qortojë pse i nxore jashtë fëmijët e veshur aq hollë, ndërsa Harisi do të 
të thotë, në mënyrë patetike, se, brenda një mëngjesi të vetëm, ti, me 
shembullin tënd, ia shkatërrove të gjithë atë që kishte ndërtuar për vite 
me radhë, nëpërmjet një pune të mundimshme. 

Mëngjesin e së mërkurës, me sa dukej, Xhorxhi i kishte zgjuar 
ata që në pesë të mëngjesit dhe kishte nisur t’u mësonte hiletë e 
çiklizmit, duke përdorur ca rrotulla kastravecësh në vend të rrotave. 
Sidoqoftë, në këtë rast, misis Harisi nuk e bëri plotësisht me faj 
Xhorxhin. Ajo e ndjeu instinktivisht se nuk kishte qenë krejtësisht ideja 
etij. 

Në qoftë se fëmijët e Harisit do të kishin qoftë edhe idenë më të 
vogël se ç’e dallon një mik të zakonshëm nga një shok të ngushtë, ata 
do t’i pranonin me ndershmëri gabimet e tyre. Por ja që kështu i 
kuptojnë gjërat. Po të arrish t’ua shpjegosh se ty vetë nuk të shkonte 
kurrë mendja të ngriheshe që në pesë të mëngjesit për të luajtur kriket 
në bar, apo për të luajtur pantonimën e kishës së hershme, duke qëlluar 
me arbaletë kukullat e varura në majë të pemës, përkundrazi, po të 
kishin lënë të veproje në kokën tënde, do t’ia kishe këputur gjumit dhe, 
ashtu siç bën çdo i krishterë i mirë, do të ngriheshe në orën tetë, për të 
pirë çaj, ata, së pari do të befasoheshin, së dyti do të përpiqeshin të 
mbroheshin, dhe së treti do të pendoheshin. Në rastin në fjalë, pyetjes 
akademike nëse zgjimi i Xhorxhit pak përpara orës pesë ndodhi për 
shkak të instinktit të tij të natyrshëm, apo për shkak të kalimit të një 

bumerangu zhurmues te dritarja e tij, fëmijët e gjorë iu përgjigjën, duke 
e marrë fajin përsipër me sinqeritet, se kishin qenë ata shkaktarë për 
zgjimin e tij. Djali më i madh tha: 

- Duhej të na shkonte mendja se xhaxhi Xhorxhi kishte një ditë 
shumë të gjatë përpara dhe s’bëmë mirë që ia mbushëm mendjen të 
ngrihej nga shtrati. Po, po, i gjithë faji ishte i yni. 

Por ndonjëherë ky zakon vete për mirë dhe unë me Harisin 
qemë në një mendje se kjo ishte një stërvitje e shkëlqyer për Xhorxhin, 
pasi në Pyllin e Zi do të çoheshim që në pesë të mëngjesit. Kështu e 
kishim vendosur. Madje, vetë Xhorxhi sugjeroi orën katër e gjysmë, por 
unë me Harisin e kundërshtuam, duke thënë se ishte më mirë në pesë. 
Kështu do t’u hipnim biçikletave në gjashtë dhe do të pushonim kur të 
binte vapa. Ndonjëherë mund të niseshim pak më herët, por këtë nuk do 
ta bënim rregull. 

Atë ditë mua më doli gjumi që në pesë. Ishte më herët nga 
ç’kisha dashur, ndaj mendova të flija edhe pak. “Deri në gjashtë! ” - 
thashë me vete. 

Ka ca njerëz që u del gjumi atëherë kur duan. Ata vënë kokën në 
jastëk dhe i thonë vetes: “Në katër e gjysmë”, “në pesë pa një çerek”, 
apo “në pesë e një çerek”, si të jetë rasti, dhe, fiks në orën që duan, 
hapin sytë. Kjo është diçka e mrekullueshme. Dhe sa më shpesh që 
ndodh kjo, aq më shumë shtohet misteri. Egoja brenda nesh vepron në 
mënyrë të pavarur nga ndërgjegjja jonë. Pa ndihmën e orës, diellit, apo 
të ndonjë mediumi tjetër që njohin shqisat tona, ajo vrojton në errësirë 
dhe, pikërisht, në çastin e duhur na pëshpërit: “Erdhi koha!” Dhe ne 
zgjohemi. Një mikun tim të vjetër, që banonte në brigjet e lumit, e 
kishte mësuar puna të zgjohej çdo mëngjes gjysmë ore para se të ngrihej 
batica. Ai më tregoi se nuk i kishte bërë vaki kurrë të ngrihej qoftë edhe 
një minutë me vonesë. Më vonë nuk kishte më merakun e baticës. I 

ndodhte të ishte i dërrmuar nga lodhja dhe të bënte një gjumë të rëndë, 
pa ëndrra, por çdo mëngjes, kjo rojë fantazmë, e vërtetë si vetë batica, e 
thërriste në mes të heshtjes së plotë. Mos vallë shpirti i burrit gjuan në 
brigjet gjithë baltë të lumit, apo mos ai është në dijeni të udhëve të 
mistershme të Natyrës? Sido që të ishte, vetë burri ishte i 
pandërgjegjshëm për të. Në rastin tim, roja i brendshëm nuk është fare 
praktik. Ai jep gjithçka mundet, por ja që është më i paduruar nga 
ç’duhet; e alannon aq shumë veten, saqë i bën hesapet lëmsh. Kur unë i 
them: “Në pesë e gjysmë, të lutem!”, ai më zgjon që në dy e gjysmë. 
Shoh orën e dorës. Ajo më bën të mendoj se mbase kam harruar ta 
kurdis. E vë në vesh. Punon. Diçka duhet të ketë ndodhur. Jam shumë i 
sigurt se ora është pesë e gjysmë, madje diçka më vonë. Për t’i bërë 
qejfin egos sime, vesh një palë shapka dhe zbres poshtë, për të 
kontrolluar sahatin e dhomës së ndenjes. Se çfarë mund t’i ndodhë një 
burri që sorollatet nëpër shtëpi në mes të natës, i veshur me rrobat e 
gjumit dhe me një palë shapka të holla, kjo s’është e vështirë të merret 
me mend. Shumica e burrave e dinë nga përvoja e tyre. Gjithçka, 
sidomos gjërat me një qoshe të mprehtë, ndjejnë një gëzim burracak, 
kur e godasin në gishtat e këmbës. Në rast se ke veshur ndonjë palë 
nallane të rënda prej druri do t’ia dalësh t’i zmbrapsësh sendet nga rruga 
jote. Por po të kuturisësh të çash rrugën përmes orendive shtëpiake me 
një palë pantofla leshi dhe pa çorape, atëherë ato vijnë e të shkelmojnë 
keq. Kthehem përsëri në shtrat me nerva të prishura dhe refuzoj ta 
dëgjoj më tej pretendimin absurd se të gjitha orët e shtëpisë qenkan 
marrë vesh me njëra-tjetrën për të komplotuar kundra meje. Pas gjysmë 
ore më zë prapë gjumi. Nga ora katër deri në pesë, roja im më zgjon çdo 
dhjetë minuta. Më mirë të mos i kisha thënë gjë fare. Në orën pesë edhe 
ai ia këput gjumit i rraskapitur, i zhgënjyer, duke ia lënë stafetën vajzës, 
e cila e bën punën e vet gjysmë ore më vonë se zakonisht. 

Këtë të mërkurë kaq të veçantë, ai më zgjoi më shpejt se herët e 
tjera, prandaj u ngrita që në pesë vetëm që të shpëtoja prej tij. Nuk dija 
ç’të bëja. Treni ynë nuk nisej para orës tetë dhe të gjitha bagazhet tona, 
së bashku me biçikletat, ishin nisur për në stacionin Frençërç Strit. 
Kështu që vendosa të studioja. Mendova të kaloja një orë duke shkruar. 
Por kam vënë re se herët në mëngjes, pa ngrënë akoma mëngjesin, nuk 
është kohë e përshtatshme për t’u marrë me letërsi. Shkrova nja tre 
paragrafë të një historie, pastaj i lexova me zë të lartë. Nuk kishte 
shumë kohë që ishin thënë ca gjëra të pakëndshme për punën time, por 
ato paragrafë vetëm sa i përforconin ato. I flaka në koshin e plehrave 
dhe u përpoqa të kujtoj në kishte ndonjë institucion bamirësie në këtë 
botë për sh kr imtarët e mbaruar. 

Për t’i shpëtuar këtyre mendimeve torturuese, futa në xhep një 
top golfi dhe, pasi mora një pajton, e mbajta frymën te një lëndinë e 
vogël. Atje po kullosnin dy dele, që ngritën kokat dhe filluan ta ndiqnin 
me kërshëri stërvitjen time. Njëra prej tyre m’u duk shumë e dashur. 
S’besoj se e kuptonte lojën, por mbase habitej, ngaqë unë po bëja diçka 
të tillë që pa gdhirë. 

Sa herë që godisja topin, ajo blegërinte: 

- M-i-r-ë, sh-u-m-ë m-i-r-ë! 

Dukej kaq e lumtur, sa thua se e kishte bërë vetë atë punë. 

Sa për delen tjetër, ajo ishte idhnake; një plakë ngatërrestare që 
më dekurajonte po aq sa më ndihmonte tjetra. 

- K-e-q, t-a h-a-j-ë d-r-e-q-i, sh-u-m-ë k-e-q! - ishte komenti i 
saj, thuajse pas çdo goditje. 

Në fakt, disa nga goditjet ishin me të vërtetë të shkëlqyera, por 
ajo e bënte vetëm që të më kundërvihej dhe të më ngrinte nervat. Kjo 
dukej sheshit. 

Për dreq, një nga topat e mi vajti e goditi drejt e në hundë delen 
e mirë. Delja e keqe ia plasi gazit - kishte një të qeshur të ngjirur e 
shumë vulgare - dhe ndërsa shoqja e saj qëndronte e shtangur, me sytë 
përdhe, ajo e ndryshoi për herë të parë tonin e blegërimës: 

- M-i-r-ë, sh-u-m-ë m-i-r-ë! G-o-d-i-t-j-a m-ë e b-u-k-u-r q-ë k-e 

b-ë-r-ë! 

Çfarë s’do të jepja që të ishte ajo në vend të tjetrës. Por ja që 
vetëm të mirët e pësojnë në këtë botë! 

U vonova më shumë nga ç’doja dhe, kur erdhi Edhëlberta të më 
thoshte se ishte ora shtatë e gjysmë dhe se mëngjesi ishte gati në 
tavolinë, u kujtova që nuk isha rruar. Edhëlberta deshi të më ndihmonte. 
Ajo kishte frikë se, në sytë e botës, ajo punë do të dukej si përpjekja e 
ndonjë të gjori për të vrarë veten dhe se fqinjët do të mendonin që nuk 
shkonim mirë me njëri-tjetrin. Madje më la të kuptoja se kisha një 
pamje që të trembte. 

Por tekefundit isha me fat që nuk kisha kohë për t’i dhënë një 
lamtumirë të gjatë Edhëlbertës. Nuk doja të rrezikoja me ndonjë sherr 
në momentin e fundit. Sidoqoftë do të kisha dashur t’u jepja ca këshilla 
fëmijëve në lidhje me kallamin e peshkimit, që nuk e di se ç’i shtynte ta 
përdornin për të lozur kriket. Pastaj e kisha zët të vrapoja për të kapur 
trenin. Rreth çerek milje larg stacionit takova Harisin me Xhorxhin. 
Edhe ata po vraponin. Ishin vonuar për shkak të sobës së re të Harisit. E 
kishin provuar për herë të parë atë mëngjes dhe, kushedi se për ç’arsye, 
ajo i kishte flakëritur tutje mëlçitë e shkrumbuara. Ai tha se, kur të 
ktheheshim nga udhëtimi, do të përpiqej t’ia merrte dorën më mirë. 

Ne e kapëm trenin për një qime, siç thotë shprehja, dhe ndërsa 
uleshim, duke dihatur në vagonin tonë, në mendjen time kaloi edhe 
njëherë e gjallë figura e xhaxhait tim, Podzherit, kur nisej me trenin e 
orës nëntë e gjysmë nga Iling Komëni për në Murgejt Strit. 

Nga shtëpia e tij deri te stacioni i trenit nuk donte më shumë se 
tetë minuta në këmbë. Xhaxhai thoshte gjithmonë: “Nisu çerek ore para 
dhe merre shtruar!” 

Por ai vetë nisej gjithnjë pesë minuta para dhe rrugën e bënte me 
vrap. Nuk e di pse, por ky ishte zakoni i periferisë. Asokohe në Iling 
banonin shumë xhentëlmenë të fuqishëm - unë besoj se ca syresh 
vazhdojnë të jetojnë atje edhe sot e kësaj dite - dhe atyre u duhej të 
kapnin trenat e mëngjesit për të shkuar në qytet. Të gjithë niseshin me 
vonesë. Mbanin nga një çantë të zezë krahaqafë, një gazetë në njërën 
dorë dhe një çadër në dorën tjetër. Dhe çerekun e fundit të miljes që i 
ndante nga stacioni, të lagur apo jo, të gjithë e bënin me vrap. 

Njerëzit e papunë, kryesisht dadot dhe çunat e ngeshëm, përfshi 
këtu edhe shitësit ambulantë, mblidheshin të gjithë së bashku, në ato 
mëngjese aq të këndshëm, dhe kënaqeshin duke i parë. Nuk ishte 
ndonjë spektakël artistik. Ata nuk vraponin bukur, madje nuk vraponin 
as shpejt. Por të gjithë bënin të pamundurën ndershmërisht. Turma e 
soditësve vinte baste: 

- Unë jap dy gini për atë plakun me kapelë të bardhë! 

- Unë jap dhjetë puro të vjetra për atë me llullë, po nuk iu morën 
këmbët e s’bie me turinj para se të mbërrijë te treni. 

- Të gjitha sa kam në xhep për Spaletaxhiun e Kuq! - një nofkë 
që ia kishin vënë gjitonit të xhaxhait tim, një ushtarak i dalë në pension 
me një pamje autoritare, por i bërë prush në fytyrë nga ai lloj ushtrimi. 

Nuk ishte puna se xhaxhai s’ngrihej dot shpejt, po tek ajo që i 
ndodhte në momentin e fundit. Me të ngrënë mëngjesin, gjëja e parë që 
do t’i humbte, ishte gazeta. Ne e kuptonim në çast kur xhaxha Podzherit 
i humbte diçka, nga mllefi me të cilin ai e shihte botën në përgjithësi. 
Nuk ndodhte kurrë që ai t’i thoshte vetes: “Sa plak i pakujdesshëm që 
jam! Asnjëherë s’e mbaj mend se ku i vë gjërat, prandaj s’jam i zoti t’i 

gjej vetë. Unë jam ferri vetë për këdo që më rri pranë. Ndaj duhet t’i 
vihem punës që të ndryshoj.” 

Përkundrazi, ai ishte i bindur se kur humbiste diçka, fajin duhej 
ta kishte kushdo tjetër në shtëpi, përveç atij vetë. 

- Po para një minute e kisha në dorë! - klithte. 

Nga toni i tij do të mendonit se i gjori jetonte mes ca 
prestidigjitatorëve që ia flaknin gjërat tutje, në mënyrë spirituale, vetëm 
e vetëm që ta nevrikosnin. 

- Mos e ke lënë në kopsht? - e pyeste halla. 

- E pse duhej ta lija në kopsht? Gazeta nuk më duhet për në 
kopsht, por që ta kem me vete në tren. 

- Mos e ke gjë në xhep? 

- Zoti e ruajttë gruan! Po ta kisha pasur në xhep, s’do të rrija 
këtu kur ora shkoi nëntë pa pesë. Apo mos të dukem gjë hajvan? 

Në atë çast dikush do të thoshte: “Ç’është kjo?” dhe do t’i zgjaste një 
gazetë të palosur me kujdes. 

- Do t’ju lutesha shumë të mos m’i trazonit gjërat! - shfrynte ai 
duke ia rrëmbyer me zemërim nga dora. 

Pastaj hapte çantën për ta futur brenda, por në atë çast do t’i 
zinte syri diçka që do ta bënte të heshtte i lënduar. 

- Si është puna? - do ta pyeste halla. 

- E pardjeshmja! - ulërinte dhe e flakte gazetën mbi tavolinë. 

Po të ishte e djeshmja, ndryshonte puna. Por ajo ishte gjithmonë 
e pardjeshmja, me përjashtim të së martës: atëherë do të qe e së shtunës. 

Në përgjithësi ne ia gjenim shpejt, përveç rasteve kur ishte ulur 
mbi të. Atëherë ai buzëqeshte me shprehjen e një njeriu që e ka 
braktisur fati në mes të një tufe idiotësh të pashpresë. 

- Gjithnjë mu nën hundën tënde... - Por nuk e mbaronte fjalinë. 
Ai krenohej për vetëkontrollin e tij. 

Kështu zgjidhej edhe kjo punë dhe dilte te dera, ku hallë Maria e 
kishte zakon t’i nxirrte fëmijët që t’u thoshte “mirupafshim”. 

Halla vetë nuk largohej kurrë nga shtëpia, vetëm kur i duhej të thërriste 
ndokënd aty afer; por dhe atëherë, ajo do t’iu jepte një lamtumirë 
prekëse anëtarëve të familjes. 

- Kushedi se ç’mund të ndodhë, - thoshte. 

Dhe ishte e sigurt që njëri prej tyre do të mungonte gjithnjë. Të 
tjerët, me ta pikasur mungesën e tij, do të shpëmdaheshin, duke klithur 
për ta gjetur. Me të ikur ata, ai do të dilte vetë nga diku aty pranë, duke 
u justifikuar për mungesën e tij, dhe, në çast, do të nisej pas të tjerëve, 
që t’u tregonte se ishte gjetur. Kështu, të gjithëve do t’u duheshin nja 
pesë minuta për të gjetur njëri-tjetrin, kohë e mjaftueshme për xhaxhain 
që të gjente çadrën dhe të humbte kapelën. Kur së fundmi i gjithë grupi 
mblidhej në korridor, ora e dhomës së ndenjes kishte shkuar nëntë. Ajo 
kishte një kumbim të ftohtë dhe depërtues, që e ngatërronte keqas 
xhaxhain tim. Nga nxitimi ai do t’i puthte nga dy herë disa nga fëmijët, 
ndërsa të tjerët do t’i harronte fare, prandaj ia niste edhe njëherë nga e 
para. Ndonjëherë thoshte se ata ngatërroheshin vetë, me qëllim, dhe ai 
s’arrinte t’i mbante mend. Pastaj njëri prej tyre kishte ca faqe aq 
ngjitëse, sa i dukej sikur e grishnin t’ia puthte përsëri. 

Por edhe kur gjërat shkonin normalisht, djali më i madh do të 
thoshte se orët e shtëpisë ishin pesë minuta prapa dhe, për këtë shkak, ai 
kishte shkuar vonë në shkollë një ditë më parë. Kjo do ta bënte 
xhaxhain të sulej në drejtim të derës, ku do të kujtohej se kishte harruar 
çadrën dhe kapelën. Fëmijët, që tani nuk përmbaheshin më, do të 
vraponin të gjithë t’i vinin në ndihmë. Por kur ktheheshin, do të gjenin 
mbi tavolinë gjënë më të rëndësishme që kishte harruar ai dhe, paskëtaj, 
hamendësonim se ç’do të thoshte kur të kthehej në shtëpi. 

Mbërritëm në Uoterlu pak pas orës nëntë dhe deshëm të vinim 
menjëherë në jetë planin e Xhorxhit. Hapëm librin në kapitullin Në 
radhën e pajtoneve, shkuam pranë një karroce, hoqëm kapelat dhe 
përshëndetëm karrocierin: 

- Mirë mëngjes! 

Qëlloi që ai të ishte mjaft i sjellshëm. Duke i thënë një miku aty pranë, 
që e quanin Çarli, t’i mbante pak kalin, ai kërceu nga pajtoni dhe bëri 
një përulje të atillë që do të fitonte pikë edhe përpara madhërisë së saj, 
mbretëreshës. Duke folur në emër të kombit, ai na uroi mirëseardhjen 
dhe shtoi me keqardhje se madhëria e saj në atë kohë nuk ndodhej në 
Londër. 

Ne s’mundëm t’ia kthenim me të njëjtën monedhë. Në libër nuk 
ishte parashikuar asgjë e këtillë. Ne e quajtëm karrocier dhe ai u përkul 
sërish deri në trotuar. Pastaj i kërkuam të kishte mirësinë të na shpinte 
në rrugën Uejminster Brixh. 

Ai vuri dorën në zemër, duke na thënë se kënaqësia ishte e tija. 

Duke zgjedhur fjalinë e tretë të kapitullit, Xhorxhi e pyeti se 
“cili do të ishte çmimi i tij?” 

Pyetja, ashtu siç mund të shpëtojë ndonjëherë pa dashje diçka 
vulgare gjatë një prezantimi, u duk sikur e fyeu atë. Ai tha se nuk ishte 
aq i ulët sa t’u merrte para mysafirëve, por, po qe se bëhej fjalë për 
ndonjë dhuratë, si fjala vjen ndonjë shall me gurë diamanti, ndonjë kuti 
bumoti prej floriri a çikërrima të tilla, ai do ta pranonte në shenjë 
kujtimi prej nesh. 

Ndërkaq, meqë aty po mblidhej një turmë e vogël dhe shakaja sa 
vinte e po trashej, ne hymë në pajton pa folur. U ndalëm para një dyqani 
këpucësh, pranë Teatrit Estli, ku na u duk sikur gjetëm pikërisht atë që 
na duhej. Ishte nga ato lloj dyqanesh të mbingarkuar, ku shitësit po 
nxirmin jashtë mallrat që do të shisnin. Çizmet ishin vënë kapicë në 

trotuar, përballë dyqanit. Ato vareshin të lidhura me njëra-tjetrën rrotull 
dyerve dhe dritareve. Tenda e diellit ishte mbuluar nga hardhi të zymta 
çizmesh të zeza dhe të kafenjta. Edhe brenda dyqanit kishte arka të tëra 
me çizme. Kur hymë brenda, pamë një burrë që po përpiqej të hapte me 
daltë një arkë. 

Xhorxhi hoqi kapelën dhe i tha: 

- Mirë mëngjes! 

Burri nuk e ktheu kokën. Dukej një tip mjaft i rëndë. Mërmëriti nëpër 
dhëmbë diçka si ‘gjes dhe vazhdoi punën. Xhorxhi i tha: 

- Miku im, mister X-i, më rekomandoi të vija në dyqanin tuaj. 

Burri duhej t’i përgjigjej: “Mister X-i është një xhentëlmen i 

vërtetë. Do t’i shërbeja me kënaqësi cilitdo mik të tij”. Por ai i tha: 

- S’e njoh. S’e kam dëgjuar kurrë. 

Kjo na hutoi fare. Në libër jepeshin tre-katër mënyra sesi të blije 
çizme. Xhorxhi kishte zgjedhur atë që përqendrohej rreth “mister X-it” 
dhe që i dukej më e sjellshmja. 

Në fillim hyje në bisedë me shitësin, duke folur rreth këtij 
“mister X-it”. Pastaj, si thellohej miqësia me shitësin, rrëshqisje 
natyrshëm dhe me edukatë tek objektivi për të cilin kishe ardhur, duke i 
shtuar dëshirës për të blerë çizme edhe “të mira e të lira”. Por çehrja e 
zymtë e atij burri nuk të ofronte asnjë lloj mundësie për të hyrë në 
bisedë. Me të duhej hyrë drejt e në temë dhe me vrazhdësi. Xhorxhi e 
braktisi “mister X-in” dhe, duke u kthyer te faqja e mëparshme, lexoi 
diçka që ia kapi syri rastësisht. Nuk qëlloi ndonjë shprehje shumë e 
goditur. Në situatën në të cilën ndodheshim, ku po na zihej frymë nga 
moria e çizmeve, ajo mbase do t’i ishte dukur e tepërt çdo këpucari: 

- Më kanë thënë se keni çizme për të shitur. 

Për të parën herë burri uli çekiçin dhe daltën e na pa. Ngadalë, 
me një zë të trashë e të ngjirur, ai tha: 

- Po pse, si thua ti, për çfarë i kam çizmet, për t’i soditur? 

Ishte nga ata lloj njerëzish që në fillim e nisin shtruar, por sa më 
shumë që flasin, aq më shumë nxehen. Me sa duket, gabimet veprojnë 
si tharm brenda tyre. 

- Për çfarë më morët mua, - vazhdoi ai, - për koleksionist 
çizmesh? Për çfarë kujtoni se e kam hapur dyqanin unë? Për të shtyrë 
kohën? Apo mos iu duket se çmendem pas çizmeve? Si thoni ju, për 
çfarë i kam varur këtu? Vetëm për t’i parë? Ku mendoni që jeni këtu? 
Në ndonjë ekspozitë ndërkombëtare çizmesh? Për çfarë i mermi gjithë 
këto çizme? Për ndonjë koleksion historik? Apo mos ju ka zënë veshi 
gjëkundi për ndokënd që ka hapur dyqan çizmesh dhe nuk shet çizme? 
Pse i kam varur këtu? Për të zbukuruar dyqanin? Po mua, për çfarë më 
merrni? Për ndonjë idiot?! 

Gjithnjë kam qenë i mendimit se këta lloj librash nuk mund t’i 
përdorësh kurrë në jetë. Prandaj Xhorxhi zgjodhi shprehjen më të 
goditur që gjendej atje për një situatë të tillë: 

- Do të kthehem sapo të mësoj se keni marrë çizme të tjera për të 
shitur. Deri atëherë, lamtumirë! 

Kthyem thembrat nga majat dhe e lamë burrin të vetëm, mes 
pirgut me çizme. Se çfarë po thoshte paskëtaj, nuk mundëm ta 
dëgjonim, por duhej të ketë qenë shumë interesante, sepse të gjithë 
kalimtarëve që u binte rruga andej ndaleshin ta dëgjonin. 

Xhorxhi donte të provonte të blinte shapka, por ne e bindëm ta 
shtynte blerjen e tyre për në ndonjë qytet tjetër, ku njerëzit të ishin më 
të përshtatur me atë lloj të folure, dhe, natyrisht, më të afrueshëm. Por, 
kur iu kujtua kapela, ai na tha se pa atë nuk bënte dot, ndaj u detyruam 
të ndaleshim në një dyqan të vogël në rrugën Bllekfrajërs. 

I zoti i dyqanit ishte një burrë i vogël, me sy të qeshur, dhe kjo 
na dha zemër. Kur Xhorxhi e pyeti me ljalët e librit: “A keni kapela?”, 
ai nuk u nxeh, por kroi pak mjekrën dhe na pa i menduar. 

- Kapela? - tha. - Pa të mendohem pak! Ah, - dhe fytyra iu çel, 

- tani m’u kujtua. Shpresoj të kem ndonjë kapele. Por, pa më thoni 
njëherë, pse po më pyesni? 

Xhorxhi i shpjegoi se atij i duhej një kapelë udhëtimi dhe se 
donte që ajo të ishte “një kapelë e mirë”. 

Fytyra e burrit mori prapë një shprehje të menduar. 

- Aha, - tha, - besoj se tani ju kuptova. Në qoftë se kërkoni një 
kapelë dosido, që të mos ia vlejë për çmimin që ka, një kapelë që 
shërben vetëm për të fshirë dritaret, besoj se do ta kem ndonjë të tillë. 
Po kapele me të vërtetë të mira... jo, ne s’mbajmë të tilla. Po pa prisni 
pak, - vazhdoi ai, kur pa sesi u ngrys nga dëshpërimi fytyra e Xhorxhit, 

- tani m’u kujtua! 

Ai shkoi në fund të dyqanit dhe hapi një sirtar. 

- Nuk është kushedi çfarë, por nuk është më e keqe se gjysma e 
kapelave që shes unë. 

Pastaj e solli dhe ia zgjati Xhorxhit. 

- Hë, si thua, - e pyeti, - të pëlqen? 

Xhorxhi e vuri në kokë dhe u pa në xham. Pastaj zgjodhi një 
shprehje tjetër nga libri: “Kjo kapelë më rri mjaftueshmërisht mirë. Po 
ju, si thoni, a e konsideroni që ajo mund të bëhet e imja?” 

Burri bëri një hap prapa dhe ia qepi sytë. 

- Përzemërsisht, - i tha, - këtë s’mund ta them. 

Pastaj i ktheu shpinën Xhorxhit dhe u kthye nga Harisi dhe unë. 

- Bukurinë e shokut tuaj, - tha, - do ta përshkruaja si fluide. Ajo 
është atje, por ju mund ta ngatërroni fare lehtë. Ja për shembull, tani 
sapo e ngatërruat, tek ajo kapelë. 

Me këtë donte të thoshte se po e zbaviste ai lloj burri aq i 
veçantë. Xhorxhi i tha: 

- Në rregull, atëherë. Nuk duam të humbim trenin. Sa kushton? 

- Çmimi i kapelës, sër, - iu përgjigj burri, - që për mendimin tim 
duhet të jetë sa dyfishi i vlerës që ka kapela, është katër gini e 
gjysmë. Doni t’jua mbështjell me letër bojë kafe apo të bardhë? 
Xhorxhi i tha se do ta merrte ashtu siç ishte, e pagoi me 

monedha argjendi dhe doli jashtë. Unë dhe Harisi e ndoqëm. 

Në Frençërç Strit bëmë pazar me karrocierin tonë dhe ramë 
dakord t’i paguanim pesë shilinga. Ai bëri një përulje tjetër dhe na u lut 
ta kujtonim te perandori i Austrisë. 

Pasi e shoshitëm mirë në tren, ramë në një mendje që e kishim 
humbur lojën dhe Xhorxhi i zhgënjyer e flaku librin nga dritarja. 

Ndërkaq bagazhet dhe biçikletat tona kishin mbërritur në anije, 
kështu që kur u ngrit batica e orës dymbëdhjetë, zbritëm teposhtë lumit. 


KREU V 

Një shmangie e panevojshme. - Hyrja me një histori që 
përmban moral. - Një nga mrekullitë e këtij libri. - Gazeta që 
nuk ka sukses. - Mburrja: “Udhëzime të kombinuara me 
zbavitje ”. - Çështja se çfarë duhet parë si udhëzim dhe çfarë si 
zbavitje. - Një lojë popullore. - Opinioni profesionist mbi ligjin 
anglez. - Një mrekulli tjetër e këtij libri. 

Tregohet një histori për një skocez që ra në dashuri me një vajzë 
dhe donte të martohej me të. Djali, i cili ishte mjaft i përkorë, kishte 
vënë re se shumë prej premtimeve që bëheshin në raste të tilla, të 
shpinin në zhgënjim vetëm ngaqë tjetri imagjinohej si i përsosur. Ai i 
dha karar me veten që, në rastin e tij, asnjë ideal nga ato që të 
mahnitnin, nuk ishte i mundur. Prandaj propozimi i tij mori formën e 
mëposhtme: 

- Unë jam një çun i varfër, Xhejni, dhe nuk të ofroj dot as tokë 
dhe as vatrën e shtëpisë. 

- Po ti mund të më ofrosh veten tënde, Dejvi. 

- Sa do të doja të isha gjëkafshë tjetër. Unë jam vetëm një çun 
gdhë dhe fukara. 

- Jo, ke shumë anë të mira për të parë te vetja, Dejvi. 

- Kam kohë që s’e kam parë veten dhe them se s’ia vlen të çaj 
kokën për të. 

- Më mirë që mendon kështu, Dejvi; dhe jo si ata që u vardisen 
çupave gjithë ditën dhe sjellin belara në shtëpi me paudhësitë e tyre. 

- Për këtë të jesh e qetë, Xhejni. Unë nuk kam shkuar kurrë pas 
fustaneve të grave dhe kam qenë vetëm i yti. 

- Ah, sa zemër të mirë që ke, Dejvi! Dhe më do mua, ë? 

- Ti më pëlqen shumë, Xhejni, edhe pse nuk e di se sa do të 
zgjasë kjo. Veç të jesh e sigurt që, edhe kur nuk jam me ty, mendja më 

rri gjithmonë te ti. Por unë jam ca gjaknxehtë dhe, ashtu si thotë edhe 
ime më, kam frikë se, ashtu si i varfri babai im, nuk do të bëhem më i 
mirë nga ky që jam. 

- Ah, mos e gjyko ashtu veten, Dejvi! Ti je një djalë shumë i 
ndershëm. As unë nuk dua të jesh më i mirë se kaq dhe shpresoj të 
bëhesh një ndihmë e madhe për mua. 

- Mbase, Xhejni, por unë kam huqet e mia. Nuk është gjë e mirë 
për një grua me kalamaj, kur burri i saj nuk heq dot dorë nga pija. Me të 
ndier erën e uiskit, mua më hapet gryka dhe ai shkon poshtë pa e marrë 
vesh fare se qysh. 

- Ah, po ti je i mrekullueshëm kur je esëll, Dejvi. 

- Mbase jam, Xhejni, kur nuk më bie në qafë njeri. 

- A dëshiron të jetosh me mua, Dejvi, dhe të punosh për mua? 

- Nuk e di a do të mundesh ti të jetosh me mua, Xhejni, por sa 
për punën, do të mendohem. 

- Do të përpiqesh, pra do të bësh të pamundurën, apo jo, Dejvi? 
Siç thotë edhe prifti, asnjë burrë nuk mund të bëjë më shumë se kaq. 

- Më shumë nga unë jo, Xhejni, dhe s’besoj se do të gjesh 
ndonjë më të mirë. Ne jemi krijesa mëkatare dhe vështirë se ka burrë 
më të keq dhe më mëkatar se unë. 

- Mirë, mirë, ti je shumë i sinqertë, Dejvi. Djemtë e tjerë u bëjnë 
çupave shumë premtime të bukura, vetëm që t’u prishin mendtë e 
kokës. Kurse ti thua të vërtetën, Dejvi, prandaj po mendoj që të 
martohem me ty. Pastaj të shohim se ç’do të dalë nga kjo. 

Se ç’doli prej saj, historia nuk e thotë, por secili do ta kuptonte 
që, pavarësisht nga rrethanat, zonja s’kishte arsye të ankohej për 
zgjedhjen e bërë. Por çfarëdo të ketë bërë ajo - si gjithnjë, gratë e kanë 
të pamundur të kenë pak logjikë në ato që thonë, po ashtu edhe burrat 

mbeten të pandryshueshëm në raste të tilla - me siguri, vetë Dejvi do të 
ketë pasur fatin e madh të kuptojë se nuk e meritonte fare atë që iu dha. 

Po ashtu edhe unë dua të jem i sinqertë me lexuesit e këtij libri. 
Po i bie shkurt: nuk dua që kush e lexon këtë libër të keqkuptohet. 

Asnjë informacion i këtij libri nuk ka vlerë. 

Nëse ndokush mendon që, me ndihmën e këtij libri, do të mund 
të bënte një shëtitje përmes Gjermanisë apo Pyllit të Zi, ai do të humbte 
rrugën pa u nisur. Por ngjarjet e librit do të ishin gjëja më e bukur që 
mund t’i ndodhnin. Sa më shumë të largohej prej shtëpisë së vet, aq më 
pisk do ta kishte punën. 

Unë nuk e shoh informacionin e dobishëm si pikën time më të 
fortë. Nuk është se unë kam lindur me këtë lloj besimi; ai ka ardhur si 
rezultat i përvojës sime. 

Në kohët e mia të gazetarisë punoja në një gazetë që u bë 
pararendësja e shumë botimeve periodike popullore të kohërave tona. 
Merita jonë ishte se arritëm të kombinonim udhëzimet me zbavitjen. Se 
ç’mund të shihet si përpjekje për t’u zbavitur në një udhëzim, për këtë 
lexuesi mund të gjykojë vetë. Ne u jepnim njerëzve këshilla sesi të 
martoheshin. Ato ishin këshilla kaq të vlefshme, saqë po t’i kishin 
zbatuar, rrethin e lexuesve tanë do ta kishte zili e gjithë bota e të 
martuarve. Ne u tregonim se si do t’u kthehej fati, po të mbanin lepuj, 
duke ua dhënë këtë me fakte dhe figura. Të thuash të drejtën, ata do të 
jenë habitur pak pse ne vetë nuk e flaknim tutje gazetarinë e të ngrinim 
ferma lepujsh. Sa e sa herë unë e provova, duke iu referuar burimeve të 
sigurta, se si një burrë, i cili e fillon me dymbëdhjetë lepuj të zgjedhur, 
në krye të tre vjetëve do të arrijë të ketë një pjellori prej dymijë lepujsh 
në vit, që sa vijnë e shtohen me shpejtësi të skëterrshme. Ai do ta kishte 
punën pisk. Nuk do të donte më para. S’do të dinte çfarë të bënte me to, 
kur t’i kishte. Por kjo ishte punë për të. S’më ka rastisur të takoj 

ndonjëherë një fermer me dy mijë lepuj, edhe pse kam takuar plot nga 
ata që e nisin me dymbëdhjetë lepuj. 

U tregonim lexuesve tanë se sa kokërruar kishte në Islandë, edhe 
pse ne vetë kishim një pamje korrekte. U tregonim se sa qiqra në hell 
duheshin për të shkuar nga Londra në Romë, gjëra që do t’i vlenin 
shumë ndokujt që kishte ndërmend të bënte një varg me qiqra nga 
Londra në Romë, dhe sa fjalë mund të flasë në ditë një grua e 
zakonshme: pra, gjëra të këtij lloji, që, natyrisht, kishin për qëllim ta 
bënin lexuesin e gazetës sonë më të mençur e më krenar se lexuesit e 
gazetave të tjera. 

U tregonim se si të shëronin kerrmëzën e maceve, megjithëse 
mua vetë s’më është mbushur mendja kurrë që atë mund ta shërojë 
ndokush. Po të kisha pasur ndonjë mace që kermjonte o do ta kisha 
shitur, o do ta kisha dhuruar gjëkundi. Por ne kishim për detyrë të 
jepnim informacion sa herë që na kërkohej. Ca idiotë të zellshëm për të 
mësuar gjithçka na shkruanin dhe unë shpenzoja gjithë mëngjesin duke 
kërkuar përgjigjet për pyetjet e tyre. Dhe së fundmi i gjeta ato në fund të 
një libri të vjetër me receta kuzhine. Se ç’bëhej aty në të vërtetë, këtë 
nuk isha i aftë ta kuptoja. Por ishte diçka që nuk kishte të bënte fare me 
subjektin e librit. Aty nuk sugjerohej asgjë që të kishte lidhje me shijet e 
maceve, apo me kerrmëzën e tyre. Me sa dukej, autorët e librit e kishin 
futur atë paragraf, ngaqë ishin shumë zemërgjerë. Uroja që të mos e 
kishin futur fare, sepse për shkak të atij paragrafi gazeta jonë humbi 
katër lexues të indinjuar. Në letrën e tyre thuhej që këshilla jonë u 
kishte kushtuar dy sterlina, pa llogaritur dëmet në kuzhinë, një dritare të 
thyer dhe gjakun që u derdh nga të çjerrat e maces. Paskëtaj, kerrmëza e 
maces ishte përkeqësuar më shumë se më parë. Dhe ishte një recetë 
shumë e thjeshtë: të mbaje macen midis këmbëve me delikatesë, pa e 
lënduar fare, dhe, me një palë gërshërë të mprehta t’i bëje një të prerë te 

bishti. Nuk duhej t’i këpusje ndonjë copë, madje duhej të tregoheshe i 
kujdesshëm që të mos e bëje një gjë të tillë. Duhej vetëm sa t’i bëje një 
të prerë të hollë. Ne e shpjegonim qartë se vendi më i mirë për këtë lloj 
operacioni ishte kopshti ose qilari. Vetëm një idiot do ta provonte atë në 
kuzhinë, i vetëm dhe pa asnjë lloj ndihme. 

U jepnim këshilla mbi etikën. U tregonim se qysh t’u 
drejtoheshin partnerëve të tyre dhe qysh peshkopëve. U tregonim se si 
të hanin supën. U mësonim vallëzimin, të dyja sekseve, me ndihmën e 
skemave. U zgjidhnim dyshimet që kishin në lidhje me fenë, duke iu 
dhënë një kod të ri moral, që ngjasonte me një xham dritareje me 
ngjyrë. 

Gazeta nuk pati suksese financiare, sepse ishte disa vjet e 
parakohshme dhe, po për këtë arsye, stafi ynë u shkurtua. Departamenti 
im mbulonte (e mbaj mend mirë) rubrikën “Këshilla për nënat”. 
Ndihmësja ime ishte një zonjë e re, që pasi ishte divorcuar me të shoqin 
dhe kishte kallur në dhë katër fëmijë, kishte një autoritet të 
padiskutueshëm në lidhje me të gjitha çështjet shtëpiake. 

Mjaft interesante ishte edhe rubrika e përjavshme “Të flasësh 
drejtpërdrejt me të rinjtë” e drejtuar nga “xha Henri”. Ai ishte një plak 
shumë i mençur dhe me përvojë, që shfaqte gjithnjë simpati për brezin e 
ri. Gjatë rinisë së tij kishte kaluar vështirësi të shumta dhe dinte mjaft 
gjëra. Unë vazhdoj t’i lexoj edhe sot e kësaj dite “këshillat e xha 
Henrit”, ndonëse nuk kam më moshë për to, por ato më duken prapë 
shumë të mira. Shpesh mendoj se po t’i kisha ndjekur më me përpikëri 
“këshillat” e tij do të isha bërë më i mençur, do të kisha bërë më pak 
gabime dhe do të isha më i kënaqur me veten nga ç’jam sot. 

Një grua e vogël, e qetë, dhe me pamje të lodhur, e cila jetonte 
në një dhomë të vogël në rrugën e Gjykatës së Totenhamit dhe e kishte 
burrin në çmendinë, drejtonte rubrikat “Si të gatuajmë”, “Këshilla mbi 

edukatën” - ne ishim dingas me këshilla - dhe një faqe e gjysmë të 
“Inteligjenca e modës”, të shkruar me një stil aq të gjallë e energjik, 
saqë, siç më kanë informuar nga gazetaria moderne, ka mundur t’i 
rezistojë kohës edhe sot e kësaj dite: “Më duhet t’ju tregoj për 
veladonin hyjnor që vesha mbrëmjen e shkuar te Pylli i lavdishëm. 
Princi C - nuk është nevoja të përsëris të gjitha ato që më tha ai debil; ai 
është gomar fare - dhe Kontesha e shtrenjtë, që m’u duk sikur ishte pak 
xheloze për të... ” etj., etj. 

E gjora grua! E shoh tani me ca rroba të zbërdhulëta dhe 
demodë, gjithë njolla boje. 

Pronari ynë ishte një ndër injorantët më të pacipë që më ka rënë 
rasti të ndesh. Ai punonte duke shfrytëzuar një enciklopedi shumë të 
lirë, ndërsa djaloshi i zyrës sonë, me ndihmën e një palë gërshërëve të 
hatashme, ishte përgjegjës për të na mbështetur tek “Gjetje 
humoristike”. 

Ishte një punë mjaft e lodhshme dhe rroga jonë ishte shumë e 
ulët, por ne ishim optimistë, sepse kështu u vinim në ndihmë me 
këshilla djemve dhe vajzave të reja, që të përmirësoheshin. Një nga 
lojërat më popullore dhe të përjetshme në këtë botë është loja e 
shkollës. Mblidh gjashtë vetë, vëri në rresht dhe ec përpara tyre, me një 
libër dhe një shkop në dorë. Ne e luajmë atë kur jemi të vegjël, e luajmë 
kur rritemi, e luajmë kur bëhemi burra dhe gra, e luajmë gjithë jetën, 
derisa kërrusemi e shkojmë çalë-çalë drejt varrit. Kurrë nuk ngopemi 
me të. Kurrë nuk na mërzitet. E vetmja arsye që e bën atë të përjetshme, 
është dëshira e secilit prej gjashtë fëmijëve të tjerë që t’i vijë radha për 
të zënë vendin e djalit me libër e shkop. Arsyeja (dhe jam më se i sigurt 
për këtë) pse gazetaria është kaq popullore vjen ngaqë çdo gazetar e 
ndjen veten sikur është ai djali me libër e bastun; ndërsa qeveria, masat, 

shoqëria, arti, letërsia, etj., janë fëmijët e tjerë që rrinë në rresht. Ai u 
jep atyre udhëzime se si të përmirësohen. 

Por unë përpiqem që t’i shmangem kësaj. Antipatia që kam për 
udhëzuesit, më bëri ta kujtoj këtë çështje. Po le të kthehemi prapë atje 
ku e lamë. 

Dikush që e quante veten “aeronaut” na pyeste në një letër se në 
ç’mënyrë prodhohej gazi i hidrogjenit. S’kishte gjë më të thjeshtë për ta 
prodhuar. Tekefundit, kështu m’u duk, pasi lexova ca materiale në 
Muzeun Britanik, edhe pse e këshillova “aeronautin”, çfarëdo që të 
ishte, që të merrte të gjitha masat e nevojshme për të parandaluar ndonjë 
aksident. E ç’mund të bëja më tepër? Por pas nja dhjetë ditësh erdhi në 
zyrën tonë një zonjë që i shndrisnin faqet nga shëndeti, e cila mbahej te 
dora e - siç e shpjegoi edhe vetë - një adoleshenti dymbëdhjetëvjeçar. 
Fytyra e djalit s’ishte aspak tërheqëse. E ëma e shtyu përpara, duke i 
hequr kapelën, dhe unë e kuptova në çast se si qëndronte puna. Atij nuk 
i kishte mbetur asnjë qime në vetulla, ndërsa në vendin e flokëve i 
kishte mbirë një push i hollë, si pluhur, i cili i jepte kokës së tij pamjen 
e një veze të zier fort, të qëruar dhe të spërkatur me piper të zi. 

- Si sot një javë ky ishte një djalë që ta pije në kupë, me 
kaçurrela të mrekullueshme, - nisi të fliste zonja me një zë të dridhur. 

- Ç’i paska ndodhur kështu? - e pyeti shefi ynë. 

- Ja se ç’i ka ndodhur! - ia ktheu me inat zonja. 

Ajo nxori një kopje të numrit të fundit të gazetës sonë, ku kishte 
nënvizuar me laps artikullin tim për gazin e hidrogjenit dhe ia flaku në 
turinj. Shefi ynë e mori dhe i hodhi një sy kalimthi. 

- Pra, ky na qenka “aeronauti”, ëëë?! 

- Po, ky është “aeronauti”, - pohoi zonja. - Fëmija i gjorë i 
pafajshëm! Shihe tani! 

- Mbase do t’i rriten prapë, - e ngushëlloi shefi. 




74 


ZHEROM K. ZHEROM 


- Mbase, - e përqeshi zonja, - po mbase edhe jo. Dhe, po nuk iu 
rritën, çfarë do bëni për të? 

Shefi ynë i sugjeroi që t’i lante kokën. M’u duk sikur ajo do të 
vërvitej mbi të, por mbeti vetëm në kuadrin e fjalëve. Me sa dukej, 
gjithë hallin e kishte te dëmshpërblimi. Pastaj filloi të bënte vërejtje për 
karakterin e përgjithshëm të gazetës sonë, për dobësitë e saj, 
mbështetjen e publikut, si edhe për nivelin e stafit. 

- Të them të drejtën, unë nuk shoh këtu ndonjë gabim nga pala 
jonë, - e cyti shefi. - Ai kërkoi një informacion dhe e mori. 

- Mos u tall me mua! - i klithi zonja (unë isha i sigurt që ai nuk 
po tallej, por, me sa dukej, ajo po e ngatërronte me mendjelehtësinë) - 
se të bëj atë që s’ta pret mendja! 

Të gjithë ia mbathëm si zogj të trembur prapa karrigeve tona. 

- Të erdha aty e ta bëra kokën si të tijën! 

Duhej ta kishte fjalën për kokën e djalit. Gjithashtu, bëri vërejtje 
edhe për paraqitjen personale të shefit tonë, duke e quajtur njeri vulgar. 
Nuk ishte fare grua e sjellshme. 

Por tani e dija mirë se ajo e kishte të humbur davanë, ngaqë e 
humbi kontrollin dhe e kërcënoi. Shefi ynë kishte përvojë mbi ligjin dhe 
gjithnjë bënte të pamundurën t’i shmangej. Më kujtohet se thoshte 
shpesh: “Në qoftë se ndokush do të më ndalonte në rrugë dhe do të më 
kërkonte orën, unë nuk do t’ia jepja. Edhe po të më kërcënonte se do të 
ma merrte me forcë, përsëri nuk do t’ia jepja. Ama po të zgjidhte rrugën 
e gjyqit, unë do ta hiqja dhe do t’ia vija në dorë, duke dalë kështu pa u 
lagur nga ajo histori.” 

E mbylli çështjen me zonjën duke i dhënë pesë sterlina, të cilat 
ia paraqiti si fitimin mujor të gazetës sonë, dhe ajo u largua, duke marrë 
me vete edhe pinjollin e saj të vogël. Pasi iku, shefi më tha me 
dashamirësi: 

- Mos kujto që ta vë fajin ty për këtë. Jo, por i tillë është fati. 
Vazhdo me këshillat morale dhe vërejtjet. Ti shquhesh në këtë fushë. Po 
mos guxo të prekësh më “informacionin praktik”. Siç të thashë, fajin 
nuk e ke ti. Puna jote ishte mjaft korrekte, por ja që ty s’të ecën me të. 

Po të kisha ndjekur këshillat e tij, do të kisha shpëtuar veten dhe shumë 
të tjerë nga andrallat. Nuk e kuptoj pse ndodh kështu, por kësaj s’ke ç’i 
bën. Po t’i tregoja ndokujt rrugën më të mirë për të shkuar nga Londra 
në Romë, ai do të humbte bagazhet në Zvicër, ose do të thyente qafën 
në Dover. Në qoftë se do ta këshilloja të blinte një aparat fotografik, ai 
do të përfundonte në policinë gjermane për fotografim bazash 
ushtarake. Njëherë u ngatërrova keq, ndërsa u përpoqa t’i shpjegoja një 
burri se si të martohej me të motrën e gruas së tij të vdekur, në 
Stokholm. Unë arrita të përcaktoja për të kohën më të mirë kur nisej 
anija nga Holli dhe hotelet më të mirë për të qëndruar. Informacioni im 
nuk kishte asnjë të metë, fund e krye, dhe atij nuk i ndodhi asnjë e keqe, 
por ja që nuk më flet as sot e kësaj dite. 

Kjo është arsyeja pse nuk dua të më ngjallet sërish pasioni i 
vjetër, prandaj në këto faqe nuk do të gjeni asnjë këshillë praktike që 
t’ju vijë në ndihmë për gjësendi. 

Në këtë libër nuk do të gjeni as përshkrime qytetesh, as 
reminishenca historike, arkitekturale, apo morale. 

Më kujtohet që njëherë pyeta një të huaj inteligjent se ç’mendim 
kishte për Londrën. 

- Është një qytet i madh, - tha. 

- Çfarë të bën përshtypje në të? - i thashë. 

- Njerëzit. 

- Po ta krahasosh me qytete të tjera, si Parisi, Roma, Berlini, - i 
thashë, - ç’ndryshim ka? 

Ai mblodhi supet. 

- Është më i madh, - tha. - Ç’të them tjetër? 

Foletë e milingonave ngjasin aq shumë me njëra-tjetrën - shumë 
shëtitore, ca të gjera e ca të ngushta, ku krijesa të vocrra lëvrijnë në 
mënyrë të çuditshme: diku nxitojnë, diku qëndrojnë e çuçurisin me 
njëra-tjetrën. Ca rropaten me ngarkesa të rënda në shpinë e ca të tjera 
shullëhen në diell. Shumë hambarë të ngarkuar me ushqime, apo qilarë 
ku jetojnë krijesat e vogla që flenë, hanë, dashurojnë - qoshja ku 
shtriqin kockat e tyre të bardha. Një koshere është më e madhe, një 
tjetër më e vogël. Një folezë është vendosur në rërë, një tjetër në gurë. 
Njëra u ngrit dje, një tjetër shumë kohë më parë dhe, ka nga ato për të 
cilat thonë që janë ngritur përpara se të vinte dallëndyshja e parë. 
Kushedi? Këtu nuk do të gjeni historinë e njerëzimit. 

Çdo luginë ka historinë e vet. Unë do t’ju rrëfej vendin dhe ju, 
në daç kthejeni në vargje dhe këndojeni si t’jua dojë qejfi. 

Na ishte një çupë, pastaj na erdhi një çun, që e deshi dhe ngau 

tutje. 

Është një këngë monotone, e shkruar në shumë gjuhë. Por me sa 
duket, çuni është udhëtar i madh. Këtu në Gjermaninë sentimentale e 
mbajnë mend mirë. Ardhjen e tij e kujtojnë edhe banorët e maleve të 
Alsasës; madje ai vizitoi edhe brigjet e Alen Uoterit. Ishte një çifut 
endacak i vërtetë, por vajzat idiote nuk ia vunë veshin trokëllimës së 
patkonjve të tij, ndërsa largohej. 

Në këtë vend të rrënuar kaq shumë herë, ku kohë më parë 
shtëpitë gumëzhinin nga zërat, u ngritën shumë legjenda dhe, po këtu, 
unë po iu lë ta gatuani çorbën si t’jua dojë qejfi. Mermi nja dy zemra 
njerëzore, një tufë pasionesh (nuk ka më shumë se një duzinë prej tyre), 
përziejini me të mira e të liga bashkë, hidhini për shije ca salcë vdekjeje 
dhe provojeni sa herë t’jua ketë ënda. Qelia e Shenjtë, Preja e Gjuetisë, 

Biruca e Varrit, Hovi i të Dashuruarit - quajeni si të doni, po ajo çorbë 
është. 

Së fundmi, në këtë libër nuk do të gjeni përshkrime. 

Një miku im amerikan, një xhentëlmen i kulturuar që e kishte 
hobi poezinë, më thoshte se kishte një ide shumë herë më të saktë për 
liqenin nga një album me fotografi që kushtonte vetëm tetëmbëdhjetë 
pens, sesa nga të gjitha fjalët e Kolerixhit, Sauthit, apo Uordsuorthit së 
bashku. Miku im mendonte që, ashtu sikurse kanavaca dhe bojërat ishin 
mediumët e gabuar për rrëfimin, edhe të pikturuarit me anë të fjalëve 
s’ishte veçse një metodë e errët për të treguar përshtypjet, ndërkohë që 
mënyra më e mirë ishte të përdorje sytë për t’i parë. 

Lidhur me këtë çështje, më kujtohet një orë mësimi e letërsisë 
angleze, gjatë një pasditeje të nxehtë. Ora filloi me leximin e një poeme 
të gjatë e disi të pakuptueshme. Më vjen turp ta them se emrin e autorit 
dhe titullin e poemës i kam harruar. Me të mbaruar leximi, ne mbyllëm 
librat dhe profesori, një burrë i sjellshëm me flokë të thinjura, na kërkoi 
që ta përshkruanim me fjalët tona atë që sapo kishte lexuar. 

- Tani më thoni, - tha profesori, duke u përpjekur të na jepte 
zemër, - për çfarë flet poema? 

- Me leje, sër? - tha djali i parë, me kokën poshtë dhe gjithë 
druajtje, sikur subjekti tanimë dihej dhe s’ia vlente ta zinte më në gojë, - 
ajo flet për një virgjëreshë. 

- Pooo, - pohoi profesori, - por dua që ti të ma tregosh me fjalët 
e tua. Ne nuk themi virgjëreshë, ti e di. Ne themi vajzë. Poo, flet për një 
vajzë. Vazhdo! 

- Një vajzë, - përsëriti djali, që korrektimi sikur ia shtoi akoma 
edhe më shumë ndrojtjen, - që jetonte në një pyll. 

- Çfarë pylli? - e pyeti profesori. 

Djali pa njëherë kutinë e bojës së shkrimit që kishte përpara, 
pastaj ngriti sytë e pa tavanin. 

- Hë, jepi! - e nxiti profesori që filloi ta humbte durimin, - u 
bënë dhjetë minuta që po flasim për këtë pyll dhe, padyshim, që ti do të 
na thuash diçka për të. 

- Një pyll me drurë gungaçë, degë të kapërthyera, - ia nisi djali. 

- Jo, more djalë! - e ndërpreu profesori. - Nuk dua që të më 
përsëritësh poemën. Dua të ma thuash me fjalët e tua, se ç’lloj pylli 
ishte ai ku jetonte vajza. 

Profesori përplaste këmbën nga padurimi, ndërsa djali 
ngurronte. 

- Ishte një pyll si gjithë pyjet. 

- Pa tregoja ti se çfarë pylli ishte! - iu drejtua profesori djalit të 

dytë. 

Djali i dytë tha se ai ishte një “pyll i gjelbër”. Kjo ia ngriti 
akoma edhe më keq kacabunjtë profesorit. Ai e quajti atë kokëgdhë, 
edhe pse unë s’e kuptova pse, dhe kaloi tek i treti, i cili dukej sikur në 
atë çast ishte ulur mbi ca pllaka të nxehta dhe po tundte dorën si një 
semafor i prishur. Edhe sikur profesori të mos e kishte pyetur, ai do ta 
kishte thënë, sepse ishte skuqur aq shumë, sa mend po pëlciste për ta 
nxjerrë. 

- Një pyll i errët dhe i frikshëm, - klithi djali i tretë, duke u 
ndjerë kështu më i lehtësuar. 

- Një pyll i errët dhe i frikshëm, - përsëriti profesori, duke e 
miratuar. - E pse ishte i errët dhe i frikshëm? 

Por djali i tretë dukej sikur e priste këtë pyetje. 

- Sepse atje nuk mund të hynte dielli. 

Profesori u ndje sikur të kishte zbuluar poetin e klasës. 

- Pra, dielli s’mundte të hynte atje, ose më mirë, rrezet e diellit 
nuk arrinin të depërtonin në pyll. Po pse rrezet e diellit nuk arrinin të 
depërtonin? 

- Sepse gjethet ishin shumë të dendura. 

- Shumë mirë, - tha profesori. - Pra, vajza jetonte në një pyll të 
errët dhe të frikshëm, poshtë tendës së gjetheve, të cilën nuk mundnin ta 
çanin dot rrezet e diellit. Tani, pa më thuaj, çfarë rritej në atë pyll? - iu 
drejtua djalit të katërt. 

- Pemë, sër. 

- Po tjetër? 

- Kërpudha, sër. 

Pasoi heshtja. Profesori nuk ishte i sigurt për kërpudhat. Por pasi 
i hodhi një sy tekstit, pa se djali kishte të drejtë; kërpudhat 
përmendeshin. 

- E saktë, - tha profesori, - atje rriteshin kërpudha. Po tjetër? 
Ç’kishte nën pemë? 

- Tokë, sër. 

- Jo, jo! Çfarë rritej midis pemëve? 

- Shkurre, sër. 

- Shkurre, shumë mirë! Tani jemi në udhë të mbarë. Në pyll 
kishte shkurre dhe pemë. Po tjetër? 

Ai ia drejtoi gishtin një djali të vogël andej nga fundi, i cili, pasi 
e kishte ndarë mendjen se pylli nuk do t’i binte më në qafë, sepse ishte 
shumë larg prej tij, po shtynte kohën duke lozur me veten. Sado që 
fdlimisht u ndje pak i bezdisur, e ndjeu të nevojshme t’i shtonte edhe 
diçka inventarit, ndaj guxoi të përmendte manaferrat. Por gaboi: poeti 
nuk i kishte përmendur manaferrat. 

- Padyshim që Klobstokun do ta ketë marrë uria, - komentoi 
profesori i kënaqur, ngaqë arriti t’ia lexojë mendimet. 

E qeshura e klasës ia bëri qejfin akoma më shumë. 

- Ti, - vazhdoi duke treguar me dorë një djalë tjetër, nga mesi i 
klasës, - më thuaj, ç’kishte tjetër në atë pyll, midis pemëve dhe 
shkurreve? 

- Atje ishte një përrua, sër. 

- E saktë. Dhe çfarë bënte përroi? 

- Gurgullonte, sër. 

- Jo, jo, rrëketë gurgullojnë. Përrenjtë... 

- Oshtijnë, sër. 

- Pra, oshtinte. Dhe ç’e bënte atë të oshtinte? 

Kjo ishte një pyetje e vështirë. Një djalë (më duhet ta pohoj se 
nuk kishte ndonjë intelekt kushedi çfarë) sugjeroi vajzën. Për të na 
ardhur në ndihmë, profesori e ndërtoi pyetjen në një formë tjetër: 

- Kur oshtinte? 

Djali i tretë, që erdhi sërish si shpëtimtar, shpjegoi se ai oshtinte 
kur përplasej në gurë. Disa prej nesh përfytyruan vagëllimthi një përrua 
ngordhalaq, përderisa bënte zhurmë duke u përplasur në një gjë të atillë, 
aq të vogël. Po të kishte qenë përrua i madh, ai do të kishte vazhduar 
rrugën pa u ndjerë. 

- Dhe çfarë jetonte në këtë pyll, pranë vajzës? - ishte pyetja 

tjetër. 

- Zogjtë, sër. 

- Po, në pyll jetonin zogjtë. Po tjetër? 

Me sa dukej, zogjtë na i shkarkuan të gjitha idetë. 

- Hë, pa më thoni, ç’janë ato kafshët me bisht që vrapojnë nëpër 
degët e pemëve? 

Ne u menduam pak dhe dikush sugjeroi macet. E kishte gabim. 
Poeti nuk i kishte përmendur fare macet. 

Nuk më kujtohet me hollësi ky pyll. Mbaj mend që përmes tij 
dukej qielli. Vende-vende, përmes pemëve dukej qielli, që shpesh ishte 
i mbushur me re, dhe, rastësisht, në qoftë se më kujtohet tamam, atë ditë 
vajza u lag dhe u bë qull. 

U ndala në këtë rast, sepse ai më duket se e shpjegon më së miri 
çështjen e përshkrimit në letërsi. Nuk arrij ta kuptoj edhe sot e kësaj dite 
se çfarë i mungonte përmbledhjes së djalit. Pavarësisht nga përshkrimi i 
ndryshëm prej atij që i bënte poeti, cilido të ketë qenë ai, nuk besoj se 
pylli i tij ka qenë ndryshe nga “një pyll si të gjithë pyjet”. 

Unë mundem t’jua përshkruaj Pyllin e Zi në të gjitha përmasat e 
tij. Mund t’ju përkthej Hebelin, poetin e Pyllit të Zi. Mund t’ju shkruaj 
faqe të tëra për grykat e shkëmbinjve dhe lëndinat gazmore, pllajat e 
veshura me pisha, çukat me kurora shkëmbinjsh, rrëketë që 
shkumëzojnë (të cilat gjermanët i kanë sistemuar në mënyrë të atillë që 
të mos kërcejnë mbi postafët e bagëtive apo kanalet ujitëse), fshatrat e 
tij të bardhë dhe fermat e vetmuara. 

Por kam frikë se ju do t’i kapërceni të gjitha këto faqe. Në rast 
se ndiheni të freskët e të zellshëm për t’i lexuar ato, mendoj, me të 
thënë e me të bërë, t’ju jap një pënnbledhje të shkurtër të shkëputur nga 
një guidë pa shumë pretendime: 

“Një zonë piktoreske malore, që shtrihet në jug-perëndim të 
Rinit. Formacioni gjeologjik është kryesisht prej guri dhe graniti. Faqet 
e maleve janë të pyllëzuara me pisha. Laget nga përrenj të shumtë, 
ndërsa luginat e populluara janë pjellore dhe të mirëmbajtura. Hanet 
janë të mirë, por verërat lokale duhet t’u serviren më me mend të 
huajve.” 

KREU VI 

Pse shkuam në Hanovër. - Diçka që jashtë shtetit e bëjnë më 
mirë. - Si mësohet arti i mirësjelljes me të huajt në shkollat 
angleze. - Instinktet atërore të Harisit. - Rrugëlarësi 
konsiderohet si artist. - Patriotizmi i Xhorxhit. - Ç’duhej të 
bënte Harisi. - Ç’bëri ai. - Ne i shpëtojmë jetën Harisit. - 
Qyteti i pagjumë. - Kali i karrocës si kritik. 

Pas një udhëtimi të qetë, pa asgjë të veçantë, ne mbërritëm në 
Hamburg të premten dhe nga Hamburgeri shkuam në Berlin, duke i 
rënë nga Honovëri. Në fakt, nuk ishte kjo rruga më e shkurtër. Vizita 
jonë në Hanovër më kujtoi historinë e një zezaku që e nxorën në gjyq, 
sepse e kapën duke vjedhur pula në pularinë e diakonës. 

- Po, sër. Të them të drejtën, sër, është e vërtetë. Isha atje, sër. 

- Ah, pra e pranon këtë?! Dhe ç’po bëje në pularinë e diakonës 
së Abrahamit në orën dymbëdhjetë të natës me një thes në dorë? 

- Tani do ta tregoj, sër. Shpura te masa Xhordani një thes me 
shalqinj, sër. Po, sër, më kërkoi masa Xhordani që ta çoja atje. 

- Ashtu? 

- Po, sër. Pastaj u ulëm dhe ia shtruam muhabetit bashkë. 

- Në rregull. Por ne duam të dimë se ç’po bëje në pularinë e 
diakonës. 

- Po, sër. Tani do ta tregoj. Pasi folëm e folëm, u bë shumë 
vonë. Dhe unë i thashë vetes: “Tani mbathja këmbëve, Ulis, se do të 
gjejë belaja me plakën!” Dhe plaka ime s’durohet fare, sër. Po filloi 
ajo... 

- Mirë, mirë, s’është nevoja të na tregosh për të. Në këtë qytet ka 
edhe gra të tjera, që janë më llafazane se gruaja jote. Diakona e 
Abrahamit është gjysmë milje larg nga rruga jote prej shtëpisë së 
Xhordanit. Si u gjende atje? 

- Këtë po përpiqem të shpjegoj, sër. 

- Po hë pra, fol, se na plase! Ç’deshe atje? 

- Me sa duket, sër, duhet të jem shmangur pak nga rruga ime. 

Edhe neve u shmangëm pak nga rruga jonë. 

Fillimisht, për arsye të ndryshme, Honovëri nuk të duket aspak 
interesant. Ai përbëhet nga dy qytete: njëri është me rrugë të gjera 
modeme dhe me kopshte të mrekullueshëm, ndërsa tjetri, që shkon bri 
tij, është një qytet i shekullit XVI me shtëpi të vjetra prej druri, përgjatë 
rrugicave të ngushta. Përmes harqeve të ulët të zë syri oborre, gëluar 
nga kuajt dhe karrocat që presin tregtarët e pasur apo zonjat e dhjamura, 
dhe ku fëmijët dhe pulat janë të lirë të shkojnë nga t’u dojë qcjfi. Ndërsa 
në ballkone janë nderë për t’u tharë rrecka të ndyra. 

Hanovëri ka një atmosferë angleze, veçanërisht të dielave, ku 
dyqanet e mbyllura me qepena dhe kumbimi i kambanave të japin 
përshtypjen e Londrës në ditët me diell. Kjo nuk ishte fryt i imagjinatës 
sime, sepse këtë e ndjeu edhe Xhorxhi. Të dielën, pasi hëngrëm drekën, 
unë me Harisin bëmë një shëtitje të shkurtër për të pirë cigare. Kur u 
kthyem, e gjetëm Xhorxhin duke dremitur në karrige. 

- Seç ka diçka prej të dielave angleze këtu, - tha Harisi, - e cila i 
bën thirrje çdo anglezi, që i rrjedh nga ky gjak ndër deje. Do të më vinte 
keq t’i bëja bisht, çfarëdo që të thotë brezi i ri. 

Thonë se gjermanishten më të bukur mund ta mësosh vetëm në 
Hanovër. Por e keqja është se po të dalësh nga Hanovëri, këtë 
gjermanishte nuk e kupton askush. Kështu që duhet të zgjidhni ose 
gjermanishten më të bukur e të qëndroni në Hanovër, ose gjermanishten 
më të keqe e të udhëtoni në Gjermani. 

Gjermania, e cila për shekuj me radhë ka qenë e ndarë në shumë 
principata, ka pasur fatin e keq të ketë një shumëllojshmëri varietetesh 
gjermanishteje. Gjermanët e Posenit, kur ua ka ënda të bisedojnë me ata 

të Vurtenburgut, shpeshherë janë të detyruar të flasin frëngjisht ose 
anglisht, ndërsa zonjushat e reja, që kanë marrë një shkollim të 
kushtueshëm në Uestfalia, i habisin dhe zhgënjejnë prindërit e tyre, kur 
nuk arrijnë të kuptojnë asnjë fjalë në Meklenburg. Në Gjermani 
dialektet nuk fliten vetëm në zonat rurale dhe nga të pashkolluarit. Çdo 
provincë ka gjuhën e vet, për të cilën ndihet mjaft krenare dhe punon 
për ta ngulitur. Një bavarez i shkolluar do t’ju bindte, duke ju folur në 
mënyrë akademike, që gjermanishtja e veriut është më korrekte. Por ai 
vetë do të vazhdonte të fliste në gjermanishten e jugut dhe atë do t’ia 
mësonte edhe fëmijëve të tij. 

Siç kanë marrë gjërat këtë shekull, kam frikë se Gjennania do t’i 
zgjidhë vështirësitë e saj duke folur anglisht. Çdo djalë apo vajzë në 
Gjermani, me përjashtim të të pashkolluarve, flet anglisht. Pasi të 
ndreqen disa arbitraritete të vogla në shqiptimin e saj, s’ka dyshim, që, 
në pak vite, ajo do të bëhet gjuha e botës. Të gjithë të huajt janë të një 
mendjeje që, gramatikisht, ajo është gjuha më e lehtë për t’u mësuar. 
Një gjerman, pasi e krahason atë me gjuhën e vet, ku për çdo fjalë, në 
çdo fjali, ka të paktën nga katër rregulla të dallueshme, do t’ju thotë që 
anglishtja nuk ka gramatikë fare. Kam frikë se ka edhe shumë anglezë 
që kanë arritur në këtë përfundim. Por e kanë gabim. Gramatika angleze 
ekziston, sepse shkollat tona e njohin këtë fakt, dhe ajo u mësohet 
fëmijëve tanë, duke depërtuar madje deri te letërsia dhe shkrimet 
gazetareske. Por, me sa duket, hë për hë edhe ne jemi në një mendje me 
të huajt - që ajo është e papërfillshme. 

Pylli i bukur i Ajlenridit e kufizon Hanovërin nga jugu e nga 
veriu dhe aty na ndodhi një incident, në të cilën Harisi zuri një vend të 
dukshëm. 

Të hënën pasdite po ngisnim biçikletat përmes këtij pylli në 
shoqërinë e shumë çiklistëve të tjerë, sepse ai është vendi më i dashur i 

hanoverianëve në ditët me diell dhe shtigjet e tij të hijezuar mbushen 
plot me njerëz të hareshëm. Mes tyre ishte edhe një vajzë shumë e 
bukur, e cila ngiste një biçikletë të sapo blerë. Dukej që ishte fillestare. 
Instinktivisht, e ndjemë se do të vinte një çast që të kishte nevojë për 
ndihmë dhe, Harisi, si njeri fisnik që është, na tha se do të bënim mirë 
t’i qëndronim pranë. Ai, siç na thotë ndonjëherë mua dhe Xhorxhit, ka 
edhe vetë vajza, ose që të jem më i saktë, një vajzë, e cila zakonisht 
praktikohet me biçikletë në kopshtin e shtëpisë. Një ditë edhe ajo do të 
bëhet një zonjushë e bukur dhe e respektuar. Ky duhet të jetë shkaku që 
vajzat e moshës tridhjetë e pesë vjeç e lart e tërheqin aq shumë Harisin. 
Ato i kujtojnë, siç thotë edhe vetë, shtëpinë. 

Kishim bërë rreth dy milje, kur në një shesh të vogël, ku 
kryqëzoheshin pesë rrugë, pamë një burrë që po lagte rrugët me një 
zorrë. Zorra, e cila në çdo nyje kishte nga një palë rrotka të vogla, 
përdridhej prapa tij si një krimb gjigand me gojë të hapur. Ai e kishte 
mbërthyer me të dyja duart dhe ajo ngrihej e ulej, duke derdhur një 
shatërvan të fortë uji. 

- Çfarë metode e shkëlqyer! Njëmijë herë më e mirë se e jona! - 
thirri Harisi i ngazëllyer. Ai është kundërshtar i të gjithë institucioneve 
britanike. - Sa e thjeshtë dhe sa ekonomike! Me këtë metodë një njeri i 
vetëm është në gjendje të lagë kaq shumë sipërfaqe rruge, saqë neve, 
me mjetet tona ngordhalaqe, do të na duhej më shumë se një orë. 

Xhorxhi, që ishte prapa meje në biçikletën dyshe, i tha: 

- Veçse me këtë metodë një njeri i vetëm është në gjendje të bëjë një 
turmë të tërë njerëzish të thyejnë qafën. 

Ndryshe nga Harisi, Xhorxhi e ndjen veten anglez deri në palcë. 
Më kujtohet se si u nxeh njëherë me Harisin për gijotinën në Angli. 
“Ajo është vepër kasapësh!” - i tha Harisi. “Punë e madhe, - ia ktheu 

Xhorxhi. - Unë jam anglez dhe varja për mua është një gjë shumë e 
mirë.” 

- Mjeti ynë mund të ketë dobësitë e veta, - vazhdoi Xhorxhi, - 
por ai vetëm sa të lag pak nga këmbët dhe kësaj i bëhet derman. Kurse 
me këtë lloj mjeti, një njeri mund të të ndjekë nëpër qoshe e nëpër 
shkallë. 

- Pikërisht kjo gjë më mahnit mua, - ia ktheu Harisi. - Ata janë 
më të zotë. Kam parë njëherë një burrë në një qoshe në Strasburg, që 
lagte çdo pëllëmbë të një sheshi të mbushur me njerëz, por pa cërkitur 
qoftë edhe një njeri të vetëm. Është e mrekullueshme mënyra se si e 
llogarisin largësinë... 

- Prit një minutë! - tha Xhorxhi. 

- Pse? - e pyeta unë. 

- Po shkoj të fshihem prapa asaj pemës, që ta shoh të gjithë 
shfaqjen prej andej. Harisi ka të drejtë: me siguri që këtij rreshtit do t’i 
ngjasë diçka. Ky artist tani s’e ka mendjen, sepse po lan atë tabelën. Do 
ta pres derisa të mbarojë. 

- Broçkulla! - i tha Harisi. - Ai s’ka për ta lagur. 

- Ja, për këtë s’jam i sigurt unë, - i tha Xhorxhi që zbriti nga 
biçikleta dhe shkoi poshtë një peme vidhi, ku filloi të mbushte llullën e 
vet. Edhe unë shkova pas tij dhe e mbështeta biçikletën te trungu. Harisi 
shfryu nëpër dhëmbë se ne ishim turpi i vendit që na lindi, dhe vazhdoi 
rrugën. 

Në atë çast dëgjova thirrjen e dëshpëruar të një gruaje. Pashë se 
atë thirrje e kishte lëshuar zonjusha e re dhe elegante që përmenda pak 
më parë, e cila, gjatë kohës që ne po flisnim për larësin e rrugëve, na 
kishte dalë fare nga mendja. Ajo po shkonte me biçikletë drejt e te dushi 
i ujit që dilte nga zorra. Dukej krejt e paralizuar dhe s’po mundte ta 
kthente biçikletën për t’u shmangur. Ndërsa ajo lagej, burri me zorrën 

në dorë, që s’ishte as i pirë dhe as i paralizuar, vazhdonte ta mbante atë 
drejt saj me indiferencë. Mbi të ranë një lumë mallkimesh, por ai nuk e 
çau kokën. 

Harisi, tek i cili në atë çast u ngjall natyra atërore, bëri gjënë më 
të mençur që mund të bëhej në ato rrethana. Po të kishte vepruar më me 
gjakftohtësi do të dilte prej atij incidenti si heroi i ditës. Por, 
përkundrazi, pas asaj që ndodhi, ai u mbulua nga të sharat dhe e vuri 
kokën në rrezik. Pa hezituar fare, ai e drejtoi biçikletën nga burri dhe iu 
hodh përsipër, duke u përpjekur t’ia hiqte zorrën nga duart. 

Po të kishte vënë në punë logjikën, mjaftonte sa të mbyllte 
rubinetin. Pastaj, po të donte mund të luante me burrin futboll, me 
shpata, volejboll apo ç’t’i donte qejfi, dhe ata njëzet a tridhjetë vetë që 
nxituan t’i vijnë në ndihmë, vetëm sa do ta kishin duartrokitur. Ideja e 
tij, siç na e shpjegoi më vonë, kishte qenë që t’ia hiqte zorrën nga duart 
atij idioti dhe, si ndëshkim, t’ia kthente atij vetë. Por, me sa dukej, edhe 
lagësi i rrugëve kishte pasur të njëjtën mendje me të, për ta përdorur 
zorrën si armë për të lagur Harisin. Veçse, si përfundim, ata lagën çdo 
gjë të gjallë a të vdekur në një distancë prej pesëdhjetë jardësh, përveç 
vetes së tyre. Një burrë i inatosur, që ishte bërë qull dhe s’donte t’ia 
dinte më nga uji, kërceu në arenën e tyre për t’iu dhënë një dorë 
ndihmë. Të tre së bashku e ngritën zorrën lart dhe uji zbriti nga qielli 
mbi njerëzit në formën e një stuhie ekuinoksi. Pastaj e ulën poshtë dhe 
uji kërceu si rrebesh në këmbët e tyre, duke i lagur deri në palcë. 

Asnjërit syresh s’i shkoi mendja të mbyllte rubinetin. U dukej 
sikur po luftonin me ca forca primitive të natyrës. Për dyzet e pesë 
sekonda, siç tha Xhorxhi që e kishte llogaritur kohën duke parë orën, 
ata e kishin spastruar krejt zonën nga çdo gjë e gjallë, përveç një qeni që 
çurgonte si një nimfë uji dhe rrotullohej nga presioni i ujit sa në njërën 
anë në tjetrën, duke luftuar trimërisht kundra këtyre forcave të ferrit. 

Burrat dhe gratë i braktisën biçikletat e ia mbathën të fshiheshin në pyll. 
Prapa çdo peme përgjonin koka të lagura dhe të zemëruara. 

Më në fund në skenë mbërriti një burrë me mend. Ai iu afrua me 
guxim rubinetit prej hekuri dhe e uli poshtë. Në atë çast, nga dyzet 
pemë dolën dyzet qenie njerëzore, të qullura deri në palcë. Secila prej 
tyre kishte diçka për të thënë. 

Fillimisht m’u duk më e arsyeshme të përdornim ndonjë barelë 
apo kosh rrobash për të çuar në hotel ato që mbante veshur Harisi. Por 
pastaj u desh ndërhyrja e Xhorxhit për t’i shpëtuar jetën Harisit. 
Meqenëse ishte i thatë dhe i kthjellët, ai nxitoi atje para se të mbërrinte 
turma. Harisi u përpoq t’i shpjegonte se si ndodhi, por Xhorxhi ia preu 
shkurt: 

- Merre këtë, - i tha duke i zgjatur biçikletën, - dhe mbathja 
këmbëve! Ata nuk e dinë që jemi bashkë, por sido që të shkojë puna, ti 
nuk duhet t’i nxjerrësh emrat tanë. Ne po vijmë prapa me ngë. Po të 
qëlluan, ec me zigzage! 

Unë jam i bindur që ndodhitë e këtij libri janë dhënë me saktësi 
dhe pa asnjë lloj teprimi, por Harisi është i mendimit se kjo histori është 
e ekzagjeruar, ngaqë beson se shumë-shumë mund të ketë “cërkitur” 
vetëm nja dy vetë. Unë i thashë ta provonim, duke ia kthyer atij një 
zorrë llastiku në një distancë prej njëzet e pesë jardësh, pastaj le të jepte 
opinionin e tij në mund të quhej “cërkitje”, por ai e refuzoi provën. 
Edhe për numrin e njerëzve që morën pjesë në atë katastrofë, ai 
këmbëngul se nuk ishin më shumë se gjysmë duzine, pasi dyzeta ishte 
një shifër tepër e ekzagjeruar. Prapë jam i gatshëm të kthehemi në 
Hanovër për të bërë hetimet e duhura, por ai përsëri nuk pranon. Unë 
jam i bindur se versioni im mbi këtë ngjarje kujtohet në Hanovër me 
mllef edhe sot e kësaj dite. 

Po atë mbrëmje e lamë Hanovërin dhe mbërritëm në Berlin në 
kohën e darkës. Berlini është një qytet i mërzitshëm, me qendrën e 
mbipopulluar dhe periferinë e shkretë. E vetmja rrugë e famshme, Unter 
der Linden, është një përpjekje për të kombinuar Oksford Strit me 
Shamps Elizenë. Në teatrot e tij të zgjedhur dhe të mrekullueshëm luhen 
vazhdimisht pjesë të suksesshme, por asnjëherë pa ndërprerje, kështu që 
brenda një jave mund të shihni pëmatë diçka të re. Koha që 
frekuentohen më shumë kafenetë dhe restorantet e Berlinit, është nga 
mesnata deri në orën tre të mëngjesit. Dhe shumica e njerëzve që i 
frekuentojnë ato, të nesërmen shkojnë në punë që në shtatë të mëngjesit. 
Me sa duket, berlinasi e ka zgjidhur me sukses çështjen më madhore të 
jetës modeme: duke qenë në gjendje të bëjë edhe pa fjetur fare, ai është 
i përgatitur për përjetësinë. 

Personalisht, unë nuk njoh asnjë qytet tjetër ku të jenë në modë 
orë të tilla, kaq të vona, përveç Petrogradit. Por petrogradasit nuk 
ngrihen herët në mëngjes. Sallonet e muzikës atje, të cilat janë në modë 
menjëherë pas teatrove, nuk hapen kurrë para orës dymbëdhjetë. Trenat 
më të pëlqyer për udhëtarët janë ata që nisen në orë pesë të mëngjesit 
dhe është shumë e vështirë të çash rmgën për t’u futur brenda tyre. Këta 
trena i shpëtojnë msët nga e keqja e zgjimit herët në mëngjes. Në atë 
kohë msi u uron shokëve të tij “natën e mirë” dhe shkon në tren, pa i 
rënë fare në qafë shtëpisë së vet. 

Xhorxhi me Harisin e dëgjuan këshillën time dhe nuk deshën të 
qëndronin më në Berlin, por të shkonin në Dresden. Berlini mund të t’i 
tregojë gjetiu shumicën e atyre që ka për të rrëfyer, kështu që ne 
vendosëm të bënim një shëtitje me pajton nëpër qytet. Portieri i hotelit 
na prezantoi një karrocier të zotin dhe na siguroi se ai ishte i aftë që, 
brenda pak kohe, të na tregonte gjithçka që ia vlente ta shihje. Burri, i 
cili na zgjoi në nëntë të mëngjesit, ishte pikërisht ai që na duhej: i 

qeshur, inteligjent dhe e njihte Berlinin saktësisht. Ne e kuptonim 
gjermanishten e tij dhe, veç kësaj, ai dinte edhe pak anglisht, aq sa na 
duhej për ndonjë rast të veçantë. Për burrin nuk kishe ç’thoshe, por kali 
i tij ishte kafsha më e shëmtuar që më kishin zënë sytë. 

S’i pëlqyem që kur na pa për herë të parë. Unë dola i pari nga 
hoteli. Ai ktheu kokën dhe më pa njëherë nga koka te këmbët me një 
palë sy të xhamtë e të ftohtë. Pastaj e hodhi vështrimin te një kalë tjetër, 
një shoku i tij që i qëndronte përkarshi. E dija se ç’i tha. Turinjtë e tij 
ishin shumë shprehës dhe nuk bëri as përpjekjen më të vogël për ta 
fshehur atë që ndjente. I tha: “ Çfarë qyfyresh ndodhin në verë, ë?!” 

Pas meje doli Xhorxhi. Kali ktheu prapë kokën dhe e pa. Nuk 
kam parë kurrë kalë më mendjemadh se ai. Edhe sikur të më kishte 
vështruar që poshtë këmbëve të pasme, vështirë se do të isha habitur aq 
shumë. Po me sa dukej Xhorxhi e zbaviti më shumë se unë, sepse u 
kthye përsëri nga shoku i tij: “ I jashtëzakonshëm, ë? Jam shumë 
kureshtar të mësoj se ku rriten kësi krijesash!” 

Dhe trembi me bisht mizat që i kishin qëndruar në vithe. 
Mendova se, me siguri, do të kishte humbur të ëmën që në vogëli dhe 
do ta kishin rritur si mace. 

Unë me Xhorxhin u ngjitëm në pajton dhe pritëm Harisin. Ai 
erdhi pas pak. Kishte veshur një xhaketë fanellate njujorkeze, të cilën e 
kishte marrë për çiklizëm në mot të nxehtë. Kapela i ishte prishur, por 
prapëseprapë e bënte punën e vet, se të ruante nga dielli. 

Kali, me ta parë, tha: “Gott in HimmelV ’’ 1 dhe u nis gjithë gjallëri 
drejt Fridri Shtrases, duke i lënë Harisin dhe karrocierin në trotuar. I 
zoti i thirri të ndalonte, por ai s’ia vuri veshin. Ata na ndoqën me vrap 
dhe na arritën atje ku kthehej Dorothin Shtrase. Nuk arrita ta dëgjoj 
plotësisht se ç’i tha burri kalit, por më zuri veshi vetëm: 

“Nuk e di ti se në këtë mënyrë unë siguroj jetesën?” 

“E kush të pyeti se ç’mendon ti?” 

“Ah, po ty aq të bën, mjaft sa të mbllaçitesh.” 

Kali ia la fjalën përgjysmë dhe u kthye, në hesap të tij, për nga 
Dorothin Shtrase, sikur donte t’i thoshte: 

“Boll tani, qepe gojën! Na lër të mbarojmë punë e të kthehemi!” 

Kur mbërritëm në Branderburgër Thor, karrocieri tërhoqi frerët, 
zbriti nga pajtoni dhe erdhi të na shpjegonte ato që ishin përreth nesh. 
Pastaj na tregoi me gisht Dhirgartenin dhe na shpuri përpara ndërtesës 
së Rajshtagut. Aty na informoi me saktësi për lartësinë, gjerësinë dhe 
gjatësinë e saj, sipas stilit të guidave. Më pas u përqendrua te Porta. Na 
tha se ajo ishte bërë prej guri, duke imituar Panteonin e Athinës. 

Në atë çast, kali, i cili, ngaqë s’dinte ç’të bënte, po lëpinte 
këmbët e veta, ngriti kokën. Nuk tha asgjë, vetëm sa na pa. 

Burri nisi të fliste përsëri me nervozizëm. Kësaj here ai tha: 
“ Panterenën ”. 

Kali nuk e zgjati më, por u nis më drejtim të Lindenit dhe 
s’kishte burrë nëne që t’ia kthente më mendjen të ndalej. Burri iu 
hakërrua, por ai vazhdoi të ecte me trokth. Ndërsa ecte, shpatullat i 
dridheshin dhe m’u bë sikur donte të thoshte: 

“A nuk e panë Portën? Boll tani! Pastaj as ti s’di se ç’flet dhe as 
këta nuk të kuptojnë. Ti po flet gjermanisht.” 

E njëjta gjë ndodhi edhe përgjatë Lindenit. Kali pothuajse nuk 
na la të shihnim asgjë. Burri i ra shkurt, gjatë kohës që pajtoni lëvizte 
me shpejtësi. 

“Këta djelmosha, - dukej sikur fliste me vete kali, - duan vetëm 
që të shkojnë në shtëpi dhe t’u mburren njerëzve që i panë këto gjëra. 
Po të jenë të interesuar vërtet për to dhe po të jenë më të mençur nga 
ç’duken, ata mund të marrin informacion më të saktë se ai që po u jep 

ky hajvani im nga ndonjë libër guide. E kujt i duhet se sa e gjatë është 
një kambanore?! Edhe po e mësove, atë do ta harrosh pas pesë 
minutash, dhe, po qe se e mban mend për pesë minuta, kjo ndodh ngaqë 
s’ke ç’të bësh tjetër. Ah, ma bëri kokën daulle me gjithë ato broçkulla! 
E pse nuk i bie shkurt e të na lërë të shkojmë të hamë drekën?” 

Të thuash të drejtën, kafsha plakë nuk ishte krejt pa logjikë. Sa 
për guidat, do të doja ta linin me kaq. Por meqë skocezët thonë: 
“Mëshirë për mëkatarët!”, atë ditë e mallkuam kalin e gjorë në vend që 
ta bekonim. 


KREU VII 


Përsiatjet e Xhorxhit. - Dashuria e gjermanëve për rregullin. - 
“Banda e Zogjve të Zinj të Shvarcvaldit”. - Qeni kinez■ - 
Superioriteti i tij ndaj qenve të tjerë. - Gjermani dhe sistemi 

diellor. - Një vend i rregullt. - Si duhet të jetë lugina malore 
sipas idesë gjermane. - Si zbresin nga malet përrenjtë në 
Gjermani. - Skandali i Dresdenit. - Harisi jep një shfaqje. - Ajo 
nuk vlerësohet. - Xhorxhi dhe halla e tij. - Xhorxhi, jastëku dhe 
tre zonjushat. 

Në një vend midis Berlinit dhe Dresdenit, Xhorxhi, i cili kishte 
rreth çerek ore që shihte i përqendruar nga dritarja, tha: 

- Ç’është ky zakon në Gjermani për të vendosur kutitë postare 
në majë të pemëve? Pse nuk i vendosin përpara dyerve, si e gjithë bota? 
Për mua do të ishte gjëja më e urrejtshme të kacavaresha nëpër pemë 
për të marrë letrat që më kanë dërguar. Puna e postierit këtu qenka puna 
më e rrezikshme, sidomos gjatë netëve me stuhi. S’e kuptoj, kur i vënë 
në pemë, pse s’i ulin të paktën pak më poshtë, por i vënë gjithnjë në 
degët më të larta? - vazhdoi ai, por ndërkaq u duk sikur i erdhi 
ndërmend diçka tjetër. - Mbase gjermanët, që janë përpara nesh në 
shumë drejtime, do të kenë shpikur ndonjë postë të mrekullueshme me 
pëllumba. Por, sado të zotë të jenë, s’e besoj të kenë arritur deri aty sa 
t’u mësojnë zogjve t’i shpërndajnë letrat në tokë. Marrja e letrave prej 
atyre kutive duhet të jetë një punë me kokë në torbë edhe për vetë 
gjermanët në moshë mesatare. 

Unë i hodha sytë andej nga shihte ai dhe i thashë: 

- Ato nuk janë kuti postare, por fole zogjsh. Ti nuk e kupton fare 
këtë komb, Xhorxh. Gjermani i do zogjtë, ama vetëm zogjtë e rregullt. 
Po ta lësh zogun ta ndërtojë vetë folenë, ai e ndërton ku t’i dojë qejfi 
atij. Pastaj, ajo nuk është as e bukur, ashtu siç e do gjermani. Ajo s’ka 
penelata, apo ndonjë imazh prej allçie ose flamur. Me të mbaruar 
folenë, zogu fillon të jetojë siç e ka për zakon: ai i flak mbi bar pa 
kujdes gjërat e tij: glasa, mbeturina krimbash, turli gjërash. Ai ushqen 

fëmijët, grindet apo bën dashuri hapur fare me gruan e vet, në sytë e 
njerëzve. Gjermani shtanget prej atyre që bën ai. Ai i thotë zogut: “Ti 
më pëlqen për shumë gjëra. Vërtet që më pëlqen kur të shoh ty. Por, 
nuk më pëlqen fare mënyra jote e jetesës. Merre këtë kutizë dhe hidhi 
brenda saj plehrat e tua, që të mos i shoh unë. Dil jashtë saj sa herë që të 
teket të këndosh, por gjërat e tua vetjake dua që t’i lësh në territorin 
tënd. Mbaji në kuti dhe mos ma fëlliq mua kopshtin!” 

Gjermanët janë të dashuruar me rregullin dhe zogjtë gjermanë 
nuk u kanë bërë naze kutive, duke i parë me përbuzje ata pak të 
paqytetëruar që vazhdojnë t’i ngrenë çerdhet e tyre nëpër pemë apo 
gardhe. Me kalimin e kohës, zogu gjerman do të ketë vendin e tij në një 
kor të rregullt. Cicërimat e ngatërruara, që s’kanë lidhje me të tjerat, e 
nervozojnë mendjen precize gjermane. Ai nuk gjen dot asnjë metodë 
për të. Por gjermani që e do muzikën, do t’ia gjejë ilaçin edhe kësaj! Ca 
zogj të bëshëm, me një fyt të veçantë, janë në gjendje të dirigjojnë, 
kështu që, në vend të humbë kohën kot në pyll, që në katër të mëngjesit, 
ai mund të zbavitet duke kënduar në një birrari të hapur, i shoqëruar nga 
një piano. Kështu po shkojnë gjërat. 

Gjermani e do natyrën. Ai i kushton kujdes të madh kopshtit të 
tij. Kështu ai mbjell shtatë gëmusha trëndafilash nga veriu e shtatë nga 
jugu dhe, në qoftë se nuk rriten të gjitha njëlloj, forma e tyre e 
shqetëson aq shumë, saqë nuk e zë gjumi gjithë natën. Çdo lule e lidh 
me një shkop. Kjo e shëmton disi pamjen e lules, por ai është i kënaqur, 
duke e ditur se ajo është atje dhe vazhdon të rritet vetë. Kur uji i 
shatërvanit të tij merr ngjyrën e zinkut, ai e merr me vete njëherë në 
javë, e shpie në kuzhinë dhe e kruan mirë e mirë. Në qendrën 
gjeometrike të parcelës, e cila ndonjëherë është sa një mbulesë tavoline 
dhe në përgjithësi e rrumbullakët, ai vendos një qen kinez. Gjermanët 
janë të dhënë shumë pas qenve, por si rregull preferojnë qentë prej 

porcelani. Qeni prej porcelani nuk rrëmon kurrë në oborr për të gjetur 
kocka dhe nuk i prish kurrë lulet me këmbët e pasme. Nga 
këndvështrimi i një gjermani, ai është qeni ideal! Sepse rri gjithmonë 
atje ku e lë ti dhe s’të vjen kurrë pranë atëherë kur s’e do. Qen më të 
përsosur nuk ke ku gjen. Vetëm ai i shkon për shtat tekave të tua. Veç 
kësaj, qenin prej porcelani mund ta porosisni me ngjyrën që dëshironi, 
blu ose bojë karafili. Madje po të doni mund të porosisni edhe një qen 
me dy koka. 

Në një datë të caktuar në vjeshtë, gjermani i mbjell fidanët e 
luleve a shkurreve të tij në tokë dhe i mbulon me rrogoz. Dhe po në një 
datë të caktuar në pranverë, ai i zbulon dhe i ngre në këmbë përsëri. Në 
qoftë se ndodh që të bëjë vjeshtë e papritur, ose pranvera të jetë e 
vonuar, në qafë paçin veten bimët e gjora! Asnjë gjennan i vërtetë s’do 
të lejonte që të fuste hundët në punët e tij një gjë e çrregullt si sistemi 
diellor. 

Nga pemët gjermani preferon plepin. Kombet e tjerë të çrregullt 
mund t’i thurin himne hijeshisë së lisit shkatarraq, gështenjës së 
hardallosur, apo vidhit të çakërdisur, por gjermanit pemë të tilla 
kryeneçe, që bëjnë një jetë të çrregullt, i vrasin sytë. Vetëm plepi rritet 
atje ku e mbjell dhe ashtu siç e mbjell. Ai nuk ka ide të vetat, të 
shthurura. Ai nuk ka maninë të shpërhapet e kolovitet si t’i dojë qejfi. 
Ai rritet drejt, ashtu siç i ka hije një peme gjermane; prandaj gjermani 
po i shkul nga rrënjët të gjithë pemët e tjera dhe po i zëvendëson ato me 
plepa. 

Gjermani e do fshatin, por e do atë sa më të veshur. Kur shkon 
në një restorant, atij i pëlqen të ecë përmes drurëve. Por rrugën që të 
shpie atje, ai nuk e do të pjerrët, ajo duhet të ketë anash kanale të 
ndërtuar me tulla, ku të rrjedhin ujërat, dhe, në çdo njëzet jardë, të ketë 
një stol, ku të ulet të pushojë e të fshijë ballin, sepse një gjerman mund 

të mendojë të ulet në bar po aq sa mund të ëndërrojë një peshkop anglez 
të rrokulliset që nga maja e një kodre. Atij i pëlqen pamja që shpaloset 
nga maja e një mali, por do të donte që atje të gjente ndonjë tabelë ku të 
ishte shkruar se çfarë duhej të shihte dhe ndonjë tryezë e karrige, ku të 
ulej e të pinte birrën që ka marrë me vete. Dhe po të gjente edhe ndonjë 
shënim të policisë, të ngulur në ndonjë pemë, që i ndalon atij të bëjë 
diçka a gjësendi, kjo do t’i jepte një ndjenjë më të fortë sigurie. 

Gjermanit i pëlqejnë peizazhet e egra, me kusht që të mos jenë 
shumë të egra. Po ta konsiderojë si të egër, ai do t’i hyjë menjëherë 
punës për ta zbutur. Më kujtohet një luginë e ngushtë që pashë njëherë 
në rrethinat e Dresdenit, e cila zbriste tatëpjetë në drejtim të Elbës. 
Rruga gjarpëronte pranë një rrëkeje mali, e cila për disa milje përplasej 
me zhurmë mbi shkëmbinjtë që mbulonin brigjet me drurë. E ndoqa atë 
i magjepsur, derisa, duke u kthyer në një qoshe, u përballa me një grup 
prej tetëdhjetë punëtorësh. Ata po e rregullonin atë lëndinë me qëllim 
që të disiplinonin rrëkenë. Punëtorët hiqnin me kujdes gurët që i 
ndryshonin asaj drejtimin dhe ia vinin anash. Nga të dyja anët e saj po 
ndërtonin një mur me çimento dhe tulla, po shkulnin të gjitha pemët dhe 
shkurret, hardhitë dhe bimët kacavjerrëse, dhe po i sistemonin. Pak më 
tutje, mbërrita atje ku kishte mbaruar puna dhe pashë përpara meje një 
luginë malore sipas idesë gjermane. Aty ujërat rridhnin të plogështa dhe 
nuk ndiheshin fare, në një shtrat të bërë enkas për to, midis dy maleve. 
Çdo njëqind jardë zbrisnin butë tre platforma të cekëta gurësh. Hapësira 
nga të dyja anët ishte pastruar dhe, në një largësi të barabartë njëri nga 
tjetri, ishin mbjellë plepa. Çdo fidan ishte i mbrojtur nga mburoja 
thuprash dhe ishte vendosur në shkopinj hekuri. Me siguri që, brenda 
pak vitesh, këshilli lokal do ta ketë rregulluar krejt atë luginë. Atje tani 
duhet të ketë nga një stol çdo pesëdhjetë jardë, një shënim policor në 
çdo njëqind jardë dhe një restorant në çdo gjysmë milje. 

Në Gjermani nuk bëhet shaka me natyrën e shpenguar. Atje 
natyra duhet të jetë e përgjegjshme për sjelljen e saj dhe nuk duhet t’i 
japë shembull të keq fëmijëve. Një poeti gjennan nuk do t’i falej kurrë 
që t’i përshkruante ujërat që zbresin nga malet duke përdorur 
aliteracione në vargjet e veta. Ai duhej të vraponte e t’i padiste në 
polici. Kështu shkuma dhe tallazitja e tyre nuk do ta kishin të gjatë. 

“ Ej, ej, ç’bëhet këtu? - do t’u thoshte ujërave zëri i autoritetit 
gjerman. - Ne nuk i lejojmë gjëra të tilla, harruat?! Zbrisni poshtë pa 
zhurmë! Harruat që këtu jeni në Gjermani?!” 

Dhe këshilli lokal gjerman do të çonte atje tuba zinku, postafë 
druri dhe një shkallë në formë spirale, për t’u treguar atyre se si të 
zbrisnin poshtë sipas mënyrës gjermane. 

Toka gjermane është tokë e rregullt. 

Ne shkuam në Dresden të mërkurën në mbrëmje dhe qëndruam 
atje deri të dielën. Një pasdite Harisi ndërmori një “theqalje” vetëm. Në 
mbrëmje, kur ishim ulur për të dëgjuar bandën e Belvederes, Harisi tha: 

- Këta gjermanët s’kanë haber fare nga humori. 

- E ç’të shtyn të mendosh kështu? - e pyeta unë. 

- Po ja, sot pasdite doja të shihja qytetin dhe hyra në një nga ato 
tramvajet elektrikë. Qëndrova jashtë në atë platformën e vogël... Si 
quhet ajo? 

- Steplacl - i sugjerova unë. 

- Pikërisht, - tha Harisi. - Ti e di se si të flakin ato tramvajet, 
ndaj sa herë që nisen ose ndalojnë, duhet të kesh mendjen e të mbahesh 
në ndonjë qoshe. 

Unë e miratova me kokë. 

- Në tramvajin ku hipa unë, kishte një duzinë me njerëz. 
Sigurisht, unë nuk kam fare përvojë në to. Tramvaji u nis papritur dhe 
unë rashë mbi një burrë të bëshëm, që ishte prapa meje. Me sa dukej. 

edhe ai s’e kishte mendjen, sepse ra mbi një djalë që mbante një trombë 
në një valixhe jeshile. Asnjëri prej tyre nuk qeshi, por të dy varën buzët. 
Unë doja t’ju kërkoja ndjesë, po sa u bëra gati të hap gojën, tramvaji 
ndaloi dhe unë rashë mbi një zotëri flokëthinjur, që më hodhi një 
vështrim prej profesori. As ai nuk qeshi, madje nuk i lëvizi asnjë 
muskul në fytyrë. 

- Mbase do ta ketë pasur mendjen gjetiu, - hamendësova unë. 

- Po kjo s’ka se si të ndodhë me të gjithë. Gjatë asaj rruge, unë 
rashë nga tre herë mbi secilin prej atyre që ishin atje. Në fakt, - shpjegoi 
Harisi, - ata e dinin se ku do të kthehej tramvaji dhe mbaheshin fort, por 
unë që isha i huaj, nuk kisha nga ta dija. Mënyra se si përpiqesha, duke 
u kapur me thonj sa te njëri e sa te tjetri, që të mos rrëzohesha, duhet të 
ketë qenë me të vërtetë për të qeshur. Por asnjëri prej gjermanëve nuk 
shihte ndonjë gjë për të qeshur aty. Mbi një burrë të imët, që ishte pranë 
meje, rashë nja pesë herë; po, po, i numërova mirë! Të paktën herën e 
pestë ai duhej ta vinte buzën në gaz, por ai vetëm sa më shihte me një 
pamje të lodhur. Sa budallenj që janë! 

Edhe Xhorxhi pati një aventurë në Dresden. Në Altmarkt ishte 
një dyqan i vogël, në vitrinën e të cilit kishin nxjerrë për shitje jastëkë. 
Jastëkët ishin të mrekullueshëm. Sa herë që na binte rruga andej, 
Xhorxhi ndalej t’i shihte. Ai tha se, me siguri, hallës së tij do t’i 
pëlqente shumë njëri prej tyre. 

Gjatë atij udhëtimi, Xhorxhi s’e harroi për asnjë çast hallën e 
vet. I shkruante përditë nga një letër të gjatë dhe, nga çdo qytet që 
qëndronim, i niste një dhuratë. Për mendimin tim, ai po e tepronte dhe 
ia thashë këtë më shumë se njëherë. Si nip që ishte, ai po e mësonte 
hallën shumë keq, sepse halla e tij do të takonte halla të tjera dhe kjo do 
të na vinte të gjithëve në siklet. Por ai s’ma vuri veshin. 

Kështu, atë të shtunë, pasi hëngrëm drekën, na tha se do të 
shkonte tek ai dyqani që të blinte një nga ato jastëkët për hallën e tij. Na 
u lut ta prisnim se nuk do të vonohej. 

Por mua m’u duk sikur kaloi një kohë shumë e gjatë. Kur erdhi 
nuk kishte asgjë në duar dhe rrinte i ngrysur. E pyetëm se ku e kishte 
jastëkun. Na tha se kishte ndërruar mendjen dhe se me siguri që as halla 
nuk do të donte për dhuratë një jastëk. Por dukej që diçka nuk shkonte. 
U përpoqëm t’ia nxirrnim me grepa se si qëndronte puna, por ai s’donte 
të fliste. 

Megjithatë, në mbrëmje, kur ishim vetëm për vetëm, ai e hapi 
vetë bisedën. 

- Këta gjermanët janë shumë të çuditshëm për ca gjëra, - tha. 

- Për çfarë? - e pyeta unë. 

- E kam fjalën për atë jastëkun. 

- Jastëkun e hallës? 

- Pse, ç’të keqe ka këtu? - ma ktheu. S’kam parë kurrë njeri të 
dhënë aq shumë pas hallës së vet. - Ç’të keqe ka po t’i dërgoj si 
peshqesh një jastëk hallës sime? 

- Mos ma merr për keq! - i thashë. - Nuk ka asnjë të keqe po t’i 
bësh hallës dhuratë një jastëk. 

Ai u zbut dhe vazhdoi: 

- Ishin katër jastëkë në vitrinë dhe, në qoftë se të kujtohet, në 
secilin prej tyre ishte vënë një etiketë, ku ishte shkruar çmimi: njëzet 
marka. Tani unë nuk pretendoj se e flas shumë mirë gjermanishten, 
veçse e kuptoj shumë mirë se për çfarë bëhet fjalë kur dikush më 
drejtohet mua. Kështu shkova tek ai dyqani dhe m’u afrua një vajzë 
shumë e bukur, por pak e ndrojtur. Nuk ma priste mendja kurrë që ajo të 
bënte gjëra të atilla. Kjo është çudia më e madhe që mund të më ketë 
ngjarë ndonjëherë. 

- Çfarë çudie? - e pyeta unë. 

Xhorxhi e ka zakon që, me të nisur një histori, shkon përnjëherë 
në fund të saj. 

- Kjo pra, që po të tregoj ty. Ajo më pyeti, duke buzëqeshur, se 
ç’dëshiroja. Këtë e kuptova mirë. Deri këtu nuk kishte asnjë keqkuptim. 
Unë vura njëzet marka mbi banak dhe i thashë në gjermanisht se doja 
një jastëk. Ajo më pa sikur t’i kisha kërkuar një shtrat me pupla. M’u 
duk sikur nuk e dëgjoi dhe ia përsërita me zë të lartë. Edhe po t’ia kisha 
përveshur me dackë turinjve nuk do të më kishte parë me aq inat. Më 
tha se po bëja një gabim të madh. Unë i thashë se këtu nuk kishte asnjë 
gabim. I tregova njëzet markat e mia dhe i thashë për të tretën herë se 
doja “një jastëk njëzetmarkësh”. 

Ndërkohë aty erdhi një vajzë më e madhe dhe vajza e parë i 
tregoi se ç’kërkoja unë. Vajza e dytë më pa njëherë nga koka deri te 
këmbët dhe i tha se unë nuk dukesha nga ata lloj njerëzish që donin një 
jastëk. Për t’u siguruar, ajo më pyeti vetë: 

- Mos thatë se donit një jastëk? 

- E thashë tre herë, - iu përgjigja unë, - dhe po e përsëris: dua një 

jastëk! 

- Punë që s’bëhet. 

Kësaj here u nxeha keq. Po të mos kishin jastëkë, nuk do ta 
zgjasja fare dhe do të dilja menjëherë nga dyqani, por jastëkët ishin 
vënë në vitrinë për t’u shitur. Nuk po e kuptoja pse s’po ma jepnin. 

- Nuk shkulem prej këndej po nuk mora një jastëk! - i thashë me 
vendosmëri. 

Erdhi edhe një vajzë e tretë dhe, me sa dukej, së bashku 
përfaqësonin gjithë forcën e dyqanit. Kjo e fundit ishte më e qeshur dhe 
më e hedhur se dy të tjerat. Në një rast tjetër do të më pëlqente shumë, 
por në atë çast ardhja e saj m’i ngriti nervat më keq. 

Dy vajzat e tjera nisën t’i shpjegojnë se si qëndronte puna dhe, 
pa arritur akoma deri në gjysmën e historisë, ajo nisi të kukurisej. Ishte 
nga ato lloj vajzash që janë gjithnjë gati t’ia plasin gazit. Pastaj filluan 
të molloisnin me njëra-tjetrën, duke parë herë pas here nga unë, dhe, sa 
herë që më shihnin, vajza e tretë s’e mbante dot gazin. Pastaj filluan të 
kukurisen që të tria. Po më dukej vetja si kloun cirku. 

Pastaj, vajza e tretë erdhi tek unë, duke u zgërdhirë, dhe më tha: 

- Po ta marrësh, a do të ikësh? 

Në fillim nuk e kuptova mirë, ndaj ajo ma përsëriti pyetjen: 

- Po ta marrësh jastëkun, a do të ikësh që këndej në çast? 

Unë mezi prisja të ikja. Kështu i thashë. Por shtova se nuk do të 
ikja pa marrë jastëkun. E kisha ndarë mendjen që të mos largohesha, 
edhe sikur të qëndroja gjithë natën në dyqan. 

Ajo shkoi përsëri te dy të tjerat. Mendova se do të më jepnin 
jastëkun dhe ajo punë do të mbyllej me aq. Por, përkundrazi, atëherë 
ndodhi gjëja më e çuditshme që më ka bërë vaki ndonjëherë. Dy vajzat 
e tjera i dolën nga pas, duke u kukurisur, një dreq e di se për çfarë, dhe 
e shtynë atë drejt meje. Para se të kuptoja se ç’po ndodhte, ajo m’i vuri 
duart në qafë, u ngrit në majë të gishtave dhe më dha një të puthur. 
Pastaj, e bërë lulëkuqe në fytyrë, mbuloi fytyrën me përparëse dhe ia 
dha vrapit, e ndjekur nga vajza e dytë. Vajza e tretë hapi derën, duke më 
bërë shenjë të dilja, dhe, unë, nga hutimi, dola duke harruar njëzet 
markat atje. Nuk është se më erdhi keq për puthjen, edhe pse nuk e 
kërkova, por unë doja të merrja jastëkun. Nejse, tani s’kam ndënnend të 
kthehem më në atë dyqan. Nuk e kuptoj fare këtë histori. 

- Çfarë doje atje? - e pyeta unë. 

- Një jastëk, - tha ai. 

- E di se çfarë doje, por po të pyes se ç’fjalë përdore në 
gjermanisht? 

- A kuss, - ma ktheu ai. 

- Atëherë këtu qëndron gabimi. A kuss i ngjet cushion, që do të 
thotë puthje. I ke ngatërruar këto dy fjalë. Gabim që e kanë bërë edhe të 
tjerë përpara teje. Ti i ke kërkuar një puthje njëzetmarkëshe dhe, nga 
përshkrimi që i bëre vajzës, ka qenë një çmim shumë i arsyeshëm. 

Nejse, këtë nuk do t’ia tregoj Harisit, se, me ç’di unë, edhe ai ka një 
hallë. 

Xhorxhi ishte në një mendje me mua. 


KREU VIII 


Mister dhe misis Xhonsët nga Mançesteri. - Bekimet e kakaos. - 
Aluzion mbi shoqatën për paqe. - Dritarja si një argument 
mesjetar. - Rikrijimi i krishterë. - Gjuha e guidës. - Si të 

riparosh dëmet e kohës. - Xhorxhi provon një shishe birrë. - 

Fati i pijanecit gjerman. - Lloji i pazakontë i statujës. - Harisi 

dhe shokët e tij. - Parajsa e pa bombarduar. - Gratë dhe 

qytetet. 

Ishim rrugës për në Pragë dhe po prisnim në stacionin e madh të 
Dresdenit. Xhorxhi, që po kundronte vitrinën e librave në një kioskë, u 
kthye te ne, duke parë vëngër rreth e qark. Ai tha: 

- E pashë. 

- Çfarë pe? - e pyeta unë. 

Ishte gjithë ankth. 

- Është këtu. Po vijnë këndej, që të dy. Po t’i presësh, do t’i 
shohësh edhe ti. Nuk po tallem, është e vërtetë. 

Meqenëse në atë periudhë nëpër gazeta po shkruhej mbi gjarprin 
e ujit, mendova se do ta kishte fjalën për të. Megjithatë m’u duk e 
pamundur që një gjë e tillë të ndodhte këtu, në Evropë, treqind milje 
larg nga bregdeti. Por para se ta hapja gojën, që ta pyesja më shumë, ai 
më mbërtheu krahun. 

- Shikoje! - tha. - Hë, po tani, e teproj? 

Ktheva kokën dhe pashë atë që pak anglezëve u ka rastisur ta 
shohin: udhëtarin britanik të veshur sipas idesë evropiane, të shoqëruar 
nga e dashura e tij. Po vinin drejt nesh; ishin prej mishi e gjaku; nuk 
ishte ëndërr, ata ishin të gjallë e konkretë. “Ledi” dhe “Milordi” anglez, 
ashtu siç ishin portretizuar për gjenerata të tëra në shtypin komik 
evropian. Ishin të përsosur në çdo detaj. Burri ishte i gjatë e thatim, me 
flokët ranorë, hundë të madhe dhe baseta. Mbi kostumin me cërka 
mbante një pardesy të lehtë, që i arrinte deri te thembrat. Borsalinën e 
bardhë e kishte zbukuruar me një vello të gjelbër; mbante një palë syze 
operash dhe, në duart e veshura me dorashka, mbante një shkop më të 

gjatë nga shtati i tij. Vajza ishte e gjatë dhe eshtake. E kam të vështirë të 
përshkruaj fustanin e saj; mbase vetëm gjyshi im do të mund ta 
përshkruante, sepse ai do të ishte më i familjarizuar me të. Kapela e saj 
më kujtoi misis Hemansin, por edhe atë e kam të pamundur ta 
përshkruaj. Edhe ajo mbante një shkop në dorë (në Dresden nuk kishte 
asnjë mal për qindra milje), si dhe një çantë të vogël e të zezë në kyçin e 
dorës tjetër. Dhëmbët i dilnin jashtë si dhëmbë lepuri dhe ngjante si një 
jastëk në majë të dy patericave. 

Harisi vrapoi të merrte aparatin fotografik, por sigurisht që nuk 
e gjeti; ai s’e gjen atë asnjëherë kur i duhet. Sa herë që e shohim Harisin 
duke u hedhur përpjetë si ndonjë qen i humbur dhe duke bërtitur: “Ku 
është aparati im?”, “Ku dreqin e futa aparatin?”, atëherë e kuptojmë 
menjëherë se na ka shpëtuar pa fotografuar diçka e mrekullueshme. 
Pastaj i kujtohet se e ka në çantë; i vetmi vend ku nuk i shkon kurrë 
mendja në raste të tilla. 

Ata dukeshin krejt të pakënaqur me çfarë po shihnin aty. Këtë e 
shënuan në një letër. Në çdo hap që hidhnin, hapnin sytë mirë ku 
hidhnin këmbët. Në duar mbanin një libërth me shprehje në gjuhë të 
huaja. Flisnin me njëri-tjetrin një frëngjishte që s’e kuptonte dot askush 
dhe një gjermanishte që as vetë s’ishin në gjendje ta përkthenin. Zonjës 
i ndrinë sytë, kur pa diku një reklamë kakaoje dhe tha: “Skandaloze!”, 
duke kthyer kokën nga ana tjetër. 

Këtu është e nevojshme të ndalemi pak. Siç ndodh gjithandej, 
edhe në Angli një zonjë që pi kakao duket sikur nuk kërkon asgjë tjetër 
nga kjo jetë. Por tek Evropa, përveç kakaos, që të jep idenë se është 
edhe ushqim edhe pije, me të cilën ajo plotëson të gjitha nevojat jetike, 
të njëjtën ide të japin edhe rrobat që ka veshur. 

Padyshim që ata u bënë pëmjëherë qendra e vëmendjes. Meqë 
m’u dha rasti t’i ndihmoja, pata fatin të bisedoja pesë minuta me ta. 

Xhentëlmeni më tregoi se quhej Xhons dhe se ishte nga Mançesteri, 
ndonëse nuk e kishte idenë se ku binte Mançsteri. E pyeta se ku po 
shkonte, por ai as këtë nuk e dinte. Tha se kjo varej. E pyeta pse nuk 
kishte gjetur diçka më të shkurtër se ai shkop aq i gjatë, për të ecur 
përmes një qyteti aq të rrëmujshëm, dhe ai m’u përgjigj se e kishte 
gjetur rastësisht rrugës. E pyeta pse nuk kishte gjetur diçka më të 
përshtatshme se ajo vello e ngatërruar dhe ai m’u përgjigj se e mbronte 
shumë mirë nga mizat. Pastaj pyeta zonjën nëse e bezdiste era e ftohtë 
që sapo kishte filluar të frynte, dhe ajo m’u përgjigj se kishte filluar ta 
ndjente këtë, sidomos në qoshet e rrugëve. 

Kisha kohë që vrisja mendjen se a janë të vërteta fantazmat, por 
tani isha i bindur për këtë. Kur i tregova për çiftin një burri në 
Frankfurt, ai më tha se i kishte parë para tre javësh në Paris. Ndërsa një 
anglez, që udhëtonte për ca punë të vetat, të cilin e takuam në Strasburg, 
na tha se sapo i kishte parë në Berlin. Kështu dola në konkluzionin se 
ata punonin në interes të paqes botërore. Zyra e Punëve të Jashtme 
franceze, duke dashur të qetësonte mërinë e parisianëve që kërkonin 
luftë me Anglinë, i kishte dhënë një shpurë çiftit, që ta ruante ndërsa 
sorollatej nëpër qytet. Kombi francez, kur i pa këta qytetarë anglezë - jo 
në karikatura, por në realitet - megjithëse ishte në kulmin e zemërimit, 
ia plasi së qeshurës. Për shkak të suksesit të tyre në ngadhënjimin e 
paqes, më vonë shërbimin e tyre do ta kërkonte edhe qeveria gjermane. 

Qeveria jonë duhet të nxjerrë mësime prej tyre. Kur ta sjellë 
rasti që punët të shkojnë aq keq sa të kërcënohet të shpërthejë ndonjë 
luftë, do të bënte mirë të nxirrte në rrugë ndonjë francez shkurtabiq 
barkmadh, që mbledh supet duke ngrënë sandviç, ose ndonjë skërfyell 
thatanik gjerman, që ecën në rrugë, duke tymosur me një llullë të gjatë, 
dhe thotë: “Ë?”. Njerëzit do të shpërthenin në të qeshura dhe do të 
thoshin: “Luftë me këta?! S’do të kishte gomarllëk më të madh”. Por 

meqë e kam të pamundur t’ia rekomandoj qeverisë, të paktën do t’ua 
rekomandoja shoqatave paqësore. 

Vizita jonë në Pragë nuk zgjati shumë. Praga është një ndër 
qytetet më interesantë të Evropës. Çdo gur i saj është i mbuluar me 
lavdi dhe romancë; në çdo rrethinë të saj duhet të jetë bërë një betejë. 
Por gjysma e Pragës duhet të ketë shpëtuar nga trazirat vetëm për shkak 
të dritareve të saj të ngushta dhe mjaft të volitshme. Katastrofa e parë 
filloi me hedhjen prej atyre dritareve të shtatë këshilltarëve katolikë mbi 
majën e kangjellave të Husajteve poshtë tyre. Më vonë sinjali i së dytës 
u dha me hedhjen e këshilltarëve perandorakë nga dritaret e Burgut të 
vjetër në Hradskin. Që nga ajo kohë, në Pragë janë vendosur mjaft 
çështje të tjera fatale. Dritarja, e përdorur si një argument, me sa duket 
ka qenë gjithnjë një tundim mjaft i fortë për të gjithë të lindurit në 
Pragë. 

Në Pragë, unë e Harisi i punuam Xhorxhit një rreng. Kishim 
vënë re se Xhorxhi filloi të jepej shumë pas birrës “Pilsner”. Kjo birrë 
gjermane është një pije mjaft tinëzare, sidomos në mot të nxehtë, por ka 
një të mirë, se nuk të bie keq në kokë dhe nuk mund të pish shumë, 
sepse të fryn barkun. Ndërsa po hynim në Gjermani, unë i thosha vetes 
vazhdimisht: “Nuk do të pi birrë gjermane. Do të pi vetëm verë të 
bardhë fshati me ujë të gazuar, ose, shumë-shumë, edhe ndonjë gotë 
potash. Ama, birrë gjermane, çfarëdo që të ndodhë, nuk do të vë kurrë 
në gojë.” 

Ishte një vendim që ia rekomandoja të gjithëve. Veçse uroja që 
ta zbatoja edhe vetë. Por Xhorxhi nuk ma vuri veshin. Ai tha se birra 
gjermane ishte me të vërtetë shumë e mirë. 

- Një gotë në mëngjes, - tha, - dhe një në mbrëmje. Mbase edhe 
dy. Kaq nuk do t’i bënte keq askujt. 

Mbase kishte të drejtë. Por kur e pamë të pinte mbi gjysmë 
duzine kriklla birre, unë me Harisin u bëmë merak për të. 

- E kanë si punë trashëgimie, të paktën kështu ma shpjegoi mua, 
- i thashë Harisit. - Me sa duket familja e tij ka qenë gjithë kohës e etur. 

- Uji i gazuar, - ma ktheu Harisi, - po t’i shtiesh edhe pak limon 
brenda, nuk të sjell asnjë dëm. Të them të drejtën, gjithë hallin e kam te 
paraqitja e tij. Kam frikë se kështu ai do të humbasë elegancën natyrale. 

Që të dy bëmë një plan. Sapo ishte vendosur një statujë e re për 
të zbukuruar qytetin, por nuk më kujtohet se e kujt ishte statuja. Mbaj 
mend vetëm që, në thelb, ishte një statujë e zakonshme e një burri po të 
zakonshëm, të hipur mbi një kalë nga ata të zakonshmit: nga ata kuaj që 
ecin gjithmonë me këmbët e prapme, ndërsa të parat i ngrenë lart, për të 
rrahur kohën. Por burri kishte edhe disa gjëra të veçanta. Në vend të 
shpatës apo bastunit ai mbante në dorë një kapelë me pupla, ndërsa kali, 
në vend të bishtit si ujëvarë, kishte një si zorrë të hollë që sikur ia ulte 
ca kapadaillëkun. Një kalë me një bisht të atillë nuk kish se si t’i ngrinte 
shumë lart dy këmbët e para. 

Ai qëndronte në një shesh të vogël, jo larg nga Karlsbruke, por, 
me sa dukej, vetëm përkohësisht. Përpara se të vendosnin përfundimisht 
se ku do ta vendosnin, autoritetet e qytetit po provonin se ku dukej më 
mirë. Kështu ata kishin bërë tre kopje prej druri të statujës. Njërën prej 
tyre e kishin vënë në Franc Jozefsbruke, të dytën në sheshin para teatrit, 
ndërsa të tretën në qendër të Vencelsplacit. 

- Me siguri, Xhorxhi nuk do t’i ketë parë këto statuja, - tha 
Harisi. - E lashë në hotel, duke i shkruar një letër hallës së tij. Meqë 
nuk e di se si qëndron puna e këtyre statujave, besoj se, që sonte në 
mbrëmje, me ndihmën e tyre do ta bëjmë një burrë më të pashëm dhe 
më të mirë. 

Kështu që, atë mbrëmje, pasi hëngrëm darkën dhe dolëm jashtë 
e provokuam dhe mësuam se ai nuk i kishte parë fare statujat. Fillimisht 
e çuam atje ku ishte statuja e vërtetë. Xhorxhi e pa kalimthi dhe donte të 
largohej, por ne këmbëngulëm që ai ta shihte me vëmendje. I ramë katër 
herë përqark statujës dhe ia treguam nga të gjitha anët. I treguam 
historinë e burrit që ngiste kalin, emrin e artistit që kishte bërë statujën, 
sa peshonte dhe ç’përmasa kishte. I folëm aq shumë për statujën dhe e 
lamë të largohej prej aty vetëm pasi vendosëm që, kur të ktheheshim 
përsëri në mëngjes, do ta shihnim më mirë. U siguruam vetëm atëherë 
kur e pamë ta mbante shënim në bllokun e tij. 

Pastaj e shoqëruam në birrarinë e tij të preferuar dhe iu ulëm 
pranë, duke i treguar anekdota për burra, të cilët, meqë ishin të 
pamësuar me birrën gjermane dhe pinin shumë, ishin çmendur dhe 
kishin zhvilluar maninë e vrasësit. Pastaj i folëm për burra që kishin 
vdekur të rinj, ngaqë kishin pirë birrë gjermane, apo për të dashuruar, që 
birra gjermane i kishte ndarë përgjithmonë nga vajzat e tyre të bukura. 
Në orën dhjetë u ngritëm për t’u kthyer në hotel. Ishte një natë e 
vrenjtur. Harisi tha: 

- Unë them të mos kthehemi nga rruga që erdhëm. Le t’i biem 
nga lumi! Andej është shumë bukur natën. 

Pastaj tregoi një histori të trishtuar për një burrë që kishte njohur 
dikur, i cili përfundoi në çmendinë. Iu kujtua ajo histori, sepse kishte 
qenë një natë njëlloj si kjo kur kishte shëtitur për herë të fundit me 
djalin e ngratë. Ndërsa zbrisnim tatëpjetë Tamizit, tha Harisi, ai djali i 
kishte kallur datën, teksa këmbëngulte se po shihte statujën e Dukës së 
Uellingtonit në cep të urës së Uestminsterit, kur të gjithë e dinë mirë se 
ajo ndodhet në Pikadilli. 

Pikërisht në atë çast mbërritëm atje ku ishte kopja e parë e 
statujës prej druri. Ajo ishte vendosur në qendër të një sheshi të vogël, 

pak më sipër nesh, në anën tjetër të rrugës. Xhorxhi u ndal papritmas 
dhe u mbështet te muri i molit. 

- Ç’ke? - e pyeta unë. - T’u morën mendtë? 

- Po, - tha ai. - Le të pushojmë pak këtu. 

Ai ia nguli sytë statujës. Pastaj foli me një zë të mekur: 

- Meqë e kishim fjalën te statujat, habitem se sa shumë që 
ngjajnë me njëra-tjetrën. 

- Unë nuk jam plotësisht dakord me ty, - ia ktheu Harisi. - 
Ndryshon puna me pikturat. Ato ngjasin vërtet me njëra-tjetrën. Por 
statujat ndryshojnë shumë nga njëra-tjetra. Fjala vjen, ajo statuja që 
pamë sot para se të shkonim në birrari, - vazhdoi Harisi, - paraqiste një 
burrë të hipur në kalë. Në Pragë ka plot statuja kalorësish mbi kalë, por 
asnjëra nuk i ngjan asaj. 

- E ke gabim, - i tha Xhorxhi. - Ato janë të gjitha njëlloj. 
Gjithmonë është i njëjti kalë dhe i njëjti kalorës. Janë e njëjta gjë. Është 
budallallëk të thuash që nuk janë. 

U duk sikur u nxeh me Harisin. 

- Për ç’arsye mendon kështu? - e pyeta unë. 

- Për ç’arsye? - tha Xhorxhi duke u kthyer nga unë. - Shikoje 
pak atë gjënë e mallkuar atje! 

- Cilën gjë të mallkuar? 

- Atë atje. Shikoje, shikoje! Është i njëjti kalë, me gjysmë bishti, 
që rri mbi këmbët e pasme, dhe i njëjti kalorës, me kapelën në dorë. I 
njëjti... 

- Mos e ke fjalën për atë statujën që pamë në Ringplac? - e pyeti 

Harisi. 

- Jo, - i tha Xhorxhi. - Po flas për atë statujën aty. 

- Cilën statujë? 

Xhorxhi ia qepi sytë Harisit. Por Harisi është aq i zoti sa, po të 
kishte dashur, do të ishte bërë aktor i famshëm. Fytyra e tij shprehte një 
dashamirësi të sinqertë për shokun e vet, të përzier me alarm. Xhorxhi e 
ktheu kokën nga unë. Unë bëra të pamundurën të imitoja shprehjen që 
mori fytyra e Harisit, madje e pashë edhe me qortim. 

- Mos ke nevojë të marrim ndonjë pajton? - e pyeta i merakosur. 
- Po shkoj të gjej ndonjë pajton. 

- E për çfarë ta dua pajtonin? - u përgjigj ai i fyer. - Me ju s’bën 
dot as shaka. Më silleni si ndonjë çift pleqsh, - tha dhe eci përpara mbi 
urë, duke pritur që ta ndiqnim. 

- Hë pra, ashtu thuaj, - i tha Harisi, - që paske dashur të bësh 
shaka! Sepse më kujtohet një rast që filloi... 

- Oh, ti je gomar fare! - e ndërpreu Xhorxhi. - Bën sikur i di të 

gjitha. 

Por tani e kishte humbur sigurinë. 

Ne e shpumë nga ana e teatrit. I thamë se andej ishte edhe rruga 
më e shkurtër. Dhe në fakt ashtu ishte. Në sheshin e vogël prapa teatrit 
qëndronte fantazma e dytë prej druri. Xhorxhi e pa i shtangur. 

- Si është puna? - e pyeti Harisi me dashamirësi. - Mos je gjë 
sëmurë? 

- S’e besoj të jetë kjo rruga më e shkurtër, - tha Xhorxhi. 

- Të jesh i sigurt për këtë! - këmbënguli Harisi. 

- E po, unë po shkoj nga ajo tjetra, - tha Xhorxhi dhe u kthye. 

Ne e ndoqëm ashtu si më parë. Ndërsa ecnim në Ferdinand 

Shtrase, unë me Harisin po flisnim për çmendinat private, që sipas tij në 
Angli kishin një organizim të dobët. Ai tha se një shoku i tij, që ishte 
pacient në një çmendinë... 

- Me ç’po shoh unë, ti paske shumë shokë nëpër çmendina, - e 
ndërpreu Xhorxhi. 

Ai foli në një mënyrë të atillë fyese sikur donte të nënkuptonte 
që atje gjendej shumica e shokëve të Harisit. Por Harisi e ruajti 
gjakftohtësinë. Ai ia ktheu me zë të butë: 

- Është me të vërtetë e çuditshme, por herët a vonë shumë njerëz 
e marrin atë udhë. Kjo më nervozon kur e mendoj. 

Te qoshja e Vencelplacit, Harisi, që ishte vetëm disa hapa 
përpara nesh, ndaloi. 

- Sa rrugë e bukur, ë?! - tha duke futur dorën në xhep dhe duke 
parë lart me admirim. 

Unë me Xhorxhin e ndoqëm. Dyqind hapa përpara nesh, në 
qendër të rrugës, dukej statuja e tretë fantazmë. Për mendimin tim, ajo 
ishte më e mira nga të tria, sepse ishte më e gënjeshtërta. Ajo kishte një 
pamje krenare. Kali qëndronte mbi këmbët e prapme me atë bishtin e 
hollë, ndërsa burri me kokën qerose tregonte hënën me kapelën e tij me 
pendë. 

- Tani, - tha Xhorxhi me një zë të dridhur, ku nuk i kishte 
mbetur më asnjë gjurmë agresiviteti, - kam frikë se më duhet me të 
vërtetë ajo karroca. 

- E pra, thashë unë që ti kishte një pamje të çuditshme, - i tha 
Harisi me të butë. - S’je mirë nga koka, apo jo? 

- Mbase, - ia ktheu Xhorxhi. 

- Po, po, e vura re, - i tha Harisi, - por nuk të thashë gjë. Po sheh 
gjëra që nuk ekzistojnë, apo jo? 

- Jo, jo, s’është ashtu! - i tha Xhorxhi me të shpejtë. - Nuk e di 
se ç’është. 

- E di unë, - i tha Harisi. - Dhe ja ku po ta them: gjithë fajin ta 
ka ajo birra gjermane. Më kujtohet një rast kur një burrë... 

- Mos ma trego, jo, të paktën jo tani, - iu lut Xhorxhi. - Edhe 
sikur të jetë e vërtetë, nuk dua ta dëgjoj tani. 

- E keqja është se ti s’je mësuar me birrën gjermane, - i tha 

Harisi. 

- Nuk do ta vë më kurrë në gojë, - i tha Xhorxhi. - Ti ke të 
drejtë, ajo më bën shumë keq. 

E çuam në shtëpi dhe e shtrimë në shtrat. Tani ai nuk bënte më 
as qëndresën më të vogël. 

Natën tjetër, pasi ngamë gjithë ditën biçikletat dhe hëngrëm një 
darkë të shkëlqyer, ne i zgjatëm një cigare dhe ia treguam dredhinë 
tonë, duke i thënë se e kishim bërë vetëm për të mirën e tij. 

- Sa kopje të statujës mendoni që pamë? - na pyeti Xhorxhi pasi 
mbaruam së foluri. 

- Tre, - ia ktheu Harisi. 

- Vetëm tre? Jeni të sigurt? 

- S’do mend, - i tha Harisi. - Po pse pyet? 

- Kot. 

M’u duk sikur nuk e besoi Harisin. 

Nga Praga shkuam në Nurenberg, duke i rënë nga Karlsbedi. 
Thonë se gjermanët e mirë shkojnë në Karlsbed njëlloj si shkojnë në 
Paris amerikanët e mirë. Kjo ndodh ngaqë ai është një vend i vogël dhe 
njerëzit janë të paktë. Megjithatë në të mund të dëgjosh po aq gjuhë sa 
edhe në Kullën e Babelit. Çdo dymbëdhjetë jardë do të shihni çifutë 
polakë dhe princër rusë, mandarinë kinezë dhe pashallarë turq, 
norvegjezë që duken sikur kanë dalë nga dramat e Ibsenit, gra 
bulevardesh, kontesha angleze dhe fisnikë spanjollë, malësorë nga Mali 
i Zi dhe milionerë nga Çikagoja. 

Nurenbergu, sa për paraqitjen e tij mesdhetare, të zhgënjen. 
Qoshe arkaike, pamje piktoreske gjen sa të duash, por ato janë të 
rrethuara ngado me modernen dhe, nga ana tjetër, gjithçka që është e 
lashtë, nuk është edhe aq e lashtë sa mund ta mendoje. Tekefundit, një 

qytet i ngjet grave dhe është aq i vjetër aq sa duket. Dhe Nurenbergu i 
ngjan një gruaje që mbahet mirë dhe është e vështirë të përcaktosh 
moshën e tij, për shkak të bojës së re dhe dritës së llambave elektrike. 
Por po ta shohësh më nga afër, do të vësh re muret e plasaritur dhe 
kullat e përhirta. 


KREU IX 

Harisi shkel ligjin. - Xhorxhi nis karrierën e krimit. - Ata për të 
cilët Gjermania do të ishte një bekim ose lehtësi. - Mëkatari 
anglez; zhgënjimet e tij. - Përparësitë e tij të jashtëzakonshme. 

- Çfarë nuk duhet të bësh me shtratin tënd. - Një ves i 
pakushtueshëm. - Qeni gjerman dhe të mirat e tij. - Sjellja e 
keqe e brumbullit. - Njeriu që duhet të shkojë në rrugë të mbarë. 

- Djali i vogël gjerman; dashuria e tij për ligjin. - Studenti 
gjerman; kryeneçësia e tij. 

Midis Nurenbergut dhe Pyllit të Zi, të tre, për arsye të ndryshme, 
u ngatërruam keq. 

Harisi desh e pësoi në Shtutgart, sepse ofendoi rëndë një zyrtar. 
Shtutgarti është një qytet magjepsës, mjaft i pastër dhe i çelur, një 
Dresden i vogël. Në të ka gjëra mjaft interesante për t’u parë: galeri 
pikturash, muze të vegjël antikash, ku mund t’ia kalosh shumë mirë. 
Harisi nuk e dinte se ai, që po ofendonte, ishte një zyrtar i lartë. Ai e 
mori për zjarrfikës (ai dukej tamam si zjarrfikës) dhe e quajti “dummer 
Esel ”. Në Gjermani është e ndaluar t’i thuash“trap” një zyrtari, por, të 
thuash të drejtën, ky njeri i çuditshëm ishte i tillë. Ja se si ndodhi: Kur 
ishte në Stadgarten, nga padurimi për të dalë jashtë, duke parë derën e 
hapur përpara tij, Harisi shkeli mbi një shirit në rrugë. Ai pretendonte 
që nuk e pa fare shiritin, mirëpo, padyshim, te shiriti ishte varur një 
shënim: “Durchgang Verbotenl 2 ”. Burri, i cili në atë çast po rrinte te 
dera, e ndali Harisin dhe i tregoi me gisht shënimin. Harisi e falënderoi 
dhe shkeli mbi të. Burri e ndoqi dhe i shpjegoi se ishte e ndaluar të 
tregohej aq i shkujdesur. Harisi duhej të kthehej prapa, t’i binte rreth e 
rrotull shiritit në kopsht dhe të kalonte. Ai ia tregoi shënimin burrit, 
duke i thënë: “Po shkoj nga ana tjetër, ku nuk ndalohet”, dhe, pasi hyri 
përsëri në kopsht, e shkeli ligjin për të dytën herë. Burri, kur e pa që 
Harisi u ngatërrua keq, për ta ndihmuar i tha se duhej të kthehej përsëri 
në kopsht, nga hyrja e lejuar, e cila ishte pas qoshes, dhe, paskëtaj, të 
dilte përsëri nga e njëjta derë. Në atë çast Harisi e quajti “trap”. Për këtë 
arsye ne u vonuam plot një ditë dhe ajo i kushtoi Harisit dyzet marka. 

Po atë ditë unë desh e pësova në Karlsruhe, sepse vodha një 
biçikletë. Nuk kisha ndërmend ta vidhja; e bëra pa dashje. Në çastin që 
treni po bëhej gati të nisej, më zuri syri në vagon biçikletën e Harisit. 

Nuk kisha askënd pranë që të më ndihmonte, kështu që u detyrova të 
kërceja në vagon dhe ta nxirrja jashtë në kohë biçikletën e tij. I kënaqur 
me veten, që u tregova aq i shkathët, e mora biçikletën përdore dhe 
shkova ta vija pranë ca kutive me qumësht. Por në atë çast pashë 
biçikletën e Harisit. Biçikleta që kisha zbritur nga treni ishte e dikujt 
tjetër. M’u drodhën gjunjët nga frika. Po të kisha qenë në Angli do ta 
çoja te polici i stacionit dhe do t’i tregoja se si ndodhi. Por në Gjermani 
nuk mund ta kalosh kaq lehtë këtë gjë: ata të shpien në një qoshe dhe do 
të duhet t’ua shpjegosh të paktën nja gjashtë vetëve se qysh ndodhi. 
Dhe nëse vetëm njëri prej tyre nuk të zë besë, ose nuk ka kohë që të 
dëgjojë, ata e kanë si rregull që të mbyllin në birucë dhe ta shtyjnë për 
ditën tjetër shpjegimin tënd. Prandaj mendova t’i bija shkurt dhe ta lija 
biçikletën ku të mundesha, pastaj të ecja një copë herë në këmbë. Pashë 
një stol druri dhe m’u duk vend i përshtatshëm për ta lënë atje. Por në 
çastin që e mbështeta pas stolit, më pikasi një punonjës hekurudhe me 
kapelë të kuqe dhe pamjen e një oficeri të dalë në pension, i cili m’u 
afrua. 

- Ej, ç’po bën me atë biçikletën? - më tha. 

- Po e vendos te ky stoli, që të mos i zërë rrugën të tjerëve, - i 
thashë duke u përpjekur të flas me një ton të atillë që ta bëja punonjësin 
e hekurudhës të më falënderonte. Por s’ndodhi ashtu. 

- Biçikleta jote është ajo? - më pyeti ai. 

- Hëm... jo tamam. 

- E kujt është? - më pyeti duke më zhbiruar me sy. 

- Nuk e di, - iu përgjigja. - Nuk e di se e kujt është. 

- Ku e gjete? 

Në tonin e tij kishte një lloj dyshimi që të fyente. 

- E gjeta, - i thashë duke u përpjekur të ruaj qetësinë dhe 
dinjitetin, - e gjeta në tren... Të them të drejtën, - vazhdova me 
sinqeritet, - kam bërë një gabim. 

Ai s’më la të vazhdoja më. Më tha se edhe ai këtë gjë kishte 
menduar dhe i fryu përnjëherë bilbilit. Ajo që ndodhi më pas nuk ishte 
për të qeshur. Por isha me fat që ky incident ndodhi në Karlsruhe, ku 
kam një shok me pozitë. Shpëtova për një qime. Shoku im në atë kohë 
ishte në shtëpi. Megjithatë nuk shpëtova dot pa një njollë në karakter, 
sepse në rrethet policore të atij vendi emri im vazhdon edhe sot e kësaj 
dite të figurojë si shkelës i ligjit. 

Por më e keqja fare i ndodhi Xhorxhit. Incidenti i biçikletës na 
ngatërroi aq keq, sa humbëm Xhorxhin. Më vonë, ai na tregoi se kishte 
pritur për ne para stacionit të policisë, por ne nuk e dinim. Ne menduam 
se mbase ai do të kishte shkuar vetëm në Baden dhe, ashtu të stresuar 
siç ishim, duke dashur të largoheshim sa më parë nga Karlsruhe, ne 
hipëm në trenin tjetër. Kur Xhorxhi, i lodhur nga pritja e gjatë, u kthye 
në stacion, pa se ne me gjithë bagazhet kishim ikur. Biletën e tij e kishte 
Harisi. I kishim lënë në xhep vetëm disa të shkoqura. I katandisur në atë 
gjendje, ai i hyri një karriere krimi që, kur e lexuam më vonë në 
shkresat zyrtare, na i ngriti leshrat përpjetë, si mua dhe Harisit. 

Udhëtimi në Gjermani është pak i koklavitur. Blen një biletë në 
stacionin prej nga do të nisesh. Ti do të mendosh se ajo të mjafton të 
shkosh atje, por ja që s’është kështu. Kur sheh të vijë treni yt kërkon të 
kacavaresh në të, por një roje të pret rrugën. Me se do të udhëtosh? Ti i 
tregon biletën. Ai të shpjegon se, vetëm me të, nuk mund të shkosh 
kurrkund; me të, sapo ke bërë hapin e parë drejt udhëtimit, kështu që 
duhet të shkosh në biletari dhe të marrësh një biletë shtesë, e cila quhet 
“schnellzug ticket.” Pasi e merr, ti mendon se me kaq mbaruan kusuret. 
Kësaj here të lënë të hysh në tren. Por me të nuk mund të ulesh 

asgjëkund; jo vetëm që s’lejohet të qëndrosh në këmbë, por s’duhet as 
të sillesh vërdallë nëpër tren. Pra, duhet të marrësh një biletë tjetër, që 
kësaj here quhet “platz ticket ”, në të cilën shënohet vendi ku duhet të 
ulesh për një largësi të caktuar. Se ç’mund të bëjë një njeri që e ka 
ndarë mendjen të udhëtojë vetëm me një biletë, për këtë e kam vrarë 
mendjen shpesh. Mos duhet ta bëjë udhëtimin prapa trenit? Po për atë 
që blen vetëm biletën “ shnellcug ”, sepse refuzon me kokëfortësi ose 
nuk ka para me vete për të blerë biletën “p/ac”, mos kanë ndërmend ta 
lënë të varet jashtë dritares? 

Por le të kthehemi përsëri te Xhorxhi: ai kishte para vetëm sa 
për të blerë një biletë treni të klasit të tretë për në Baden. Për t’iu 
shmangur rojës, ai priti derisa treni u nis dhe u hodh brenda tij. 

Ja cili ishte mëkati i tij i parë: 

(a) Hyri në tren kur ai ishte në lëvizje. 

Mëkati i dytë: 

(b) Udhëtonte në një klas më të lartë nga ai që kishte biletën. 

(b) Refuzoi të paguante diferencën që i kërkoi konduktori. 
(Xhorxhi thotë se ai nuk refuzoi. Ai vetëm sa i tha se s’kishte 
para ta paguante.) 

Mëkati i tretë: 

(a) Zuri vendin dhe nuk pagoi për të. 

(b) U soll vërdallë nëpër korridor. (Pasi nuk e lanë të ulej, sepse 
nuk kishte të paguante, ai s’dinte ç’të bënte tjetër). 

Por shpjegimet merren gjithnjë si justifikime në Gjermani dhe 
udhëtimi i tij nga Karlsruhe në Baden ishte më i shtrenjti që mbahet 
mend. 

Në Gjermani mund të futesh kaq lehtë në bela, saqë ky vend do të 
ishte me të vërtetë i bekuar për një të ri anglez. Për studentët e 
mjekësisë, për ata që e hanë darkën në tempull, apo për shumë të tjerë, 

jeta në Londër është tepër e mërzitshme. Anglia është një vend pa 
rregulla dhe anglezi nuk gjen asnjëfarë kënaqësie. Çfarëdo që të bëjë 
atje, ai nuk gjen gëzim. Për të do të ishte diçka e jashtëzakonshme po të 
gjendej në ngatërresa të tilla. Anglia i ofron atij mundësi shumë të vogla 
dhe i duhet të këmbëngulë shumë që të gjendet në ngatërresa të këtij 
Hoji. 

Një ditë folëm rreth kësaj teme me një kujdestar kishe. Ishte 
mëngjesi i datës 10 nëntor dhe të dy po i hidhnim një sy, disi me ankth, 
disa raporteve policorë. Grupi i zakonshëm i të rinjve kishte bërë 
rrëmujat e zakonshme natën përpara provimeve. Atje ishin edhe emrat e 
djemve të mikut tim, kujdestarit të kishës, dhe një nipit tim që studionte 
në Londër për inxhinieri, të cilin ma kishin ngarkuar si detyrë ta shihja 
herë pas here. Ne nuk e dinim se ç’kishin bërë të paraburgosurit dhe 
filluam të bënim moral mbi budallallëkun dhe shthurjen e rinisë së 
sotme. 

- Është për t’u habitur, - më tha kujdestari, miku im, - po nata para 
provimeve ka qenë gjithnjë e tillë. Kështu e mbaj mend, që kur isha i ri: 
mbrëmja do të mbyllej gjithnjë me një shamatë. 

- Ke të drejtë, - ia ktheva unë. 

- Sa gjë monotone, - vazhdoi të fliste me një shprehje ëndërrimtare 
në fytyrën e tij gjithë rrudha. - Nuk ka gjë më të mërzitshme se të ecësh 
nga Cirku Pikadilli deri te Gjykata e Lartë. E ç’mund të bësh tjetër? 
Asgjë fare. Ndonjëherë mund të prishësh ndonjë llambë, por menjëherë 
vjen ndokush dhe e rregullon përsëri. Po të fyesh ndonjë polic, ai bën 
sikur nuk e dëgjon. Madje duket sikur nuk e ka marrë vesh fare që e 
kanë fyer, ose, edhe po e mësoi, nuk e çan kokën fare. Edhe po të 
provosh të zihesh me ndonjë portier, te tregu i vjetër i Londrës, as ai 
s’do t’ia dijë. Në ndonjë rast të veçantë ai mund ta shfrytëzojë këtë për 
të të zhvatur pesë shilinga. 

Megjithatë unë për veten time kam bërë të pamundurën. Njëherë u 
përpoqa të ngisja një pajton të bukur. Ishte diçka që shihej si kulmi i 
Tom dhe Xherrit modem. Ishte vonë pas mesnate, kur e vodha nga një 
shtëpi publike në Din Strit dhe, e vetmja gjë që më ndodhi, ishte se më 
ndaloi një grua plakë me tre kalamaj në Golden Skuer; dy qanin dhe i 
treti ishte gjysmë i përgjumur. Para se të mundja t’ia mbathja, ajo m’i 
rrasi kalamajtë në pajton, më pagoi një shilingë më tepër mbi çmimin e 
zakonshëm, siç më tha, dhe më drejtoi te një adresë pak më tutje, që 
quhej North Kensington. Të thuash të drejtën, ai vend ishte në anën 
tjetër të Uillesdenit. Kali ishte i lodhur dhe udhëtimi ynë zgjati mbi dy 
orë. Nja dy herë që u përpoqa të bindja kalamajtë të ktheheshin përsëri 
te zonja, me të hapur derën-kurth të pajtonit, ai më i vogli fillonte të 
këlthiste aq fort, sa më oshtinin veshët; dhe kur u kërkoja djemve të 
tjerë të shkëmbenim vendet dhe ta ngisnin ata karrocën, që të dy ma 
kthenin me vargjet e një kënge shumë të njohur asokohe: “Oh, Xhorxh, 
a nuk të duket se po e tepron pak?” Një burrë më premtoi se do t’i 
shpinte gruas sime ndonjë amanet të fundit, në qoftë se kisha, ndërsa një 
tjetër më dha fjalën se do të organizonte një festë, kur të më nxirmin 
nga varri në pranverë. Kur hipa në karrocë e imagjinoja veten sikur po 
shoqëroja ndonjë kolonel gjaknxehtë në ndonjë rajon të vetmuar, ku 
nuk shkonin karroca, rreth gjysmë milje larg nga vendi ku donte të 
shkonte ai, dhe, paskëtaj, do ta lija të betohej në trotuar. Dhe se si do të 
shkonte udhëtimi, kjo varej vetëm nga koloneli. Por nuk më shkonte 
mendja kurrë se do të udhëtoja në periferi, duke pasur në ngarkim ca 
fëmijë të pafajshëm. 

- Oh, - psherëtiu miku im, - Londra nuk ofron asnjë mundësi për 
dashuruesit e gjërave të jashtëligjshme! 

Kurse në Gjermani ndodh ndryshe: atje mund të ngatërrohesh qoftë 
edhe duke pyetur. Në Gjermani ka shumë gjëra që s’duhen bërë, 

ndërkohë që është shumë e thjeshtë t’i bësh. Anglezëve të rinj, që digjen 
nga dëshira për të hyrë në telashe, por që në vendin e tyre e kanë të 
pamundur, unë do t’i këshilloja që mjaft sa të marrin ndonjë biletë për 
në Gjermani dhe do ta shohin se brenda muajit do të ngatërrohen keq. 

Në guidën policore të saj, ai do të gjejë një listë me gjëra që, po t’i 
bëjë, do ta entuziazmojë tej mase. Në Gjermani nuk duhet ta varësh 
shtratin tënd jashtë dritares. Ai do t’ia fillonte me këtë. Kështu që do të 
ngatërrohej para se të hante mëngjesin. Po të ishte në shtëpi, ai mund të 
varej vetë jashtë dritares dhe kjo nuk do t’i bënte përshtypje askujt, 
mjaft që të mos i binte në qafë ndonjë kalimtari poshtë saj. 

Në Gjermani nuk duhet të vishesh me shumë imagjinatë, kur del në 
rrugë. Një malësor anglez që erdhi të kalonte dimrin në Dresden, e kaloi 
ditën e parë në një rajon policie, duke iu përgjigjur pyetjeve të 
pafimdme. E pyetën se ç’po bënte me ato rroba. Ai s’ishte ndonjë tip i 
afrueshëm. U tha se i kishte veshur. Ata e pyetën se përse i kishte 
veshur. Ai iu përgjigj që të mos mërdhinte. Ata i thanë me përzemërsi 
se nuk e besonin dhe e kthyen në pajtonin e tij. U desh ndërhyrja e një 
ministri anglez, që i siguroi autoritetet gjermane se ajo ishte veshja 
tradicionale e malësorëve britanikë. 

Një gjë tjetër që nuk duhet të bësh në rrugët e Gjermanisë është të 
mos ushqesh kuajt, mushkat ose gomarët që i përkasin ndokujt tjetër. Po 
të hipi në kokë që të ushqesh gomarin e ndokujt tjetër, duhet të lësh 
takim me kafshën dhe t’i japësh tagjinë në ndonjë vend të autorizuar. 
Nuk lejohet të thyhesh enë qelqi ose porcelani në rrugë, madje në asnjë 
vend publik. Dhe në qoftë se e bën këtë, duhet të mbledhësh të gjitha 
copërat e thyera. Por se ç’duhet të bësh me copërat e thyera, pasi i ke 
mbledhur të gjitha bashkë, këtë s’di ta them. E vetmja gjë që e di me 
siguri është se nuk lejohet t’i lini ato gjëkundi, apo t’i merrni me vete. 

Pra, duhet t’i mbani, derisa të vdisni e të varroseni me to ose, mbase, ju 
lejohet t’i gëlltisni. 

Në rrugët e Gjermanisë nuk duhet të gjuani me shigjetë. Ligjvënësi 
gjerman nuk e ka hallin te gabimet apo krimet që mund të bëjë ndonjë i 
ri. Jo, ai është i shqetësuar teksa imagjinon se ç’mund të bëjë një 
maniak endacak. Në Gjermani nuk ka asnjë ligj për ndokënd që i teket 
të qëndrojë me kokë në mes të rrugës. Atyre nuk u ka shkuar ndërmend 
një gjë e tillë. 

Në Gjermani duhet ta përmbani veten e të mos hidhni sende nga 
dritarja. Kjo gjë nuk lejohet as për macet. Javën e parë të qëndrimit tim 
në Gjermani u zgjova në mes të natës nga zhurma që bënin macet. Një 
natë ato më çmendën fare. Grumbullova te dritarja një arsenal të vogël: 
tre copa qymyri, ca dardhë të forta, dhjetë bishta qirinjsh të djegur, një 
vezë të madhe që e gjeta në tavolinën e kuzhinës, një shishe bosh që 
kishte qenë me ujë të gazuar dhe ca gjëra të tjera të kësaj natyre. Pastaj 
hapa dritaren dhe i flaka andej nga vinte zhunna. S’besoj se godita gjë. 
S’ka bërë vaki ndonjëherë që ndokush të ketë goditur një mace, edhe në 
rast se e sheh mirë atë. Mbase vetëm rastësisht, në qoftë se merr nishan 
diçka tjetër. Kam parë nishanxhinj të përkryer, fitues të çmimit të 
Mbretëreshës, që u shtinin maceve me çifte pesëdhjetë jardë larg dhe 
nuk u preknin asnjë qime. 

Sidoqoftë ato u larguan. Mbase prej vezës. E vura re që në fillim se 
nuk ishte vezë e mirë. Pastaj u shtriva përsëri në shtrat, duke menduar 
se, më në fund, incidenti e pat me aq. Dhjetë minuta më vonë dëgjova 
zilen e derës. Bëra sikur nuk e dëgjova, por ajo vazhdonte të binte me 
këmbëngulje. Kështu që u detyrova të ngrihem nga shtrati, vesha 
robdëshambërin dhe zbrita poshtë te dera. Atje po më priste një polic. 
Ai i kishte mbledhur të gjitha sendet e hedhura prej meje nga dritarja, 
duke bërë një kapicë me to përpara derës sime. Mungonte vetëm veza. 

- Të tuat janë këto sende? - më pyeti. 

- Ishin të miat, por tani kam hequr dorë prej tyre. Mund t’i marrë kush 
të dojë. Edhe ti mund t’i marrësh! 

Por ai nuk i pranoi. 

- Ti i hodhe këto gjëra nga dritarja? 

- Po, - i thashë. - Unë i hodha. 

- E pse i hodhe ato nga dritarja? - më pyeti ai. Një polic gjerman 
ka kodin e tij të pyetjeve. Ai nuk e ndryshon kurrë atë. 

- Ua hodha ca maceve, - iu përgjigja unë. 

- Cilave mace? - pyeti ai. 

Ishte një pyetje tipike e një polici gjerman. Unë iu përgjigja, 
duke i dhënë zërit një ton sarkastik, se më vinte turp t’i thosha që nuk e 
dija se cilave mace. Ato ishin të huaja për mua, por në rast se policia do 
t’i mblidhte të gjitha macet e asaj zone, me siguri që do t’i njihja nga 
zëri. 

Polici gjerman nuk e kupton shakanë dhe e dija mirë se mund të 
haje një gjobë të rëndë po të bëje shaka me uniformën gjermane. Kjo 
quhej “fyerje ndaj një zyrtari”. Ai më shpjegoi se nuk ishte detyra e 
policit të më ndihmonte të gjeja macet. Detyra e tij ishte të më gjobiste 
për gjërat që kisha hedhur nga dritarja. 

Unë e pyeta se ç’duhej të bënte në Gjermani dikush që zgjohej 
në mes të natës nga mjaullimat e maceve dhe ai më shpjegoi se mund të 
ngrija një padi për të zotin e maceve. Policia do ta paralajmëronte dhe, 
në rast se ai nuk merrte masa, macja do të vritej. Se kush do ta vriste 
dhe se çfarë do të bënte macja gjatë këtij procesi, ai nuk ma shpjegoi. 

Unë e pyeta se si ta zbuloja të zotin e maces. Ai u mendua pak, 
pastaj më sugjeroi që ta ndiqja macen deri në shtëpi. Unë e lashë me aq, 
sepse kisha frikë mos thosha gjësendi që do ta katranoste punën më keq. 
Si përfundim, ai sport nate më kushtoi dymbëdhjetë marka dhe asnjëri 

prej oficerëve gjermanë, që më morën në intervistë në lidhje me këtë 
çështje, nuk pa aty diçka për të qeshur. 

Por gabimi më i madh, që mund të bëjnë njerëzit në Gjermani, 
është kur shkelin barin. Bari në Gjermani është i shenjtë. Të vendosësh 
këmbën në bar është një sakrilegj aq i madh, njëlloj sikur të vallëzoje në 
një xhami. Madje edhe qentë e respektojnë barin gjerman. Një qen 
gjerman do të ëndërronte të vendoste pak putrën në të. Po t’ju zërë syri 
ndonjë qen që sorollatet mbi bar në Gjermani, të jeni të sigurt se ai do të 
jetë qeni i ndonjë të huaji mëkatar. Në Angli, kur duam që të ruajmë 
ndonjë vend nga qentë, ne e rrethojmë me një rrjetë telash me gjemba, 
gjashtë këmbë të lartë. Në Gjermani mjaftohen duke vendosur një 
pllakë në mes të vendit, “Hunden verbohen!” 3 , dhe qeni, të cilit i rrjedh 
ndër deje gjak gjerman, e sheh shënimin dhe bën tutje. Në një park 
gjerman pashë njëherë një kopshtar që ecte mbi bar me kujdesin më të 
madh, për të hequr prej andej një brumbull, të cilin e vendosi më pas 
mbi zhavorr. Dhe qëndroi për të parë se mos brumbullit i shkrepte të 
kthehej përsëri në bar. Brumbulli i turpëruar vrapoi përgjatë vijës së ujit 
dhe u kthye te një shteg ku ishte vënë një tabelë ku shkruhej 
“ Ausgang /” 4 . 

Në parqet gjermanë ka rrugë të veçanta për kategori të ndryshme 
njerëzish dhe, cilido person, sido që ta ketë hallin, e ka të ndaluar 
rreptësisht të shkojë në rrugën e një personi tjetër. Ka rrugë të veçanta 
për ata që shkojnë me biçikleta dhe të tjera për ata që shkojnë në këmbë, 
ka shëtitore për kalorësit, rrugë për makina të lehta, për makina të 
rënda, rrugë për femijë dhe rrugë për “zonja të vetmuara”. Është për t’u 
çuditur se si nuk kanë bërë akoma rrugë për qerosët, apo për beqarët. 


3 Ndalohen qentë! (Gjerman.) (Shën. ipërkth.) 

4 Lejohet shëtitja! (Gjerman.) (Shën. i përkth.) 

Njëherë, në Grose Garten, në Dresden, pashë një zonjë plakë që 
qëndronte në mes të një kryqëzimi prej shtatë rrugësh. Në secilën prej 
tyre kishte nga një shënim kërcënues, që paralajmëronte cilindo të mos 
kalonte në shtegun që s’ishte për të. 

- A mund të më ndihmoni? - më tha zonja kur mësoi se unë 
flisja anglisht dhe lexoja gjermanisht. - A mund të më tregoni se çfarë 
jam unë dhe në cilën rrugë duhet të shkoj? 

Unë e këqyra me vëmendje nga koka deri te këmbët. Dola në 
përfundimin se ajo ishte “e rritur” dhe “këmbësore”. Pastaj i tregova 
rrugën se ku duhej të ecte. Ajo e pa e zhgënjyer. 

- Po unë s’kam punë andej, - tha. - Nuk mund të shkoj këndej? 

- Jo, jo, o Zot, ç’thua ashtu, zonjë? Ajo rrugë është e rezervuar 
për fëmijët. 

- Po unë s’do t’u bëj keq atyre, - tha plaka duke buzëqeshur. 
S’dukej nga ato që mund t’i bënte keq fëmijëve. 

- Zonjë, - i thashë unë, - po të ishte në dorën time do të lija të 
shkoje në atë rrugë, edhe sikur të ishte djali im në fund të saj. Por ja që 
të tilla janë ligjet e këtij vendi. Po të guxosh të shkosh në atë rrugë, të 
pret një gjobë e sigurt, në mos burgu. Ja tek është rruga jote, kjo duket 
qartë. Dhe po të dëgjosh këshillën time, nxito sa s’është vonë, se nuk 
lejohet të rrish këtu e të ngurrosh. 

- Po ajo nuk shkon në drejtimin nga dua të shkoj unë. 

- Ajo shkon në drejtimin nga DUHET të duash të shkosh, - i 
thashë unë dhe u ndamë. 

Në parqet gjermanë ka stola të veçantë me etiketa “Vetëm për të 
rriturit” (Nurfiir Erwachsene) dhe djali i vogël gjerman, kur e lexon atë 
shënim, tmerrohet edhe ta mendojë të ulet aty, ndaj fillon të kërkojë 
ndonjë stol ku lejohen të ulen fëmijët. Dhe kur e gjen, ulet në të me 
kujdesin më të madh që të mos e prekë dmrin me këpucët e tij të 

përbaltura. Po çfarë do të ndodhte, sikur të vinin ndonjë stol me etiketën 
“Vetëm për të rritur!”në Rexhents, ose në parkun Sent Xhejms, në 
Angli? Çdo fëmijë, në një rreze prej pesë miljesh rreth e qark, do të 
bënte të pamundurën të ulej në atë stol, madje do të përpiqej të zbonte 
prej aty fëmijën që i kishte zënë vendin. Vetëm ndonjë i rritur do ta 
kishte të pamundur të ulej aty. Ndërsa, kur i ndodh fëmijës gjerman të 
ulet rastësisht në një stol të tillë, pa vënë re shënimin, me t’i treguar 
gabimin që ka bërë, brof në këmbë me kokën ulur, i skuqur nga turpi 
deri në rrënjë të flokëve. 

Nuk është puna se qeveria prindërore e ka lënë në harresë 
fëmijën gjerman. Po për të ka vende të caktuara në kopshtet apo parqet 
publike gjermane. Para secilit prej tyre ka nga një kapicë balte, me të 
cilën mund të luajë sa të kënaqet, duke bërë petulla apo duke ngritur 
kështjella. Për një fëmijë gjerman, një petull e bërë nga ndonjë lloj balte 
tjetër e jo prej saj, do t’i dukej petull imorale. Ajo nuk do t’i falte asnjë 
lloj kënaqësie. Shpirti i tij do të ndihej i revoltuar ndaj saj. “Ajo petull, - 
do t’i thoshte vetes, - nuk është e rregullt, sepse nuk është bërë nga 
qeveria për këtë qëllim. Vetëm të këqija mund të presësh prej saj. Ajo 
është baltë e jashtëligjshme.” 

Dhe do të vazhdojë ta turbullojë ndërgjegjja, derisa babai i tij të 
paguajë gjobën që i takon dhe ai të marrë dackën që meriton. 

Në Gjermani nuk duhet ta lësh kurrë hapur derën e jashtme pas 
orës dhjetë të natës, si dhe nuk duhet t’i biesh pianos në shtëpinë tënde 
pas orës njëmbëdhjetë. Në Angli mua nuk më ka shkuar mendja kurrë 
t’i bie pianos apo të dëgjoj kur i bie ndokush tjetër pas orës 
njëmbëdhjetë. Megjithatë atje vështirë se të thotë ndokush të mos e bësh 
diçka të tillë. Kurse në Gjermani nuk më shkon mendja kurrë të dëgjoj 
piano para orës njëmbëdhjetë. Paskëtaj më pëlqen të ulem e të dëgjoj 
me kënaqësi “Lutjen e Virgjëreshës” ose uverturën e “Zampias”. Për 

dashuruesit e muzikës në Gjermani, pas orës njëmbëdhjetë muzika 
pushon së qeni e tillë. Ajo shndërrohet në mëkat dhe nuk i jep më 
gjermanit asnjë lloj kënaqësie. 

I vetmi individ në të gjithë Gjermaninë që ëndërron për lirinë 
është studenti gjerman. Nga ana tjetër, ai është i vetmi që gëzon 
privilegje, edhe pse këto janë të kufizuara. Për shembull, studenti 
gjerman mund të pijë e të flejë në ndonjë kanal, pa paguar ndonjë gjobë, 
përveç ndonjë ryshfeti të vogël për policin që e gjeti dhe e çoi në shtëpi. 
Për këtë qëllim, atij i duhet të zgjedhë kanalet anës rrugës. Studenti 
gjerman, i ndërgjegjshëm për afrimin e shpejtë të harresës, mbledh të 
gjitha forcat për të shkuar deri te qoshja e rrugës, ku mund të bjerë pa 
ndjenja pa asnjë lloj meraku. Në ndonjë zonë të caktuar ai mund t’i 
bjerë edhe ziles. Qiraja e apartamentit në periferi është më e ulët se në 
brendësi të qytetit. Por e keqja është se atje familjet përdorin një kod 
sekret brenda tyre kur i bien ziles. Në qoftë se shkon në ndonjë nga këto 
shtëpi në mes të natës, duhet ta njohësh me domosdo këtë kod, 
pëmdryshe do të hash kokës ndonjë kovë me ujë. 

Gjithashtu studentit gjerman i lejohet të ndezë drita, por jo 
shumë. Atij i lejohet të bërtasë e të këndojë rrugës për në shtëpi, deri në 
dy e gjysmë të natës. Veç kësaj, atij i lejohet t’i zërë për mesi zonjushat. 
Për këtë qëllim, kamerieret e restoranteve që frekuentohen nga 
studentët, zgjidhen gjithnjë gra plaka. 

Gjermanët janë njerëz që e duan rregullin. 

KREUX 

Badeni nga këndvështrimi i vizitorit. - Bukuria e mëngjesit 
herët, e parë pasdite vonë. - Largësia e matur me kompas. - 
Ndryshon puna po ta matësh me këmbë. - Xhorxhi në hesap me 
ndërgjegjen e tij. - Një biçikletë dembele. - Të ngasësh 
biçikletën si në poster: ecje e pafundme. - Çiklisti i posterit: 

kostumi i tij; metoda e tij. - Grifini si kafshë shtëpiake. - Qeni 

që ka respekt për veten. - Kali me të cilin abuzohet. 

Nga Badeni, për të cilin mjafton të thuhet vetëm që është një 
vend i këndshëm, ne nisëm me të vërtetë nga çiklizmi. Planifikuam një 
udhëtim dhjetëditor, i cili do ta plotësonte udhëtimin në Pyllin e Zi, 
duke përfshirë edhe një rrotullim nga Donau-Thali që, për njëzet milje 
nga Tutlingeni në Sigmaringen, është mbase lugina më e bukur në 
Gjermani. Aty Danubi ngushtohet dhe kalon përgjatë fshatrave të 
virgjër me manastire të lashtë, mes kullotave të gjelbra, ku ka fretër 
këmbëzbathur dhe kokërruar me një gjalmë të bardhë lidhur në mes të 
veladonit, barinj me kërraba në duar në mes të tufave me dele, pyje, 
shkëmbinj, fortesa të rrënuara, kisha. Në malet e Vosgesit gjysma e 
popullsisë të sheh me përbuzje po t’i flasësh frëngjisht, ndërsa gjysma 
tjetër ndihet e fyer po t’i flasësh gjermanisht; dhe të dyja bashkë të 
shohin me neveri po dëgjuan prej teje ndonjë fjalë anglisht. 

Por ne nuk patëm fat ta realizonim plotësisht programin tonë, 
ngaqë e thëna nga e bëra janë shumë larg njëra-tjetrës. Është e thjeshtë 
të thuash dhe të besosh në orën tre pasdite që: “Ne do të ngrihemi në 
orën pesë, do të fusim diçka në gojë në pesë e gjysmë dhe do të nisemi 
në gjashtë.” 

“Kështu që, kur të fillojë të shtrëngojë vapa do të kemi bërë 
goxha rrugë,” - thotë një tjetër. 

“Në këtë stinë s’ka gjë më të bukur se të udhëtosh herët në 
mëngjes. Po ju, si thoni?” - shton një tjetër. 

“Oh, padyshim!” 

“Atëherë bën fresk.” 


“Dhe drita e diellit nuk është shumë e fortë.” 

Por kur vjen mëngjesi, gjithçka është ndryshe. Të gjithëve u del 
gjumi në pesë e gjysmë. Nuk dëgjohet asnjë pipëtimë. Ngrihen me sytë 
e buhavitur. Atmosfera është e acaruar. Dëgjohet zëri i Tunduesit: 

“Ora më e mirë për t’u ngritur është ora gjashtë.” 

Zëri i mekur i Virtytit proteston: “Po vendimi i marrë?” 

Tunduesi ia kthen: “Vendimet janë bërë për njerëzit dhe jo 
njerëzit për vendimet.” 

Djalli mund ta përdorë shkrimin e shenjtë për qëllimet e tij. 

“Veç kësaj, do të ngrinim në këmbë gjithë hotelin. Pse nuk 
mendon pak për punonjësit e gjorë?” 

Zëri i Virtytit përsëri kundërshton, edhe pse akoma më i dobët 
se më parë: 

“Po ne s’do t’u kërkojmë asgjë atyre të gjorëve! Le ta hamë 
mëngjesin në orën gjashtë e gjysmë! Kështu nuk do t’i biem në qafë 
askujt.” 

Dhe Mëkati i maskuar në petkat e Zotit na thotë të jemi të 
mëshirshëm për të tjerët e ta shtyjmë zgjimin për në orën gjashtë. 
Ndonjëherë mëshira e shtyn madje deri në shtatë. 

Edhe largësia e matur me kompas nuk është e njëjtë me atë që 
matet me këmbë. 

“Po të ecim me dhjetë milje në orë, pas shtatë orësh do të kemi 
bërë shtatëdhjetë milje. E thjeshtë fare!” 

“Po sikur thatë që na duhet të ngjisim ca kodra shumë të 
thyera?” 

“Po, por pastaj do t’i zbresim. Atëherë le të bëjmë hesap tetë 

milje në orë. Kështu që do të bëjmë dyzet e dy milje. Gott in 

Himmel! Nuk ka turp më të madh po nuk bëmë as tetë milje në 

orë.” 

Kështu duket në letër. Por në orën katër pasdite dëgjon se si zëri 
i Detyrës nuk tingëllon më me aq vendosmëri: 

“E po erdhi koha të vazhdojmë përsëri.” 

“Mirë, po s’është nevoja të ngutemi. Sa pamje e bukur kjo, që 
këtu, ë?!” 

“Shumë. Mos harro se duhet të bëjmë edhe njëzet e pesë milje 
që të mbërrijmë në Sent Blasien.” 

“Sathe?” 

“Rreth njëzet e pesë milje, mbase diçka më shumë.” 

“Mos do të thuash që deri tani kemi bërë tridhjetë e pesë milje?” 
“Pikërisht.” 

“Broçkulla. Nuk e besoj atë hartën tënde.” 

“Nuk ka mundësi. Kemi që në pikë të mëngjesit, duke ecur pa 
pushuar fare.” 

“S’është ashtu. Ne u nisëm pas orës tetë.” 

“Në tetë pa një çerek.” 

“Pastaj kemi pushuar në çdo dymbëdhjetë milje.” 

“E ke gabim, kemi pushuar vetëm sa për të parë peizazhin.” 

“Veç kësaj, kodrat që ngjitëm ishin shumë të thyera.” 

“Shto edhe që sot bënte shumë vapë.” 

”Mirë, mirë, po mos harroni që deri në Sent Blasien janë edhe 
njëzet e pesë milje për t’u bërë.” 

“A ka më kodra?” 

“Po, janë edhe dy. Për t’i ngjitur dhe për t’i zbritur.” 

“Po ti sikur the që deri në Sent Blaisen e gjithë rruga ishte e 
tatëpjetë.” 

“Vetëm dhjetë miljet e fundit. Ne jemi njëzet e pesë milje larg.” 
“Nuk ka ndonjë vend tjetër për të qëndruar para Blaisenit?” 

“Jo, nuk ka. Pastaj është shumë e rrezikshme të fillosh të 
mendosh gjëra të tilla.” 

“Më e rrezikshme është po të stërmundohesh. Më bëhet sikur 
pashë në hartë një fshat të vogël, Titisi a diçka e tillë. Me siguri që atje 
duhet të jetë shumë bukur.” 

“Mirë thua. Edhe unë them të qëndrojmë atje. Ishit ju djem që 
thatë të shkonim deri në Sent Blaisen.” 

“Oh, e ç’të duam në Sent Blaisen? Një vend i vogël dhe i 
fshehur në fund të një lugine. Me siguri që ky Titisija duhet të jetë më i 
bukur.” 

“Sa larg ishte?” 

“Pesë milje.” 

Të gjithë në kor: “SHKOJMË NË TITISI.” 

Që ditën e parë të udhëtimit Xhorxhi zbuloi se sa shumë 
ndryshonte teoria nga praktika. 

- Unë mendoja, - tha Xhorxhi (ai ngiste biçikletën teke, ndërsa 
unë me Harisin dyshen), - se vetëm do të stërviteshim ca poshtë e 
përpjetë këtyre kodrave. 

- Ashtu është, - tha Harisi. - Sepse trenat nuk shkojnë në çdo 
kodër të Pyllit të Zi. 

- Edhe unë dyshoja për këtë, - rënkoi Xhorxhi dhe për një copë 
herë nuk foli asnjëri. 

- Sidoqoftë, - tha Harisi që e kuptoi se ku rrihte çekani, - ne nuk 
prisnim që e gjithë rruga të ishte e tatëpjetë. Edhe ashtu nuk ka lezet. 
Ndonjëherë duhet të vuajmë pak. 

Përsëri nuk foli askush. Pas pak, heshtjen e prishi Xhorxhi: 

- More djem, mos kini gjë merakun tim? 

- Ç’do të thuash? - e pyeti Harisi. 

- Dua të them, - iu përgjigj Xhorxhi, - se në qoftë se atyre 
kodrave ngjitet ndonjë tren, mos ju nuk doni të shkoni me të ngaqë 
druheni se mos më mbetet hatri mua? Jo, por ta dini, po jua them hapur 
se unë e kam ndarë mendjen të shkoj me atë tren. Tekefundit u bë një 
javë që ngrihem pa gdhirë dhe e meritoj të çlodhem pak. Prandaj mos 
kini merakun tim! 

Ne i premtuam se këtë do ta kishim parasysh dhe vazhduam 
rrugën pa folur, derisa heshtjen e theu prapë Xhorxhi: 

- Si më the për këtë biçikletën? 

Harisi ia tregoi. Harrova të them se sa biçikletë e veçantë ishte: e 
palëndët. 

- Je i sigurt? - këmbënguli Xhorxhi. 

- S’do mend. Pse si është puna me të? 

- Epo nuk i ngjaka fare asaj të posterit. 

- Cilit poster? 

- Atij posterit që e reklamonte, - i shpjegoi Xhorxhi. - E pashë 
të ngjitur në një qoshe në Slon Strit, nja dy ditë para se të niseshim. Aty 
paraqitej një burrë që e ngiste këtë biçikletë, duke mbajtur në dorë një 
flamur. Dukej sheshit që ai s’po bënte asgjë; vetëm sa ishte ulur dhe po 
thithte ajër. Biçikleta ecte në hesap të saj dhe e bënte vetë punën për 
mrekulli! Kurse kjo plaçka që bleve ti, ma lë mua të gjithë punën. Çfarë 
dembeleje! Po të mos e luash ti, ajo rri në vend. 

Të thuash të drejtën, të pakta janë biçikletat që u ngjajnë atyre të 
posterave. Më kujtohet vetëm një rast në një poster, ku çiklisti me të 
vërtetë po e bënte punën e tij. Por në atë poster, atij burrit i ishte vënë 
nga pas një buall. Në përgjithësi, puna e artistit kërkon të bindë njerëzit 
që sporti i çiklizmit do të thotë se mjafton të rrish në majë të biçikletës 
dhe ajo lëviz me shpejtësi në drejtimin që dëshiron të shkosh ti, e shtyrë 
nga ca forca misterioze. 

Madje, në përgjithësi, çiklistja është një zonjushë dhe atij që 
sheh posterin, i krijohet ideja se të ngjisësh një kodër me biçikletë, është 
njëlloj si të marrësh një sy gjumë në një dyshek deti. Kostumi i saj është 
ideal për mot të nxehtë. Atë nuk do ta pëlqenin vetëm gratë jashtë 
mode. Por ajo nuk do t’ia dijë fare për to. Ajo i ngjit dhe i zbret kodrat 
me zhdërvjelltësinë e një maceje dhe duket sikur lundron në sipërfaqen 
e rrugës. Ka pamjen e një nimfe të ngeshme me flokët që ia valëvit era, 
me njërën këmbë mbi shalën e biçikletës dhe me tjetrën të varur në 
fenerin e saj. Ndonjëherë, ajo ulet poshtë shalës, duke e vënë këmbën 
mbi ndenjëse, ndez një cigare dhe tund në majë të kokës ndonjë fener 
kinez. 

Rrallëherë ndodh që çiklisti të jetë mashkull. Ai nuk është 
akrobat aq i shkëlqyer sa zonjusha, por bën ca marifete të tjera, si për 
shembull kolovit flamuj, pi birra ose supë, duke ngarë biçikletën, etj. 
Por edhe ai duhet të merret me diçka, sepse nuk është e lehtë për një 
burrë aktiv të kalojë orë të tëra pa bërë asgjë. Kjo është arsyeja që ai 
ngrihet mbi pedale, sikur kërkon t’i thurë himne diellit apo vendit rreth 
e rrotull tij. 

Gjëja që më mahnit më shumë në Gjermani, është qeni gjerman. 
Në Angli ka vetëm raca të vjetra qensh, që të gjithë i njohin mirë: 
mastifi, qeni dalmat, langoi terrier (i zi, i bardhë, apo pullali, si ta sjellë 
rasti, por gjithnjë grindavec) dhe qeni i stanit skocez. Asnjëherë ndonjë 
gjë të re. Kurse në Gjermani ka shumë varietete. Ngado të sheh syri raca 
që s’i ke parë apo dëgjuar kurrë më parë. Po të mos i dëgjosh të lehin, 
nuk do ta besosh kurrë se janë qenë. Në Sigmaringen, Xhorxhi na tregoi 
një qen për të cilin ishte i mendimit se qe një përzierje e qenit pudëll me 
merlucin. Harisi u përpoq ta fotografonte, por ai kaloi një gardh dhe u 
zhduk në ca shkurre. 

Sidoqoftë, gjennani nuk i duron gjërat e gjalla që janë dembele. 
Atij i pëlqejnë qentë që punojnë dhe, me të vërtetë, qentë gjermanë e 
duan punën. Jeta e qenit anglez për të do të ishte një mjerim i madh. 
Imagjinoni një qenie të fortë, aktive, inteligjente, me një temperament 
jashtëzakonisht energjik, e dënuar të kalojë njëzet e katër orë në ditë pa 
bërë absolutisht asgjë. Po juve si do t’ju dukej? 

Përkundrazi, qeni gjerman merret me shumë gjëra. Ai është 
gjithmonë i zënë dhe mjaft i rëndësishëm. Shiheni kur ecën i lidhur anës 
karrocës së qumështit! Nuk ka peshkop që t’i japë rëndësi vetes sa ç’i 
jep ai! Në fakt, ai nuk bën ndonjë punë kushedi se çfarë: njeriu shtyn 
karrocën, kurse ai leh. Veçse, për të, kjo është rraskapitëse. Ai thotë me 
vete: “Plaku nuk di të lehë, por vetëm të shtyjë. Hëm!” 

Nuk ka gjë më të bukur se ta shihni me ç’krenari ecën dhe se sa 
me të madh e mban veten. Në qoftë se atypari kalon rastësisht ndonjë 
qen tjetër dhe bën ndonjë vërejtje për ajkën e qumështit, ai ndalet në 
vend dhe as që do t’ia dijë për tralikun. 

- Pa përsërite edhe njëherë atë që the për qumështin tonë! 

- S’thashë gjë për qumështin, - ia kthen qeni tjetër me një ton 
pafajësie. - Unë thashë vetëm se sot është një ditë shumë e bukur dhe 
pyeta për çmimin e gëlqeres. 

- Aha, paske pyetur për çmimin e gëlqeres, ë? Do ta dish se sa 

është? 

- Po, faleminderit. Mendova se me siguri që ti duhej ta dije. 

-1 re në të. Sigurisht që e di... 

- Hajt tani, jepu këmbëve! - i thotë plaku i lodhur që mezi pret 
të kthehet në shtëpi. 

- Hëm, s’e dëgjove se ç’tha për qumështin tonë? 

- Oh, s’prish punë! Shpejto se erdhi tramvaji! 

- S’prish punë për ty, por prish për mua. Ai pyeti për çmimin e 
gëlqeres dhe do ta mësojë shumë shpejt. Është njëzet herë më i lartë 
se... 

- Mjaft, se na plase! - i hakërrehet plaku. - Oh, ç’rn’u desh që të 
mora me vete?! Më mirë të kisha lënë në shtëpi. 

Tramvaji për pak sa s’i shtypi. Një karrocier u gërthet me sa ka 
në kokë, ndërsa një shëmtaraqe e kolme shtyn një karrocë me një 
kalama që këlthet me një zë të hollë pizgë; pra, aty po mblidhet një 
turmë e vogël dhe një polic po vrapon drejt tyre. 

- Është, - thotë qeni i qumështit, - njëzet herë më e lartë se kur ta 
kem ndrequr unë qejfin... 

- Kush, ti? Pa provoje njëherë! 

- Ja, tani ke për ta parë, more spurdhjak pudëlli francez, more 
ngrënës lakrash... 

- Lëre me kaq, - i thotë shpërndarësi i gjorë i qumështit. - Të 
lutem, lëre me kaq! 

Por tani ai nuk ia vë më veshin se është i zënë me punë. Pas pesë 
minutash, pasi trafiku është liruar dhe polici i ka marrë shënim emrat 
dhe adresat e të gjithë atyre që ndodheshin aty në rrugë, ai begenis të 
kthejë kokën. 

- Mbase u mërzite pak, - i thotë duke u shkundur; pastaj vjen në 
qejf dhe shton: - Por, më në fund, ia tregova çmimin e gëlqeres. Herë 
tjetër nuk do të guxojë t’i fusë më hundët në punët tona. 

- Oh, s’dyshoj për këtë, - i thotë plaku duke parë i dëshpëruar 
rrugën që zbardh nga qumështi i derdhur. 

Po sporti që i pëlqen më tepër, është të presë në majë të ndonjë 
kodre për ndonjë qen tjetër, pastaj të bëjnë garë me njëri-tjetrin, se kush 
do ta zbresë kodrën më shpejt. Në këto raste, qenit tjetër i pëlqen të 

mbajë në gojë artikuj të ndryshëm, si copa buke, kokë lakrash ose 
këmisha. Kur arrin në rrëzë të kodrës, ai ndalet dhe pret shokun e tij. 

- Çfarë gare, ë? - i thotë shokut duke gulçuar, ndërkohë që 
njeriu afrohet drejt tyre. - Do ta kisha fituar, po të mos më kishte 
penguar ai idioti, ai djali i vogël që më doli përpara kur po kthehesha te 
qoshja. PSE, NUK E VURE RE TI? Kafsha! Po tani, ç’ka që ulërin 
ashtu? NGAQË E RRËZOVA POSHTË DHE SHKELA MBI TË? Po 
ai, pse më doli përpara? Fajin e kanë ata që i lënë kalamajtë të 
sorollaten vetëm e t’u zënë rrugën të tjerëve. Bobo! Nga na dolën gjithë 
këto gjëra? Nuk i merrje dot më me kujdes? AHA, NUK TA PRISTE 
MENDJA SE DO TË LËSHOHESHA RROKAKËMB THI 
TATËPJETË KODRËS ME NJËZET MILJE NË ORË, Ë? E po, ti më 
njeh mua; s’do t’ia falja kurrë vetes po të ma kalonte pa u lodhur një 
qen Shnajder. Je i sigurt se i more të gjitha? ASHTU SHPRESON? Po 
të isha në vendin tënd, do të kthehesha dhe do t’i ngjitesha kodrës prapë 
për t’u siguruar. JE SHUMË I LODHUR? Oh, mirë, mirë! Por, mos ma 
hidh mua fajin po të mungoi gjësendi! 

Ai ka shumë besim te vetja. Në qoftë se i mbushet mendja që 
kthesa e duhur është ajo e dyta djathtas, s’ka burrë nëne t’ia kthejë 
mendjen se është e treta. Po kështu, në qoftë se i thotë mendja se ata 
mund ta kalojnë rrugën në kohë, nuk ka burrë nëne ta bindë derisa të 
përmbyset karroca. Atëherë do të fillojë të mbrohet, sigurisht. Po ç’dobi 
ka? Meqenëse, zakonisht, ai ka forcën dhe përmasat e një bualli të vogël 
dhe, njeriu që e shoqëron, në përgjithësi është ndonjë plak a plakë e 
drobitur, ose ndonjë djalë i vogël, ai bën ç’t’i thotë mendja. Dënimi më 
i madh që mund t’i japë i zoti i tij është ta lërë vetëm në shtëpi. Por 
gjermanët janë shumë zemërbutë dhe këtë nuk e bëjnë shpesh. 

Mënyra sesi gjermanët i fyejnë kafshët të shtang. Kam parë 
njëherë një gjerman që qëndronte përballë kalit të tij dhe e thërriste në 

të gjitha emrat që përmbante gjuha e tij. Por kali nuk e prishi qejfin. 
Pastaj më kujtohet një gjerman tjetër që, pasi u lodh duke e sharë kalin 
e tij, i thirri gruas që të vinte e ta ndihmonte. Kur ajo erdhi, ai i tregoi se 
ç’kishte bërë kali. Recitali i tij ia ngriti nervat edhe gruas dhe, që të dy, 
e vunë në mes kalin e ngratë, duke e sharë për vdekje. Ata e shanë nga e 
ëma që i kishte vdekur, i ofenduan babanë, e shanë për paraqitjen e tij, 
për inteligjencën, moralin dhe dobësitë si kalë. Kafsha duroi sa duroi, 
por, në fund, bëri gjënë më të mirë që mund të bënte në ato rrethana: u 
largua qetë-qetë, duke ruajtur gjakftohtësinë. Gruaja u kthye të lante 
rrobat, ndërsa burri vazhdoi ta ndiqte në rrugë duke e sharë. 

Mizoria ndaj kafshëve ose fëmijëve është diçka e panjohur në 
Gjermani. Për ta kamxhiku është një instrument muzikor, sepse 
frushullima e tij dëgjohet nga mëngjesi në mbrëmje. Por njëherë pashë 
një italian që e përdori atë në rrugët e Dresdenit dhe për pak desh u 
linçua nga një turmë e revoltuar. Gjermania është i vetmi vend në 
Evropë ku mund të ulesh i qetë në pajton, pa pasur merak fare se kali i 
saj do të trajtohet me mizori. 


KREU XI 

Shtëpia e Pyllit të Zi. - Aroma e saj. - Xhorxhi nuk pranon të 
rrijë në shtrat pas orës katër të mëngjesit. - Rruga që s ’mund ta 
humbësh. - Instinkti im i veçantë. - Një festë e pahijshme. - 
Harisi si shkencëtar. - Besimi i tij në vetvete. - Fshati: ku ishte 

dhe ku duhej të ishte. - Xhorxhi: plani i tij. - Një shëtitje alla 
frënga. - Të fjeturit dhe zgjimi i karrocierit gjerman. - Burri që 
i mëson gjithë botës gjuhën angleze. 

Një natë ndiheshim shumë të lodhur dhe ishim larg nga çdo 
qytet a fshat, kështu që u detyruam të flinim te një fermë në Pyllin e Zi. 
Në shtëpitë e Pyllit të Zi të bën përshtypje harmonia që kanë me njëri- 
tjetrin njerëzit dhe kafshët. Lopët janë në dhomën tjetër, kuajt janë në 
katin e sipërm, rosat dhe patat janë në kuzhinë, ndërsa derrat, fëmijët 
dhe zogjtë e pulës, rrinë ku t’u dojë qejfi. 

Ndërsa vishesh, dëgjon një kërritje prapa derës. 

“Mirë mëngjes! Mos të kanë zënë gjë sytë këndej ndonjë 
lëvozhgë patateje? Ah, jo, e shoh që s’paska. Mirupafshim!” 

Pastaj dëgjon një kakarisje dhe në një qoshe sheh qafën e një 
pule plakë. 

“Sa kohë e bukur sot, ë? A mund ta ha këtu këtë krimbin? Në 
këtë shtëpi është e vështirë të gjesh një vend ku ta shijosh ushqimin 
vetëm. Fatkeqësisht, unë ha pak ngadalë dhe të tjerët s’më lënë kurrgjë. 
Ja, edhe tani, të gjithë duan pak nga ky krimbi im. Si thua, të mbetet 
hatri po të futem pak në shtratin tënd? Mbase vetëm aty nuk do të më 
shohin.” 

Ndërsa ti vazhdon të vishesh, te dera zgjaten herë pas here koka 
të ndryshme. Me sa duket vijnë të hedhin një sy se ç’bëhet në këtë 
dhomë. S’mund t’i dallosh në janë koka çunash apo gocash. Nuk ia vlen 
ta mbyllësh derën, sepse jo vetëm që nuk ka ndonjë lloz, por me t’i 
kthyer shpinën, do ta hapin përsëri. Gjatë kohës që ha mëngjesin, vijnë 
të bëjnë shoqëri nja dy derra, ndërsa nga dera të qorton një tufë patash 
plaka. Po të gjykosh nga mënyra se si pëshpëritin dhe se si të shohin të 
shtangur, me siguri që ato po thonë gjëra skandaloze për ty. Pas tyre do 

të kalojë ndonjë lopë që begenis të shohë me bisht të syrit këndej nga 
dhoma. 

Mbase nga kjo Arkë e Noes vjen edhe ajo era e çuditshme e 
Pyllit të Zi. Është një kundërmim si përzierje trëndafilash, djathi dhe 
vaji flokësh, shqope dhe qepësh, pjeshkash dhe sode rrobash, me ajër 
deti dhe erë kufome të dekompozuar. Ju nuk jeni në gjendje të dalloni 
ndonjë aromë të veçantë, por aty i gjeni të gjitha aromat që janë zbuluar 
deri më sot në botë. Banorëve të kësaj shtëpie u pëlqen shumë ky 
kundërmim. Ata nuk i hapin kurrë dritaret nga frika se mos humbet 
ndonjëra prej këtyre aromave. I mbajnë dyert dhe dritaret të vulosura. 
Po t’ju shkojë mendja për ndonjë aromë tjetër, mund të dilni jashtë e të 
nuhasni erën e vjollcave apo të pishave. Por, po të rrish brenda për pak 
kohë, mësohesh me erën e shtëpisë dhe e ke të pamundur të flesh në 
ndonjë atmosferë tjetër. 

Ditën tjetër kishim planifikuar të bënim një udhëtim të gjatë, 
kështu që donim të ngriheshim herët, madje që në orën gjashtë, në qoftë 
se mund t’ia dilnim pa ngritur në këmbë gjithë shtëpinë. Ia treguam 
planin tonë të zonjës së shtëpisë dhe ajo na tha se ishte punë që bëhej. 
Në fakt ajo vetë nuk do të ishte në shtëpi në atë kohë, sepse do të 
shkonte në qytet, i cili ishte rreth tetë milje larg, dhe e kishte të 
pamundur të kthehej aty para orës shtatë, por mbase këtë punë mund ta 
bënte burri i saj ose djemtë, që do të ktheheshin në shtëpi në atë orë. 
Sidoqoftë, ajo na dha fjalën se do të gjendej dikush që të na zgjonte dhe 
të na përgatiste mëngjesin. 

Por siç shkuan punët, nuk patëm nevojë të na ngrinte njeri. U 
ngritëm vetë që në katër të mëngjesit. U ngritëm për shkak të poteres 
dhe zallahisë së atyshme. Nuk e di se në ç’orë ngrihen në verë fshatarët, 
por na u duk sikur ata ishin zgjuar gjithë natën. Dhe me t’u ngritur, 
gjëja e parë që bën fshatari i Pyllit të Zi, pasi vesh një palë çizme të 

forta me taka druri, është një shëtitje rreth e qark shtëpisë. Po të mos i 
ngjisë dhe zbresë shkallët e shtëpisë nga tri herë, atij nuk i mbushet 
mendja që është zgjuar. Pasi i ka dalë gjumi përfundimisht, ngjitet te 
stallat dhe zgjon njërin kalë (zakonisht, shtëpitë e Pyllit të Zi ngrihen në 
faqen e ndonjë kodrine të thyer dhe dyshemeja gjendet në majë, ndërsa 
kulla e barit në fund). Kështu që duket sikur kali po bën një shëtitje në 
dhomat e sipërme. Kurse burri, gjatë kësaj kohe, ngjit shkallët dhe 
shkon në kuzhinë të presë dru. Dhe pasi ka prerë aq sa i duhen, ia merr 
këngës i kënaqur me veten. Siç shkuan punët, dolëm në përfundimin se 
do të bënim mirë të ndiqnim edhe ne shembullin e tij. Madje, edhe 
Xhorxhit s’i pritej sa të ngrihej atë mëngjes! 

Futëm diçka në gojë në orën katër e gjysmë dhe u nisëm në 
pesë. Rruga jonë kalonte prapa një mali dhe dukej nga ato lloj rrugësh 
që ishte e vështirë ta ngatërroje. Jam i sigurt se e kuptoni se për ç’lloj 
rruge e kam fjalën! Në përgjithësi, ajo të shpie prapë atje ku u nise dhe, 
nëse jo, ti uron që të ndodhte kështu, sepse të paktën kështu e di se ku 
ndodhesh. Unë e parashikova të keqen që në fillim dhe, pa bërë as 
dymbëdhjetë milje, e kuptuam se si qëndronte puna. Rruga ndahej në 
tre degëzime. Një tabelë rruge e kalbur tregonte se ajo në të majtë të 
shpinte në një vend që nuk e kishim dëgjuar kurrë; madje ai nuk ishte as 
në hartë. Krahu i mesit tregonte drejtimin e rrugës së mesit, që kushedi 
se nga zhdukej. Ndërsa për rrugën në të djathtë që të tre ishim në një 
mendje se të kthente përsëri në fshat. 

- Plaku na e tha qartë, - na kujtoi Harisi: - Shkoni drejt, duke i 
rënë kodrës rrotull. 

- Cilës kodër? - pyeti Xhorxhi. 

Përpara nesh kishte shumë kodra; ca të mëdha e ca të vogla. 

- Ai na tha, - vazhdoi Harisi, - se do të mbërrinim te një pemë. 

- Nuk dyshoj për këtë, - tha Xhorxhi, - po cilën rrugë do të 
marrim? 

Në fakt, të gjitha kodrat ishin mbuluar nga pyje të dendur. 

- Pastaj ai na tha, - mërmëriti Harisi, - se do të mbërrinim në 
majë të kodrës për një orë e gjysmë. 

- Pikërisht, - tha Xhorxhi, - këtu fillova të mos ia kem besën. 

- E po ç’të bëjmë atëherë? - tha Harisi. 

Në atë çast unë fillova ta kuptoj se ku ndodheshim. Nuk është 
ndonjë zotësi; është thjesht një instinkt kafshëror që nuk e ndal dot. Por 
në qoftë se rastësisht na presin rrugën male, humnera, lumenj, për këtë 
nuk e kam unë fajin: instinkti im është mjaft i saktë, por nuk është e 
saktë toka! Unë i udhëhoqa ata në rrugën e mesit. Por ja që ajo rruga e 
mesit ishte pa karakter, sepse pas çerek miljeje nuk vazhdonte në të 
njëjtin drejtim. Kështu që, pas nja tre miljesh, lart e poshtë kodrës, ajo 
mbaronte papritmas te një fole grerëzash. Në qoftë se rruga e mesit 
shkonte në drejtimin nga duhej të shkonim ne, ajo me siguri që do të na 
kishte nxjerrë atje ku donim të shkonim; për këtë isha i bindur. 

Sidoqoftë, unë do të kisha vazhduar ta përdorja këtë instinkt, që 
e kam dhunti, për të zbuluar ndonjë rrugë të re, e cila mund të na nxirrte 
përpara ndonjë shpirt shpëtimtar, pikërisht në çastin e duhur. Por unë 
nuk jam engjëll; këtë e pranoj me sinqeritet, kështu që në çaste të tilla 
s’e prish gojën. Veç kësaj, vështirë se Harisi me Xhorxhin do të më 
kishin ndjekur më tej në atë aventurë. Kështu që u detyrova të hiqja 
dorë. 

- Hë, - më tha Harisi, - a u kënaqe me këtë që na bëre?! 

- Si jo, - i thashë unë që nga maja e gurëve ku kisha hipur, - ju 
solla si kokrra e mollës deri larg. Do t’ju çoja akoma më larg, por s’ka 
artist që të punojë po nuk i dha zemër askush. Me ç’po shoh unë, ju jeni 
të pakënaqur me mua, ngaqë nuk e dini se ku ndodheni. Por, kushedi, 

mbase jeni pikërisht atje ku deshët të shkonit. Megjithatë, po e lë me 
kaq dhe po heq dorë. Nuk pres falënderime nga ju. Shkoni ku të doni! 
Unë s’merrem më me ju. 

Mbase u tregova pak i vrazhdë, por nuk e përmbaja dot më 
veten. Nuk kisha dëgjuar një fjalë të mirë gjatë gjithë asaj rruge të 
lodhshme. 

- Mos na keqkupto! - më tha Harisi. - Pa ndihmën tënde, unë 
me Xhorxhin nuk do të kishim ardhur kurrë këtu ku jemi tani. Për këtë 
ta dimë për nder. Por instinkti të mashtron. Unë propozoj ta 
zëvendësojmë atë me shkencën, e cila është shumë e saktë. Tani, pa më 
thoni, ku është dielli? 

- Po sikur, - tha Xhorxhi, - të kthehemi në fshat dhe të marrim 
ndonjë djalosh të vogël e t’i japim një markë që të na tregojë rrugën? 
Kjo do të na kursente shumë kohë. 

- Kështu do të humbnim disa orë, - tha Harisi. - Ma lini mua në 
dorë. Unë kam lexuar shumë. 

Ai nxori orën dhe u rrotullua rreth vetes. 

- Kjo është e thjeshtë si buka që hamë, - vazhdoi ai. - Akrepin e 
vogël kthejeni në drejtim të diellit, pastaj hiqni një segment midis 
dymbëdhjetës e akrepit të madh dhe në atë drejtim është veriu. 

Ai u rrotullua edhe pak, pastaj ndaloi. 

- Kaq ishte, - tha. - Veriu është andej nga ajo foleja e grerëzave. 
Tani, ma jepni pak hartën! 

Ne ia dhamë dhe, pasi u kthye me fytyrë nga foleja e grerëzave, 
filloi ta këqyrë hartën me vëmendje. 

- Prej këtu, jugperëndimi është nga ana e Todmusit. 

- Ç’do të thuash me prej këtul - e pyeti Xhorxhi. 

- Prej këtu ku jemi tani. 

Kjo e vuri në siklet Harisin për ca kohë, por pastaj ai u çel. 

- Nuk ka rëndësi se ku jemi, - tha. - Kudo që të jemi, Todmusi 
është nga jugperëndimi. Jepuni këmbëve tani, mjaft u vonuam! 

- S’e di se nga do të na degdisni tani, - tha Xhorxhi duke hedhur 
çantën e shpinës krahaqafë, - por, sido që të shkojë, kemi dalë për qejf 
dhe po ia kalojmë shumë bukur. 

- Mos ki merak! - ia ktheu Harisi i entuziazmuar. - Do të 
arrijmë në Todmus para orës dhjetë. Kur të shkojmë atje, do të hamë. 

Pastaj tha se i hahej një bërxollë e shoqëruar me omëletë. 
Xhorxhi tha se, pa arritur në Todmus, do të përpiqej të mos mendonte 
gjëra të tilla. Ne ecëm për afro një orë, pastaj, përmes një të çare, pamë 
fshatin ku kishim qenë në mëngjes. Atje ishte një kishë e çuditshme, me 
një shkallë të jashtme që rrotullohej si spirale deri në majë të saj. 

Pamja e tij më trishtoi. Kishim tre orë e gjysmë që ecnim pa u 
ndalur dhe kishim bërë mbi katër milje. Por Harisi ndihej i lumtur. 

- Më në fund, - tha, - e dimë se ku ndodhemi. 

- Kurse mua m’u bë sikur the të mos bëhem merak, - e kujtoi 
Xhorxhi. 

- Ashtu është, - ia ktheu Harisi, - të paktën tani jemi të sigurt. 
Tani kam më shumë besim te vetja. 

- Pra, ia paska vlejtur mundimi, ë?! - mërmëriti Xhorxhi. 

Po Harisi nuk e dëgjoi. 

- Tani jemi me fytyrë nga lindja e diellit, - vazhdoi Harisi, - dhe 
Todmusi është në jugperëndimin tonë. Pra, në qoftë se... 

Befas pushoi. 

- Sidoqoftë, - tha, - a e mbani mend atë segmentin që ju thashë 
se ndante veriun nga jugu? 

- Ti the se ai drejtohej nga veriu, - ia ktheu Xhorxhi. 

- Je i sigurt? - këmbënguli Harisi. 

- Si s’jam?! - ia ktheu Xhorxhi, - por mos u ngatërro në llogaritë 
e tua. Deri tani vetëm ke gabuar. 

Harisi u mendua pak. Pastaj i shkëlqeu fytyra. 

- Ke të drejtë, - i tha. - Sigurisht, nga veriu. Andej duhet të jetë. 
S’ka se si të jetë nga jugu. Tani duhet të shkojmë nga perëndimi. Ejani! 

- Me gjithë qejf, - i tha Xhorxhi. - Ngado që të shkojë kompasi, 
për mua e njëjta gjë është. Veçse tani po ecim në drejtim të lindjes. 

- E ke gabim, - ia ktheu Harisi. - Ne po shkojmë nga perëndimi. 

- Të jesh i bindur se po shkojmë nga lindja, - i tha Xhorxhi. 

- Mjaft e përsërite këtë! - i tha Harisi. - Ti po më ngatërron. 

- Më mirë kështu se të shkoj në drejtim të gabuar, - i tha 
Xhorxhi. - Po të them se ne po shkojmë në drejtim të lindjes. 

- Çfarë flet? - u nxeh Harisi. - Nuk e sheh diellin? 

- Diellin e shoh që ç’ke me të, - ia ktheu Xhorxhi. - Ai është atje 
ku duhet të jetë, pavarësisht nga ty dhe shkenca jote. Por unë di se, kur 
ishim poshtë në fshat, ajo kodra e veçuar me atë shkëmbin e çuditshëm 
në majë të saj ishte nga veriu ynë. Kurse tani e kemi nga lindja. 

- Ke të drejtë, - i tha Harisi. - Harrova që ne u kthyem rrotull. 

- Po të isha në vendin tënd, do ta mbaja shënim, - i tha Xhorxhi. 
- Kjo gjë ka për të ndodhur përsëri, më shumë se njëherë. 

Ne u kthyem dhe ecëm në drejtim tjetër. Pasi u ngjitëm për 
dyzet minuta dhe pamë përsëri, përmes një të çare, fshatin që ndodhej 
nën këmbët tona. Kësaj here ai ishte nga jugu ynë. 

- Kjo është e jashtëzakonshme! - tha Harisi. 

- Unë nuk shoh ndonjë gjë të jashtëzakonshme këtu, - tha 
Xhorxhi. - Po të ecësh gjithë kohës rreth e qark fshatit, s’do mend që do 
ta shohësh herë pas here. Po, tekefundit, jam i lumtur që nuk e kemi 
humbur përfundimisht. 

- Duhet të jetë nga ana tjetër, - tha Harisi. 

- Për të dalë atje, do të na duhet rreth një orë, - i tha Xhorxhi. 
Unë s’flisja. Ata të dy ma kishin sjellë në majë të hundës. Por 

isha i lumtur të shihja Xhorxhin të korrigjonte Harisin. Ishte absurde që 
Harisi të gjente rrugën me anë të diellit. 

- Kurse unë mendoja se e dija mirë që vija ndarëse tregon veriun 
ose jugun. 

- Ja, për këtë duhej të më kishte shkuar mendja që në fillim! - 
tha Xhorxhi. - Kjo është shumë e rëndësishme. 

- Është e pamundur të jetë veriu, - tha Harisi, - dhe ta them unë 

pse. 

- Çfarëdo që të thuash, - i tha Xhorxhi, - unë jam i përgatitur të 
mos e besoj. 

- Po ti sapo the që ashtu ishte. 

- Nuk thashë asgjë të tillë, - tha Xhoxhi. - Ti the që ishte... diçka 
ndryshe. Por nëse mendon se s’është ashtu, atëherë le të shkojmë nga 
ndonjë rrugë tjetër. Tekefundit, ajo do të jetë ndryshe. 

Harisi nisi t’i bënte llogaritë nga e kundërta; u zhytëm përsëri në 
pyll dhe, përsëri, pasi ngjitëm për gjysmë ore një të përpjetë të thyer, na 
u shfaq përpara i njëjti fshat. Në fakt, tani ishim pak më lart se më parë 
dhe, kësaj here, ai ndodhej midis nesh dhe diellit. 

- Unë mendoj, - tha Xhorxhi duke e parë nga lart, - se kjo është 
pamja më e bukur e tij, nga gjithë ato që kemi parë deri tani! Na ka 
mbetur vetëm një pikë pa e parë. Pas kësaj, jam i mendimit që të 
zbresim atje dhe të çlodhemi. 

- Mbase s’është i njëjti fshat, - tha Harisi. - Është e pamundur të 

jetë ai. 

- E po, atë kishën s’kemi si ta ngatërrojmë, - ia ktheu Xhorxhi. - 
Mbase është e njëjta gjë, si me atë statujën e Pragës. Ndoshta autoritetet 
e këtushme do të kenë bërë ca modele të tjera të gjalla të atij fshati dhe i 

kanë vendosur në pika të ndryshme të pyllit, për të parë se ku rrinë më 
bukur. Nejse, po tani, nga do të shkojmë? 

- Nuk e di, - tha Harisi, - dhe as që dua t’ia di. Unë bëra të 
pamundurën. Ju s’keni bërë asgjë, përveçse llomotitët aq shumë, sa më 
ngatërruat fare. 

- Mbase, - i tha Xhorxhi, - por pa shihni pak atë gjënë që duket 
që këtu ku jam unë! Mbase do të jetë ndonjë insekt, që kërkon të na 
shpjerë tek ajo foleja e grerëzave në mes të pyllit. 

- Unë s’i ndaloj dot grerëzat të ngrenë fole në pyll, - ia ktheva 

unë. 

- Kush të tha t’i ndalosh? - më tha Xhorxhi. - S’po them se ke 
ndonjë faj. Vetëm sa po të tregoj ca fakte të pakundërshtueshme. Kurse 
ai tjetri, që po na prin rrugën në kodra për orë të tëra i udhëhequr nga 
instinkte shkencore, nuk dallon dot veriun nga jugu dhe s’është 
asnjëherë i sigurt në kemi bërë ndonjë kthesë apo jo. Unë për veten time 
nuk jam shkencëtar. Dy fusha më tutje po shoh një burrë që po kosit 
barin. Po shkoj tek ai dhe do t’i jap një markë e gjysmë që të më tregojë 
rrugën për në Todmus. Ju djem, po deshët, ejani me mua! Pëmdryshe, 
përpiquni të përdomi ndonjë sistem tjetër dhe bëjeni vetë gjithë punën! 

Plani i Xhorxhit ishte sa origjinal, aq edhe praktik. Kështu që ne 
e ndoqëm pa folur. Për fat të mirë nuk ishim larg nga vendi ku kishim 
marrë drejtim të gabuar. Kështu që, me ndihmën e burrit me kosë, e 
gjetëm shpejt rrugën dhe mbërritëm në Todmus katër orë më vonë nga 
ç’e kishim planifikuar. 

Nga Todmusi bëmë plan të zbrisnim në Rin, por, meqë 
ndiheshim të lodhur nga stërmundimi i mëngjesit, morëm një pajton të 
tërhequr nga një kalë që e kishte trupin si fuçi, krahasuar me karrocierin 
thatanik. 

Në Ualdshut, një qytet i vogël i shekullit XVI, përmes të cilit 
Rini rrjedh në shtratin e tij të vjetër, ne u përballëm sërish me objektin e 
Evropës : udhëtarin britanik në kulmin e dëshpërimit, ngaqë të huajt 
s’ishin në gjendje të kuptonin anglisht. 

Kur hymë në stacion, ndeshëm një anglez flokëverdhë që po i 
shpjegonte për të dhjetën herë një hamalli faktin e thjeshtë se donte të 
shkonte me tren në Donaueshigen, për të parë burimin e Danubit, i cili 
nuk ishte atje, ndonëse thoshin se ishte atje, dhe donte që biçikletën t’ia 
shpinin në Engen, ndërsa çantën në Konstancë, ku ta priste derisa të 
vinte ai. Ai ishte i nxehur, ngaqë nuk arrinin të kuptonin edhe një gjë 
kaq të thjeshtë. Hamalli ishte një djalë i ri, por në atë çast dukej si 
ndonjë plak i shushatur. U përpoqa ta ndihmoja. Të tria rrugët, shpjegoi 
hamalli, ishin mjaft të ndërlikuara dhe kishin nevojë për ndryshime e 
ndryshime të tjera. Nuk kishim kohë për shpjegime nga ato të gjatat, 
sepse treni im nisej për disa minuta. Burri ishte gojështhurur, ndërsa 
hamalli mezi priste të mbaronte punë me të. Pas dhjetë minutash, ndërsa 
isha ulur në tren e po e mendoja me qetësi këtë çështje, i dhashë të 
drejtë hamallit i cili thoshte se e mira ishte që biçikleta të shkonte në 
Imendigen. Por më doli nga mendja t’i jepja ca udhëzime se si ta niste 
nga Imendingeni. Po të isha natyrë pesimiste, do të besoja se çanta e tij 
do të ketë mbetur në Imendingen edhe sot e kësaj dite. Por unë prirem 
të shoh anën pozitive të gjërave. Mbase hamalli do të jetë kujtuar, ose 
do të ketë ndodhur ndonjë mrekulli dhe biçikleta do t’i ketë rënë në dorë 
përsëri të zotit, para se të mbarojë udhëtimin e tij. Çantën e nisëm në 
Radolfcell dhe, padyshim, kur autoritetet e hekurudhës të shohin se nuk 
do t’i dalë askush për zot, do ta kenë nisur për në Konstancë. Por kjo 
s’ka të bëjë me moralin që dua të jap unë në lidhje me incidentin. Unë u 
habita me zemërimin e britanikut pse një hamall gjerman nuk dinte 
anglisht. 




TRE VETË ME BIÇIKLETA 


- Nuk ka gjë më të thjeshtë, - thoshte ai: - Unë dua të shkoj në 
Donaueshingen me tren. Nga Donaueshingeni dua të shkoj në këmbë 
deri në Geisengen. Në Geisengen do të marr trenin për në Engen dhe 
nga Engeni do të shkoj me biçikletë deri në Konstancë. Po çantën s’dua 
ta marr me vete. Dua që, kur të shkoj në Konstancë, ta gjej atje. U bënë 
dhjetë minuta që po përpiqem t’ia shpjegoj këtij idioti, por meazallah se 
i hyn në kokë! 

- Fatkeqësisht, - e mbështeta unë, - disa nga këta punëtorë nuk 
dinë gjuhë tjetër, përveç gjuhës së tyre. 

- Nuk lashë gjë pa provuar, - vazhdoi burri. - U përpoqa t’ia 
shpjegoja me pantonimë, por as ashtu nuk kuptonte gjë prej gjëje. 

- E marr me mend, - i thashë. 

Harisi u zemërua me burrin. Ai donte ta qortonte për 
budallallëkun që udhëtonte në një vend të huaj pa pasur asnjë libër me 
vete, ndërkohë që nuk dinte asnjë fjalë nga gjuha e vendit. Por unë e 
qetësova dhe i vura në dukje se ç’punë të madhe e të dobishme bënte ai, 
pa e ditur as vetë. 

Shekspiri dhe Miltoni nuk kanë bërë pothuajse asgjë për 
përhapjen e gjuhës angleze në Evropë. Njutoni dhe Darvini e kanë 
përdorur gjuhën e tyre vetëm për të huajt mendimtarë dhe të shkolluar. 
Por njeriu që e ka përhapur anglishten nga kepi i Sent Vinçentit deri në 
malet Urale është anglezi që, megjithëse nuk është në gjendje të mësojë 
qoftë edhe një fjalë të vetme në ndonjë gjuhë tjetër, udhëton cep më cep 
kontinentit plak. Ka nga ata që mund të tromaksen prej injorancës së tij, 
apo të zemërohen me vetëbesimin e tij. Por faktet janë fakte: ai është 
njeriu që po e anglicizon Evropën. Fshatari zviceran shkon përmes 
dëborës në mbrëmjet dimërore për të ndjekur kursin e anglishtes, vetëm 
e vetëm që të merret vesh me anë të saj. Karrocieri dhe roja, shërbyesi 
dhe rrobalarësja, studiojnë me vëmendje gramatikën angleze dhe librat 

me bashkëbisedime, vetëm që të merren vesh me anë të saj. Çdo 
dyqanxhi e tregtar i çon djemtë apo vajzat në qytetet angleze, për të 
studiuar anglishten, që të merren vesh me anë të saj. Ai është shkaku 
pse në çdo hotel apo restorant të huaj vendoset njoftimi: “Vetëm për ata 
që zotërojnë gjuhën angleze”. 

Tani që racat anglikane e kanë bërë zakon të mos flasin më 
gjuhë tjetër, përveç anglishtes, progresi i mrekullueshëm i gjuhës 
angleze anembanë botës vështirë se do të ndalet ndonjëherë. Anglikani 
qëndron midis të huajve dhe u tringëllon floririn e tij: “Ja shpërblimi për 
ata që flasin anglisht!” 

Ai është mësuesi më i madh në botë. Nga ana teorike, ju mund 
të qeshni me të, por në praktikë, ne duhet t’i heqim kapelën. Ai është 
misionari i gjuhës angleze. 


KREU XII 

Ne jemi të pakënaqur nga instinktet tokësore të gjermanit. - Një 
pamje e bukur pa asnjë restorant. - Opinioni evropian për 
anglezin. - Pse ai nuk del jashtë në shi. - Vjen një udhëtar i 
lodhur me një tullë. - Qeni që e ndjek. - Qëndrimi i njëfëmije të 
padëshiruar. - Një zonë e pafrytshme. - Një shpirt i gëzuar i 
ngjitet kodrës. - Xhorxhi, i alarmuar ngaqë është vonë, zbret 
nga ana tjetër. - Harisi e ndjek që t’i tregojë rrugën. - Unë 
s ’dua të rri vetëm, prandaj ndjek Harisin. - Shqiptimi i veçantë 
për të huajt. 

Ajo që e pezmaton shpirtin e lartë anglosakson, është instinkti 
tokësor i gjermanit për të ngritur një restorant aty ku pushon, në çdo 
ekskursion. Gjithnjë do të gjeni ndonjë restorant: në ndonjë majë mali, 
në ndonjë grykë të bukur, në ndonjë kalim të vetmuar apo pranë ndonjë 
ujëvare. E si mund të flasësh me entuziazëm për pamjen e natyrës, i 
rrethuar nga tavolina gjithë pllanga birre? A mund të kridhesh në 
ëndërrime historike mes aromës së rostos së viçit dhe spinaqit? 

Një ditë, ne u ngjitëm nëpër një pyll të korkolepsur, të zhytur në 
mendime. 

- Me siguri që në majë, - tha Harisi duke gulçuar, ndërsa u 
ndalëm të mbusheshim me frymë dhe liruam rripat edhe një vrimë më 
tepër, - do të ketë ndonjë restorant të rrëmujshëm, ku njerëzit hanë 
biftekë dhe pinë verë rrushi të bardhë. 

- Ashtu thua? - i tha Xhorxhi. 

- Është e sigurt, - u përgjigj Harisi, - ti ua di huqin. Ata s’lënë 
rrëke të vetmuar apo lartësi për dashuruesit e natyrës pa e përdhosur me 
materializëm. 

- Sipas hesapeve të mia, - thashë unë, - po nuk u hallavitëm, do 
të jemi atje pak përpara orës një. 

- Mittagstisch-i, - rënkoi Harisi, - do t’i ketë bërë gati për ne ato 
troftat blu që kanë kapur këndej rrotull. Me sa duket, gjermanët e kanë 
të pamundur të bëjnë pa ushqim dhe pije. Çfarë çmendurie! 

Ne vazhduam të ecnim dhe bukuria e vendit na bëri ta harronim 
indinjatën. Doli që unë i rashë në të, sepse në orën një pa një çerek 
Harisi, që printe rrugën, tha: 

- Edhe pak dhe arritëm. Ja ku duket maja. 

- A sheh ndonjë gjurmë restoranti? - e pyeti Xhorxhi. 

- Ende jo, - ia ktheu Harisi, - por të jesh i sigurt se atje do të jetë. 

Pas pesë minutash dolëm në majë. Pamë nga veriu, nga jugu, 

nga lindja dhe nga perëndimi. Pastaj pamë njëri-tjetrin. 

- Pamje madhështore, ë? - tha Harisi. 

- E mahnitshme, - e miratova unë. 

- E mrekullueshme, - shtoi Xhorxhi. 

- Hera e parë që janë treguar me mend, - tha Harisi, - dhe nuk 
kanë ngritur ndonjë restorant që të zinte pamjen. 

- Me siguri që do ta kenë fshehur, - tha Xhorxhi. 

- Kjo është e sigurt, - e mbështeta unë. 

- Sa do të doja të dija se ku e kanë fshehur, - tha Xhorxhi. 

- Po sikur ta kërkojmë? - tha Harisi i frymëzuar. 

Dukej ide interesante. Edhe unë u bëra kureshtar. Që të tre ramë 
dakord që të kërkonim në drejtime të ndryshme, pastaj të ktheheshim e 
të takoheshim përsëri në majë të kodrës e të raportonim se ç’kishim 
parë. 

Pas gjysmë ore u takuam përsëri. S’ishte nevoja të flisnim. 
Fytyrat tona e tregonin qartë se më në fund kishim zbuluar një copë të 
natyrës gjermane të papërlyer nga makutëria e ndyrë për ushqim dhe 
pije. 

- Kjo është e pabesueshme, - tha Harisi. 

- Do të thosha, - thashë unë, - se, me siguri, ky do të jetë i vetmi 
vend në të gjithë Gjermaninë që s’ka asnjë restorant. 

- Dhe ne jemi tre të huaj që e gjetëm pa asnjë lloj mundimi, - tha 
Xhorxhi. 

- Ishim me fat, - e mbështeta unë. - Më në fund mund të sodisim 
natyrën me shqisat të pa shqetësuara nga natyra jonë e ulët. I shihni sa 
të mrekullueshme janë ato çukat atje? 

- Meqenëse po flasim për natyrën, - tha Xhorxhi, - si thoni, cila 
është rruga më e shkurtër për të zbritur poshtë? 

- Rruga në të majtë, - ia ktheva unë pasi pashë më parë hartën, - 
për dy orë na shpie në “Goldener Adler”. Rruga në të djathtë është më e 
gjatë, por ka pamje më të bukura. 

- Pamjet janë pak a shumë njësoj, - tha Harisi. - Nuk ju duken 
edhe ju kështu? 

- Unë për veten time, - tha Xhorxhi, - do të shkoj nga rruga e 

majtë. 

Unë me Harisin e ndoqëm. Por nuk zbritëm aq shpejt sa ç’e 
prisnim. Në këto zona moti ndryshon shpejt dhe, pasi ecëm rreth çerek 
ore, zuri një shi i rrëmbyer, kështu që s’na mbeti tjetër veçse të 
kërkonim ndonjë strehë për të futur kokën, përndryshe do ta kalonim 
gjithë ditën me rrobat e bëra qull. Kështu që zgjodhëm një pemë, e cila, 
në ato rrethana ku ndodheshim, na u duk vendstrehimi më i 
përshtatshëm. Por në Pyllin e Zi stuhitë e shiut nuk janë diçka e rrallë. 
Fillimisht e ngushëlluam njëri-tjetrin, duke thënë se një shi i tillë, kaq i 
rrëmbyer, nuk do të mbante gjatë. Por pastaj e ngushëlluam veten, duke 
thënë se së shpejti do të qulleshim aq shumë, saqë nuk do të kishim më 
frikë se mos lageshim. 

- Kështu si shkuan punët, - tha Harisi, - do të isha i lumtur po të 
kishte ndonjë restorant këtu pranë. 

- Kurse mua më duket e kotë të zgjedh mes shiut dhe urisë, - tha 
Xhorxhi. - Do të pres edhe pesë minuta dhe do të shkoj. 

- Këta male të vetmuar, - thashë unë, - janë vërtet tërheqës në 
mot të mirë. Por në ditë me shi... 

Në atë çast dëgjuam një zë dhe pesëdhjetë hapa larg nesh pamë 
një xhentëlmen të bëshëm që mbante në dorë një çadër të madhe. 

- Nuk doni të vini brenda? - na pyeti. 

- Ku brenda? - e pyeta unë. 

Fillimisht e mora për ndonjë nga ata idiotët që duan të qeshin 
kur s’ka asgjë për të qeshur. 

- Brenda në restorant, - u përgjigj ai. 

U sulëm me vrap në drejtim të tij. Ishim kureshtarë të mësonim 
më shumë për të. 

- Unë ju thirra nga dritarja, - tha burri kur iu afruam, - po me 
ç’po shoh, s’më paskeni dëgjuar. Kjo stuhi mund të zgjasë edhe për 
ndonjë orë. Do të bëheni qull. 

Dukej njeri zemërmirë. 

- U treguat shumë i mirë që dolët jashtë. Mos na merr për të 
çmendur! Nuk do të kishim ndenjur gjysmë ore poshtë pemës, po ta 
kishim ditur që vetëm njëzet jardë larg nesh kishte një restorant të 
fshehur mes pemëve. S’e dinim që këtu kishte një restorant. 

- Ashtu mendova dhe unë, - tha xhentëlmeni, - prandaj erdha. 

Me sa dukej, edhe njerëzit e tjerë që ishin në atë bujtinë na 

kishin parë nga dritaret të habitur pse rrinim poshtë asaj peme me një 
pamje të mjerë. Po të mos ishte ai xhentëlmeni zemërmirë, ata idiotët do 
të kishin ndenjur gjithë pasditen duke na parë. Pronari i bujtinës u 
përpoq të shfajësohej, duke na thënë se ne iu dukëm si anglezë. Ç’t’i 
thoshe?! Në të gjithë Evropën besojnë se anglezët nuk janë në rregull 



TRE VETË ME BIÇIKLETA | 155 


nga trutë. Ata e besojnë këtë njëlloj, siç besojnë fshatarët anglezë se 
francezët jetojnë vërtet me bretkosa. 

Ai ishte një restorant i vogël dhe i këndshëm, ku gatuhej shumë 
mirë. Qëndruam atje disa orë, u thamë, hëngrëm e pimë folëm për 
peizazhin, dhe në çastin që po dilnim, ndodhi një nga ato incidente që 
tregojnë sesa i madh është ndikimi i së keqes në këtë botë, në krahasim 
me atë të së mirës. 

Brenda hyri një udhëtar. Ai dukej i rraskapitur. Në dorë mbante 
një tullë të lidhur me një copë litari. Ai hyri me vrull dhe dukej sikur e 
ndiqnin. Mbylli derën dhe, pasi u sigurua që ishte vënë llozi, pa nga 
dritarja për një kohë të gjatë, gjithë frikë. Pastaj psherëtiu i lehtësuar, e 
vuri tullën te pezuli i dritares pranë tij dhe kërkoi të hante e të pinte. 

Se ç’kishte diçka të mistershme. Ç’kishte ndërmend të bënte me 
atë tullën? Po derën, pse e mbylli me aq merak? Pse kishte parë gjithë 
ankth nga dritarja? Por ai kishte një çehre aq të vrarë, saqë askush nuk 
guxoi ta pyeste. Pasi hëngri e piu, u çel në fytyrë dhe psherëtinte më 
pak. Pastaj shtriqi këmbët, ndezi një cigare që kutërbonte një erë të keqe 
dhe zuri ta thithte i kënaqur. 

Atëherë ndodhi incidenti. Dhe ndodhi aq befasisht, saqë askush 
nuk është në gjendje ta përshkruajë. Mbaj mend vetëm se nga kuzhina 
erdhi një zonjushë që mbante në dorë një tigan. Pastaj e pashë t’i 
drejtohej derës së jashtme. Dhe në çast e gjithë dhoma u duk sikur u 
përmbyt. Ishte si një pantonimë me një skenë resh që lundronin, muzikë 
të ngadalshme, lule që koloviteshin, e cila transformohej befas në turma 
policash që ulërinin, klithma foshnjash, pantallona që fluturonin, 
salsiçe, arlekinë dhe klounë. Me të prekur derën zonjusha me tigan, ajo 
u hap sikur pas saj të ishin mbështetur të gjithë shpirtrat mëkatarë të 
kësaj bote. Dy derra dhe një pulë u vërvitën në dhomë; një mace që po 
flinte mbi një vozë birre kërceu prej andej e trembur. Zonjusha e flaku 

nga dora tiganin dhe u shtri në dysheme. Xhentëlmeni me tullë brofi në 
këmbë dhe e përmbysi tavolinën që kishte përpara me gjithçka që kishte 
mbi të. 

Shkaktari i gjithë kësaj katastrofe ishte një qen bastard, me 
veshët me pika dhe me një bisht si të ketrit. Pronari i bujtinës erdhi me 
vrap nga dera tjetër dhe u përpoq ta nxirrte me shkelma jashtë. Por në 
vend të tij goditi njërin nga derrat, atë më të dhjamurin. Ishte një 
shkelm i shëndoshë, me sa i hante këmba, që e zuri mirë. Të gjithëve iu 
erdhi keq për kafshën e gjorë, por nuk krahasohej me dhembjen që 
ndjeu ai vetë. Ai e ndali vrapin, u ul në mes të dhomës dhe iu drejtua 
sistemit diellor të gjykonte mbi këtë padrejtësi që i kishte ndodhur. 
Ankimin e tij do ta kenë dëgjuar në të gjithë luginat rreth e qark dhe të 
gjithë do të kenë menduar se kushedi ç’krijesë e mbinatyrshme jetonte 
atje mes kodrave. 

Sa për pulën, ajo u arratis duke kakarisur njëherë e 
përgjithmonë. Ishte një shpend i mrekullueshëm: ishte në gjendje të ecte 
me shumë lehtësi nëpër mur dhe, së bashku me macen, hodhën pothuaj 
poshtë gjithçka që nuk ishte në dysheme. Për më pak se dyzet sekonda, 
nëntë vetë në atë dhomë po përpiqeshin të shkelmonin qenin. Herë pas 
here ndodhte që ndonjë ia dilte, sepse qeni pushonte së lehuri dhe 
fillonte të angullinte. Por kjo nuk e shkurajoi atë. Gjithçka do të 
shpaguhej, me sa dukej kështu arsyetonte ai, madje edhe derri me pulën 
kishin për ta parë. Kështu që për të loja ia vlente. 

Veç kësaj, ishte i lumtur që për çdo shkelm që hante ai, gjithçka 
tjetër e gjallë në atë dhomë merrte nga dy. Sa për derrin e pafat, që 
vazhdonte të vajtonte në mes të dhomës, me siguri që hante nga katër. 
Të përpiqeshe ta shkelmoje atë qen, ishte njëlloj si të lozje futboll me 
një top që nuk ekzistonte asgjëkund: jo kur doje ta shkelmoje, por pasi e 
kishe nisur shkelmin dhe e kishe të pamundur të ndaloje, kështu që 

shkelmi do të jepej, se s’kishe ç’bëje më dhe e vetmja shpresë që të 
mbetej, ishte të gjeje diçka të qëndrueshme për ta ndalur, përndryshe do 
të bije me turinj gjithë zhurmë në dysheme. Në qoftë se ndokush e 
godiste qenin, kjo ndodhte rastësisht dhe vetëm atëherë kur nuk pritej; 
ndërkaq, ai që e shkelmonte binte mbi të. Dhe gjithsecili që ishte aty, 
çdo gjysmë minute do të binte me siguri mbi derrin, mbi derrin e ngratë 
që e kishte të pamundur të mos i zinte rrugën cilitdo që ndodhej aty. 

Se sa kohë zgjati gjithë kjo kacafytje, është e pamundur të 
thuhet. U desh ndërhyrja e Xhorxhit që ajo të përfundonte. Për ca kohë 
ai u përpoq të kapte jo qenin, por derrin që kishte mbetur në vend dhe i 
pengonte të gjithë. Xhorxhi ia doli që ta shtynte në një qoshe dhe më në 
fund ta nxirrte nga dera. Derri fluturoi jashtë, duke lëshuar një piskamë 
të çjerrë e të gjatë. 

Ne duam gjithmonë vetëm atë që s’kemi. Një pulë, nëntë burra 
dhe një mace, nuk ishin asgjë për qenin, në krahasim me viktimën e 
gjorë që u zhduk prej aty. Për një çast atë e lanë mendtë dhe u vërsul 
prapa tij; ndërkaq, Xhorxhi e mbylli derën me të shpejtë dhe i vuri 
llozin. 

I zoti i bujtinës i hodhi një sy katrahurës në dysheme. 

-1 yti ishte ai qeni lozonjar? - e pyeti burrin me tullë. 

- Jo, - ia ktheu burri me një çehre të vrarë. 

- Atëherë i kujt është? 

- Nuk e kam idenë se i kujt është. 

- Nuk të shkojnë tek unë këto, - i tha i zoti i bujtinës duke 
ngritur nga dyshemeja portretin e perandorit gjerman dhe duke fshirë 
me mëngë birrën e derdhur mbi të. 

- E di që nuk më beson, - ia ktheu burri. - Madje as që pres të 
më besosh. Më ra goja duke u thënë njerëzve që nuk është qeni im, por 
askush nuk më beson. 

- Po pse shkon me të atëherë, kur nuk është qeni yt? Ç’të tërheq 
tek ai qen? 

- Nuk shkoj unë me të, - i tha burri, - por vjen ai pas meje. Më 
është qepur si rrodhe, që në orën dhjetë të mëngjesit, dhe nuk më 
shqitet. Kur erdha këtu, m’u duk se shpëtova prej tij. E lashë duke 
mbytur një rosë, rreth çerek ore larg prej këndej. Me siguri që, kur të 
kthehem, do të më duhet të paguaj edhe për të. 

- E ke provuar t’i gjuash me gurë? - e pyeti Harisi. 

- A e kam provuar t’i gjuaj me gurë? - i tha burri. - I kam 
gjuajtur sa më dhembi krahu, por ai kujtonte se ishte lojë dhe m’i sillte 
gurët prapa. Kam mbi një orë që e mbaj në dorë këtë tullën, me 
shpresën se do të më afrohet aq sa t’i gjuaj me të, por ai më rri gjithnjë 
gjashtë hapa larg dhe më shikon gojëhapur. 

- Kjo është historia më qesharake që kam dëgjuar deri më sot, - 
tha i zoti i bujtinës. 

- Për të tjerët mbase, - i tha burri, - por jo për mua. 

E lamë, duke ndihmuar të zotin e bujtinës, për të mbledhur 
sendet e thyera dhe u larguam që aty. Rreth dymbëdhjetë hapa më tutje, 
kafsha besnike po priste mikun e tij. Dukej pak i lodhur, por shumë i 
kënaqur. Ishte një qen me trille të çuditshme dhe, për një çast, u 
trembëm se mos i hynim në zemër edhe ne. Por ai na la të kalonim, 
duke na parë me mospërfillje. Besnikëria e tij ndaj atij burri që nuk 
ndjente asgjë për të, na preku aq shumë, saqë nuk bëmë asnjë ndërhyrje 
për ta prishur miqësinë mes tyre. 

Pasi u kënaqëm sa deshëm në Pyllin e Zi, udhëtuam me 
biçikletat tona përmes Alt Breisekut dhe Kolmarit, deri në Munstek. Që 
aty vendosëm të bëjmë një eksplorim të shkurtër në kreshtat e Vosgesit, 
që nuk është i populluar nga njerëzit. 

Aty nuk njihet zanati i pemëtarit. Frutat rriten në egri dhe, kur 
piqen, bien vetë në tokë. Të ecësh përmes Vosgesit në një ditë me diell, 
është e vështirë t’i rezistosh tundimit për të ngrënë fruta. Mjedrat, nga 
më të shijshmet që kam provuar ndonjëherë, luleshtrydhet, rrushi i tokës 
rriten anembanë kodrave, ashtu siç rriten manaferrat në shtigjet e 
Anglisë. Djali i vogël gjerman nuk ka pse hyn fshehurazi në kopsht për 
të vjedhur fruta. Ato rriten ngado që të hedhësh sytë. Të hysh fshehurazi 
aty për të ngrënë fruta, do të ishte njëlloj sikur një peshk të përpiqej të 
hynte pa paguar në një pishinë. 

Një pasdite u ngjitëm në një kodër dhe hëngrëm fruta, sa na 
dhembi barku. E nisëm me ca luleshtrydhe të vona, pastaj kaluam te 
mjedrat. Harisi gjeti një pemë me ca fruta të gjelbra, që na u dukën të 
mrekullueshme. 

- Është për të ardhur keq, - tha Harisi, - që qenkan pak të rëndë. 

- Kam frikë se jemi shumë në veri për ananase, - tha Xhorxhi. - 
Ah, sa do të më shijonin tani ca ananase të freskët! 

- Kurse mua më ka shkuar mendja për gorrica, - tha Harisi. 

- Po shoh një burrë që po i ngjitet kodrës, - thashë unë. - Mbase 
ai do të na tregojë se ku mund të gjejmë gorrica. 

- Nga e ecura duket si plak, - vërejti Harisi. 

Me aq sa mund të gjykonim në atë largësi, ai dukej në një formë 
shumë të gëzuar, sepse këndonte e thërriste me sa i hante gurmazi dhe 
tundte e shkundte krahët si i marrë. 

- Sa i lumtur që duket! - tha Harisi. - Ke qejf ta shohësh! Po pse 
e mban atë shkopin në sup? Pse nuk e përdor për t’iu ngjitur kodrës? 

- Mua nuk më duket si shkop, - tha Xhorxhi. 

- Po ç’është atëherë? 

- Të them të drejtën, - i tha Xhorxhi, - mua më duket si çifte. 

- Po sikur të kemi bërë ndonjë prapësi? - tha Harisi. - Mos kemi 
hyrë gabimisht në kopshtin e ndokujt? 

- A ju kujtohet ajo ngjarja e trishtueshme që ndodhi para dy 
vjetësh në jug të Francës? Një ushtar, ndërsa kalonte pranë një shtëpie, 
mori ca qershi nga toka. Dhe fshatari, një të dalë te pragu i shtëpisë, dhe 
e lë thes në vend, pa i thënë asnjë fjalë. 

- Por s’besoj që lejohet të vrasësh një njeri se mori ca fruta, 
qoftë edhe në Francë, - tha Xhorxhi. 

- S’do mend, - ia ktheva unë. - Kjo ndalohet rreptësisht. Më 
vonë edhe ai u shfajësua, duke thënë se ishte i inatosur dhe se i donte 
shumë ato qershi. 

- Tani po më kujtohet edhe mua ajo ngjarje, - tha Harisi. - 
Paskëtaj, fshati ku ndodhi ky incident, u ndëshkua me një gjobë shumë 
të rëndë, të cilën duhej t’ia paguante kushërinjve të ushtarit të vdekur. 

Xhorxhi tha: - Jam shumë i lodhur nga ky vend. Pastaj u bë edhe 

vonë. 

- Po të vazhdojë të ecë ashtu, - tha Harisi, - me siguri që do të 
rrëzohet e do të dërrmohet nga gjunjët. 

Unë fillova të ndihesha i vetmuar, sepse askush nuk po fliste. 
Veç kësaj, m’u kujtua se edhe kur kam qenë djalë i ri, nuk më ka 
pëlqyer kurrë të vrapoj tatëpjetë një kodre të thyer. 

Atë natë fjetëm në një manastir në Barr, një qytezë e vogël 
rrugës për në Sent Otilienberg. Ai gjendej mes kodrave dhe aty na 
pritën ca murgesha të vërteta. Pak përpara darkës, në bujtinë hyri një 
burrë. Ai dukej si anglez, por fliste një gjuhë që s’ma kishte zënë veshi 
kurrë më parë. Megjithatë, dukej shumë e këndshme dhe elegante. 
Hanxhiu kapsalliti sytë; hanxhesha tundi kokën. Burri psherëtiu, por 
pastaj iu kujtua diçka dhe se ç’tha. Po përsëri nuk e kuptoi askush. 

- Ta hajë dreqi! - shau nëpër dhëmbë. 

- Aha, qenke anglez! - i tha hanxhiu dhe u çel në fytyrë. 

- Dhe zotëria duket i lodhur, - nxitoi t’i thoshte hanxhesha e 
qeshur. - A doni të hani darkë, mësjë? 

Që të dy flisnin një anglishte të shkëlqyer, po ashtu edhe 
gjermanisht dhe frëngjisht; pastaj nxituan t’i rregullonin vendin. Kur po 
hanim darkën, unë i thashë burrit që ishte ulur pranë meje: 

- Më thuaj - isha shumë kureshtar - ç’gjuhë ishte ajo që fole 
qëparë kur hyre brenda? 

- Gjermanisht, - më shpjegoi ai. 

- Oh! - i thashë. - Të kërkoj të falur. 

- Pse, nuk e kuptove? 

- Duhet të ketë qenë për fajin tim. Fatkeqësisht, di shumë pak 
gjermanisht. Kam mësuar pak këtu e pak atje, por, sigurisht, kjo është 
tjetër gjë. 

- Po as ata nuk e kuptuan, - ma ktheu ai. - Dhe hanxhiu me 
hanxheshën janë gjermanë. 

- Mbase, por midis Alsasës dhe Lorenës në përgjithësi flasin 
frëngjisht. 

- Po unë fola edhe frëngjisht, - tha burri, - dhe as atë nuk e 
kuptuan. 

- Kjo është e çuditshme. 

- Është me të vërtetë e çuditshme, - ma ktheu ai. - Nuk arrij ta 
kuptoj: unë kam një diplomë për gjuhët modeme. Kur isha në shkollë, 
frëngjishtja dhe gjermanishtja ime mbahej më korrektja dhe më e pastra 
në të gjithë kolegjin. Por kur mbarova kolegjin dhe u largova prej andej, 
askush nuk më kuptonte se ç’thosha. A e shpjegon dot këtë? 

- Them se po, - iu përgjigja unë. - Nuk është për fajin tënd. A e 
mban mend se ç’tha skocezi kur provoi uiskin për herë të parë: “Mund 
të jetë origjinal, por unë s’e pikam dot!” Kështu qëndron puna edhe me 

gjermanishten tënde. Po të dëgjosh këshillën time, përpiqu ta shqiptosh 
sa më keq që të mundesh dhe bëj sa më shumë gabime! 

Kudo e njëjta gjë: çdo vend ka pronësinë e një shqiptimi të veçantë, e 
cila nuk kuptohet kurrë nga të huajt dhe që, madje, as ata vetë nuk janë 
në gjendje ta kuptojnë se kur duhet përdorur. Njëherë dëgjoja një zonjë 
angleze që përpiqej t’i shpjegonte një francezi se si duhej ta shqiptonte 
fjalën have. 5 

- Duhet ta shqiptosh, - i thoshte zonja duke e qortuar, - sikur të 
doje të thoshe h-a-v. Por s’është ashtu. Ka një e në fund. 

- Por mua m’u duk, - ia kthente nxënësi, - sikur nuk e shqiptove 
e-në fundore. 

- Ashtu duket, - i shpjegonte mësuesja. - Kjo është ajo që ne e 
quajmë e e shurdhër, dhe që duhet të ushtrojë një ndikim zbutës te 
zanorja paraprirëse. 

Më parë ai e thoshte have me shumë inteligjencë, por paskëtaj, 
sa herë që i duhej të thoshte këtë fjalë, ai ndalej, përqendrohej i tëri dhe 
prodhonte një tingull të çuditshëm e të pakuptueshëm. 

Nuk dua ta krahasoj me vuajtjet e martirëve të vërtetë, por ma 
do mendja se të rrallë janë ata që kanë vuajtur sa ç’vuajta unë për të 
mësuar të shqiptoja ijalën “kishë” në gjermanisht: Kirsche. Dhe më e 
bukura ishte se e kisha ndarë mendjen me kohë të mos shkoja kurrë në 
ndonjë kishë në Gjennani, ndaj s’kisha pse lodhesha aq shumë. 

- Jo, jo, - thoshte mësuesi, një xhentëlmen i duruar, - ti e thua 
sikur shqiptohet K-i-r-sh-k-e. Nuk ka k-ë. - dhe ma ilustroi për të 
njëzetën herë atë mëngjes se si duhej shqiptuar. Gjëja më e trishtuar 
ishte se unë s’isha i aftë të gjeja ndonjë ndryshim midis mënyrës se si e 
thoshte ai dhe asaj se si e thosha unë. Kështu që ai përpiqej vazhdimisht 
të gjente ndonjë metodë të re. 


5 Kam. (angl.) (Shën. i përkth.) 

- Ti e thua me grykë, - më shpjegonte ai; dhe kishte të drejtë: 
ashtu bëja. - Dua që ta shqiptosh këtu poshtë - dhe me gishtin tregues 
më tregonte se në ç’vend duhej ta shqiptoja. Pas disa përpjekjeve të 
stërmundimshme, unë arrita të prodhoj ca tinguj, sikur të ndodhesha në 
ndonjë vend adhurimi. Pastaj i shfajësohesha: 

- Oh, kam frikë se nuk e bëj dot. Kam tërë jetën që flas me gojë 
dhe jo me stomak. Tani është tepër vonë të bëj ndryshe. 

Por pasi kalova orë të tëra në qoshe të errëta dhe u ushtrova në 
rrugë pa njerëz, duke i kallur datën ndonjë kalimtari që kalonte 
rastësisht andej, më në fund ia dola ta shqiptoj saktë atë fjalë. Mësuesi 
im ndihej krenar për mua dhe, derisa erdha në Gjermani, edhe unë isha i 
kënaqur me veten. Por aty nuk më kuptonte askush se ç’doja të thosha. 
Vetëm pasi e harrova shqiptimin e saktë dhe iu ktheva përsëri 
shqiptimit të parë të gabuar, njerëzit çeleshin në fytyrë dhe më thoshin 
se kisha ishte pas qoshes, apo në rrugën tjetër, si të rastiste. 

Për mendimin tim, një nxënës bën mirë ta mësojë një gjuhë të 
huaj si t’i vijë për mbarë; dhe jo të marrë prej mësuesit ato kërcime 
akrobatike që janë sa të pamundura, aq edhe të panevojshme. Ja se çfarë 
u mësojnë mësuesit njerëzve: 

“Ngjeshi mirë bajamet në anën e brendshme të laringut! Pastaj 
përpiqu që, me tipin e gjuhës që ke, të prekësh tiroidet e tua - paksa, 
por jo shumë - në anën e mysët të qiellzës. Pastaj merr frymë thellë dhe 
mëshoji gjuhës! Tani, pa i hapur buzët fare, thuaj: “Garu!” 

Dhe pasi ta kesh bërë këtë, ata janë gjithnjë të pakënaqur me ty. 

KREU XIII 


Mbi sjelljen dhe karakterin e studentit gjerman. 
gjërave. - Receta si të bëhesh i paqytetëruar. 


Humori i 
Mensur-i 

gjerman. - Kneipe. 6 - Këshilla për të huajt. - Një histori që 
mund të kishte një fund të trishtuar. - Dy burra dhe dy gra. - 
Bashkë me një beqar. 

Rrugës për në shtëpi, ne vizituam një qytet ku ndodhej një 
universitet gjerman, duke dashur ta shihnim nga afër jetën e studentit 
gjerman. 

Djali anglez luan deri në moshën pesëmbëdhjetë vjeç dhe 
studion deri sa mbush të njëzetat. Në Gjermani fëmijët studiojnë, ndërsa 
të rinjtë luajnë. Në verë djali gjerman shkon në shkollë në orën tetë, 
ndërsa në dimër në orën nëntë: dhe në të dy rastet studion fort. Në 
moshën gjashtëmbëdhjetëvjeçare ai ka njohuri të plota mbi klasikët e 
matematikën, e njeh historinë aq sa mund të bëjë pjesë pa frikë në 
ndonjë parti politike dhe di një mori gjuhësh moderne. Kështu, tetë 
semestrat e kolegjit të tij, që zgjasin mbi katër vjet, me përjashtim të të 
rinjve që synojnë të bëhen profesorë, janë më se të mjaftueshëm për të, 
edhe pse krejt të panevojshëm. Ai nuk është sportist dhe kjo është për të 
ardhur keq, por i duhet të bëhet i tillë, madje dhe sportist i mirë. Ai di të 
luajë pak futboll dhe, akoma më pak, di të ngasë biçikletën; më tepër i 
pëlqen të luajë bilardo në kafene të mbushura plot. Në përgjithësi i 
pëlqen të sorollatet nga ta çojnë këmbët. Po të jetë i biri i ndonjë babai 
të pasur, bashkohet me Korps- in. Që t’i përkasësh një Korps- i, kushton 
rreth katërqind sterlina në vit. Në qoftë se i përket klasës së mesme, ai 
hyn në Burschenschaft ose në Landsmannschaft, të cilat janë pak më të 
lira. Këto shoqëri ndahen në rrethe më të vogla dhe kanë për qëllim 
ruajtjen e nacionalitetit. Në to bëjnë pjesë suevër nga Suevia, 
frankonianë, pasardhës të frankëve dhe turingjianë nga Turingjia. Për 
mendimin tim, kjo ndarje synon vetëm në bashkimin e studentëve në 

grupe të caktuara, secili me kapelën e vet dhe ngjyrat e tij të veçanta, 
dhe, ç’është më e rëndësishmja, në birrarinë e tyre, ku nuk mund të vijë 
asnjë student tjetër që nuk mban ngjyrat e grupit. 

Çështja kryesore e këtyre grupeve rivale studentore është të 
luftojnë për Mensur -in e famshëm gjerman. 

Mensur -i është përshkruar shpesh dhe në mënyrë aq të plotë, 
saqë unë nuk kam ndërmend t’i lodh lexuesit me hollësi të panevojshme 
rreth tij. Do të jap vetëm mbresat e mia të para për Mensur- in, sepse 
besoj se ato janë më të vërtetat dhe më të rëndësishmet. 

Çdo xhentëlmen gjerman që do të takoni në rrugë, vazhdon të 
ruajë dhe do t’i ruajë deri në varr shenjat e njëzet prej qindra dueleve që 
ka bërë kur ka qenë student. Gjermanëve u është mbushur mendja se në 
të nuk ka asgjë vulgare, fyese dhe degraduese. Argumenti i tyre është se 
ai i mëson të rinjtë gjermanë të jenë gjakftohtë dhe të arsyeshëm. Në 
fakt, studentit gjerman nuk i pëlqen të luftojë. Ai nuk lufton asnjëherë 
që të kënaqë veten, por të tjerët. Përleshja i ngjet më tepër një lufte me 
shpata në shfaqjet e Riçardsonit. Dhoma është e sh kr etë dhe e fëlliqur, 
muret janë zhyer gjithë njolla birre, gjaku dhe dylli qirinjsh, tavani 
është nxirë nga tymi, dyshemeja është mbuluar nga tallashi. Një turmë 
studentësh që zgërdhihen, pi duhan, llomotit, ca të ulur në dysheme dhe 
ca të tjerë mbi karrige apo parvaze dritaresh. 

Në qendër, përballë njëri-tjetrit, qëndrojnë palët ndërluftuese, që 
u ngjasin luftëtarëve japonezë. Ata rrinë të matufosur dhe të shushatur, 
me sytë e zgurdulluar dhe me shalle leshi në qafë, të mbështjellë me 
batanije të fëlliqura, me krahët si prej dordolecësh, që ngjajnë si 
zemberekë të prishur. 

Qëllimi kryesor i tyre është të marrin sa më shumë plagë. Ato 
bëhen gjithnjë vetëm në dy vende: në majë të kokës dhe nga faqja e 
majtë. Ndonjëherë shkulet edhe ndonjë shtëllungë flokësh, ose fluturon 



TRE VETË ME BIÇIKLETA 


në ajër ndonjë dhëmb i thyer, të cilin i zoti i saj e merr me kujdes dhe e 
fut në një zarf, që ta tregojë më pas si një provë nga mbrëmjet e 
hareshme. Dhe nga çdo plagë, sigurisht, derdhet një curril gjaku, që 
spërkat tavanin, muret ose trupat e luftëtarëve, dhe bën pellgje mbi 
tallash. Një plagë e hapur është ajo që dëshirohet më shumë nga të 
gjitha plagët. Të gjithë duan që ajo të mbyllet ngadalë dhe vraga të 
mbetet gjithë jetën. Një plagë e tillë, kaq e arsyeshme dhe e ndërlikuar, 
në të ardhmen mund t’i sigurojë zotëruesit me fat një grua me një prikë 
të majme. 

Ky është në përgjithësi Mensur- i, për të cilin studentët luftojnë 
gjatë gjithë vitit. E ç’mund të pritet tjetër, kur të rinjtë fillojnë të pinë 
birra në dhjetë paradite dhe gjithçka mbyllet me një Kneipe në katër të 
mëngjesit tjetër?! 

Kneipe është një mbrëmje e zhurmshme dhe pa gra. Një student 
fton shokët e tij në një kafene dhe i dend me birra e cigare gjithë natën. 
Edhe këtu, si kudo, ju mund të mahniteni me maninë gjermane për 
rregull dhe disiplinë. Me të hyrë ndokush nga të ftuarit në derë, të gjithë 
ata që janë ulur ngrihen në këmbë ta përshëndesin. Kreu i gostisë mban 
numrin 29. 

- Rreshti i parë! - thërret ai dhe të gjithë ndahen dyshe-dyshe, 
duke mbajtur nga një libër në dorë, ashtu siç mbajnë njerëzit në kishë 
librin e himneve. Pastaj bie heshtja, derisa kreu i gostisë thërret rreshtin 
tjetër. Meqë çdo gjerman është një këngëtar i regjur, efekti i këngës të 
befason. 

Sado që mund të duket se po këndojnë ndonjë prej himneve, 
fjalët e këngës ta ndryshojnë këtë përshtypje. Edhe pse kënga mund të 
jetë ndonjë baladë sentimentale ose këngë dashurie, e një natyre që 
mund ta lërë pa mend një anglez, të gjithë këndojnë me seriozitetin më 
të madh, pa qeshur dhe pa stonuar kurrë. Me të mbaruar kënga, kreu i 

gostisë thërret: “ Prosit!” 1 Të gjithë ia kthejnë: “ Prosit /”, dhe gotat 
boshatisen në çast. Pianisti ngrihet në këmbë dhe bën një përulje; pastaj 
hyn kamerieri të mbushë gotat. 

Për ndonjë mik të shquar, ata kanë një dolli që quhet 
Salamandër, të cilën e pinë me shumë solemnitet. 

- Tani, - thotë kreu i dollisë, - do të pimë Salamandrën ( Einen 
Salamander leiben !) 

Të gjithë ngrihen në këmbë dhe e shohin të përqendruar, si një 
regjiment ushtarak. 

- A janë të gjithë gati? (Sind die stojfe paratl) 

- Sunt\ - i përgjigjen të gjithë njëzëri. 

- Ad exertcitium Salamandri\ - thotë kreu i dollisë dhe të gjithë 
janë gati. 

- Eins ! 

Të gjithë i përplasin gotat me një lëvizje të vetme. 

- Zwei\ 

Prapë trokëllijnë gotat; po ashtu edhe te “Drei!” 

- Pini! ( Bilbite!) 

Gotat zbrazen në çast dhe ngrihen përnjëherë lart. 

- Eins ! - thotë dollibashi. 

Gotat mbushen në çast. 

- Zwei\ 

Gotat zbrazen me një zhurmë që i ngjet një dallge e cila 
zmbrapset në një bregdet shkëmbor. 

- Drei ! 

Gotat përplasen në tavolinë dhe të gjithë ulen në të njëjtën kohë. 

Zakonisht, gjatë një Kneipe dy studentë fyejnë njëri-tjetrin 
(sigurisht, për të lozur), pastaj e sfidojnë, duke e ftuar në një duel pijeje. 


7 Gëzuar! (Gjerman.) (Shën. i përkth.) 

Caktohet një gjyqtar, mbushen dy gota gjigande dhe burrat ulen 
kundruall njëri-tjetrit. Të gjithë sytë ngulen mbi ta. Gjyqtari jep sinjalin 
dhe birra gurgullon në gurmaze. Fitimtar është ai që e përplas i pari 
gotën e boshatisur. 

Të huajt që duan të marrin pjesë në një Kneipe, duhet ta bëjnë 
atë sipas stilit gjerman. Para se të fillojnë lojën, ata duhet të shkruajnë 
në një pusullë emrin dhe adresën e tyre; pastaj duhet ta mbërthejnë atë 
në xhepin e jashtëm të kostumit. Studenti gjerman është mjaft i gjendur; 
ai e kupton në çast kur miqtë e tij kanë nevojë të shkojnë në shtëpi. Por, 
sigurisht, s’ka sesi ta mbajë mend adresën e tyre. 

Më kanë treguar një histori për tre miq anglezë të ftuar në një 
Kneipe, në Berlin, që mund të kishte pasur një fund tragjik. Miqtë u 
prezantuan, gjë që u prit me duartrokitje, pastaj secili prej tyre shkroi 
emrin dhe adresën në një pusullë, duke e mbërtheyer me gjilpërë në 
mbulesën e tavolinës përpara tij. Këtu gabuan. Ata duhej ta vinin në 
xhepin e xhaketës. Edhe sikur të ndodhte që të ndërronin vendet, ata do 
t’i kishin xhaketat me vete. 

Nga fundi i mbrëmjes, dollibashi porositi disa njerëz të shpinin 
në shtëpi të gjithë ata që u varej koka për gjumë. Midis tyre ishin edhe 
tre miqtë anglezë. Ia besuan një studenti që ishte esëll. Po të kishin 
qëndruar në karriget e tyre, gjithçka do të kishte shkuar për mrekulli, 
por, për fat të keq, ata lëvizën nga vendi gjatë mbrëmjes dhe, paskëtaj, 
askush nuk e dinte se cilit xhentëlmen i përkiste karta; madje as ata 
vetë. Në hare e sipër, kjo s’i bëri përshtypje askujt. Nga fundi i 
mbrëmjes, xhentëlmenët i futën në një pajton, mandej studenti që do t’i 
shoqëronte, mori në dorë tre kartat me emrat e tyre dhe doli. 

Birra gjermane ka një përparësi: ajo nuk të bën xurxull, siç 
ndodh në Angli. Ai që e pi atë, nuk bën kurrë ndonjë gjë të papëlqyer: 

thjesht është i lodhur, s’ka qejf të flasë, do që të rrijë vetëm dhe të flejë. 
S’ka rëndësi se ku, mjaft të flejë gjëkundi. 

Studenti e ndali pajtonin në adresën më të afërt. Nxori 
xhentëlmenin e parë, pastaj, së bashku me karrocierin, e ngjitën nëpër 
shkallë dhe i ranë ziles. Te dera doli një portier i përgjumur. E futën 
barrën brenda dhe kërkuan për ndonjë vend ku ta linin. Qëlloi që një 
derë dhome ishte e hapur: dhoma ishte bosh dhe s’kish si bëhej më 
mirë. E futën atje dhe e shtrinë në shtrat. Pastaj të dy burrat, të kënaqur 
që shpëtuan kaq lehtë, u kthyen te pajtoni. 

U ndalën tek adresa tjetër. Kësaj here, te dera u doli një zonjë e 
re e veshur me robdëshambër dhe me një libër në dorë. Studenti pa dy 
kartat që i kishin mbetur dhe e pyeti a ishte ajo zonja Y. Ndodhi që i ra 
në të dhe u ndje përsëri me fat. I shpjegoi zonjës se xhentëlmeni që po 
flinte në karrocë, ishte burri i saj. Iu duk sikur asaj nuk i bëri shumë 
përshtypje, sepse thjesht sa hapi derën e një dhome dhe shkoi diku në 
brendësi të shtëpisë. Studenti dhe karrocieri e morën nga pajtoni burrin 
që flinte dhe e shtrinë në shtrat. S’e morën mundimin as ta zhvishnin, 
sepse ndiheshin shumë të lodhur. Meqë nuk e panë më zonjën që u 
kishte hapur derën, u larguan pa e përshëndetur. 

Karta e fundit ishte e një beqari që flinte në një hotel. Atë ia 
dorëzuan rojës së natës. 

Po le të rikthehemi tek adresa ku u bë dorëzimi i parë. Ja se 
ç’ndodhi atje: 

Tetë orë më parë, mister X-i i kishte thënë misis X-it: 

- Më duket se të thashë, e dashur, që sot më kanë ftuar në një 
mbrëmje që quhet Kneipe, apo jo?. 

- Po, po, tani po më kujtohet. Po ç’është kjo Kneipel 

- Është një festë beqarësh, e dashur, ku studentët takohen, 
këndojnë, bisedojnë... pinë duhan, pra, bëjnë gjëra të këtilla. 

- Ah, me siguri që do të kënaqesh atje, - i tha misis X-i që ishte 
një grua e ndjeshme dhe shpirtmirë. 

- Të them të drejtën, jam shumë kureshtar të shoh se çfarë do të 
flasin atje, - vazhdoi mister X-i, - dhe mbase do të vij pak vonë sonte. 

- Ç’do të thuash me vonël - e pyeti misis X-i. 

- Këta studentët janë pak të qejfit dhe kur mblidhen së bashku... 
nuk e di se ç’mund të ngjasë. Megjithatë, sapo të më jepet rasti, do të 
përpiqem të shmangem e të vij herët, pa i mbetur hatri askujt. Por në 
qoftë se do ta kem të pamundur... 

Misis X-i që, siç ju thashë, ishte një grua shpirtmirë, i tha: 

- Atëherë do të bëje mirë të merrje çelësin me vete. Unë do të fle 
me Dollin dhe ti nuk ke për të na shqetësuar, kurdo që të vish. 

- Kjo është një ide e shkëlqyer, - e aprovoi mister X-i. - Do të 
vij pa u ndjerë dhe do të bie drejt e në shtrat. 

Andej nga mesi i natës, ose ndaj të gdhirë, Dollit, që ishte motra 
e misis X-it, i doli gjumi dhe mbajti vesh. 

- Xheni, - tha Dolli, - zgjuar je? 

- Po, e dashur, - iu përgjigj misis X-i. - Fli, tani! 

- Ç’po ngjet kështu? Mos ka rënë zjarr? 

- Kushedi. Mbase është Persi. Do të jetë penguar në errësirë dhe 
do të jetë rrëzuar. Po mos ki merak, e dashur! Fli! 

Por me të ndjerë që Dollin e zuri gjumi, misis X-i, që ishte një 
grua shumë e ndjeshme, donte të shihte në ishte mirë Persi. Kështu, pasi 
hodhi mbi supe robdëshambërin dhe veshi shapkat, shkoi në dhomën e 
saj. Të zgjoje xhentëlmenin duhej të binte tërmet. Ajo ndezi një qiri dhe 
u afrua ngadalë te buza e shtratit. 

Nuk ishte Persi. Madje nuk i ngjante fare Persit. Ajo e ndjeu se, 
në çfarëdo rrethanash që të ndodhej, nuk do të mundte të martohej 

kurrsesi me një burrë të atillë. Në atë gjendje që ndodhej ai, ajo 
dëshironte vetëm të largohej sa më parë prej aty. 

Por se ç’e tërhoqi tek ai. Iu afrua për ta parë nga afër. Pastaj u 
kujtua. Padyshim që ai ishte mister Y-i, një xhentëlmen tek i cili ajo me 
Persin kishin ngrënë darkë mbrëmjen e parë që mbërritën në Berlin. 

Po ç’donte këtu? Ajo e vendosi qiririn mbi tavolinë dhe e 
mbështeti fytyrën e menduar në mes të pëllëmbëve. Befas iu kujtua 
gjithçka. Persi kishte shkuar në atë Kneipe- n me këtë mister Y-in. Me 
siguri që do të kishte ndodhur ndonjë ngatërresë. Mister Y-in do ta 
kishin sjellë gabimisht në adresën e Persit. Dhe Persi në atë çast... 

Papritmas e kuptoi se ç’gjë e tmerrshme kishte ngjarë. U kthye 
menjëherë në dhomën ku flinte Dolli, u vesh shpejt e shpejt dhe zbriti 
shkallët me rrëmbim. Për fat të mirë, në atë çast, aty po kalonte një 
pajton dhe, pasi hipi në të, ajo shkoi në adresën e mister Y-it. I tha 
karrocierit ta priste dhe ngjiti fluturimthi shkallët e shtëpisë së tij. I ra 
ziles me padurim dhe derën ia hapi misis Y-i, që kishte veshur një 
robdëshambër dhe mbante një libër në dorë. 

- Misis X-i! - i tha gruaja e habitur. - Ç’të solli këtu? 

- Burri im, - vetëm kaq mundi të thoshte e gjora në atë çast, - 
këtu është? 

- Si guxon! - ia ktheu misis Y-i, duke drejtuar trupin. 

- Të lutem, mos më keqkupto! - i tha misis X-i me një pamje 
lutëse. - Por ka ndodhur një ngatërresë e tmerrshme. Në vend që ta 
sillnin te ne, Persin e gjorë do ta kenë sjellë këtu. Të lutem, shko dhe 
shihe njëherë! 

- E dashur, - i tha misis Y-i që ishte një grua më e vjetër në 
moshë dhe më e përmbajtur, - mos u bëj merak! Atë e sollën këtu para 
gjysmë ore, por, të them të drejtën, nuk e pashë fare. Ai është brenda. 

Ma do mendja se s’do t’i kenë hequr as këpucët. Tani ruaj 
gjakftohtësinë dhe le të përpiqemi ta zbresim poshtë. 

Por misis X-in nuk e mbante vendi. Ajo hyri brenda dhe, pas 
pak, doli me fytyrën dyllë të verdhë nga tmerri. 

- Nuk ishte Persi, - tha. - Po tani, çfarë të bëj? 

- Mbase ke gabuar, - i tha misis Y-i dhe u mat të hynte vetë 
brenda. Por misis X-i e ndaloi. 

- Nuk ishte as burri yt, - i tha. 

- Broçkulla! - ia ktheu misis Y-i. 

- Jam e sigurt. Burrin tënd sapo e lashë duke fjetur në shtratin e 

Persit. 

- Ç’do atje ai?! - klithi misis Y-i. 

- E sollën dhe e lanë atje, - i tha misis X-i dhe ia krisi të qarit. - 
Prandaj mendova se Persin do ta kenë sjellë këtu. 

Gratë panë njëra-tjetrën dhe ra një heshtje që prishej vetëm nga 
gërhitjet e xhentëlmenit matanë derës gjysmë të hapur. 

- Atëherë kush është ai aty? - pyeti misis Y-i që e mblodhi veten 

e para. 

- Nuk e di. S’e kam parë ndonjëherë. 

Misis Y-it iu morën këmbët. 

- Po tani, çfarë të bëjmë? - e pyeti misis X-i. 

- Unë e di se çfarë do të bëj. Do të vij me ty të marr burrin tim. 

- Nuk do ta zgjosh dot, - i tha misis X-i. 

- E di unë se si e zgjoj atë, pasi e kam bërë edhe më parë, - ia 
ktheu misis Y-i, duke veshur pallton. 

- Po Persi, ku është? - i tha misis X-i, kur po zbrisnin shkallët. 

- Për këtë, e dashur, do të bëje mirë të pyesje atë vetë. 

- Në qoftë se arrijnë e bëjnë gjëra të këtilla, kushedi se ç’do të 
kenë katranosur në atë mbrëmjen. 

- Pyetjet do t’i bëjmë në mëngjes, e dashur, - e ngushëlloi misis 
Y-i. 

- Me ç’po shoh unë, këto Kneip-e t qenkan gjëra shumë të 
shëmtuara. Nuk do ta lejoj më kurrë Persin të shkojë në to. 

- E dashur, - e qortoi misis Y-i. - Po ta kishe bërë siç duhet 
detyrën tënde, ai nuk do të guxonte të shkonte kurrë atje. 

Dhe vërtet nuk guxoi më kurrë paskëtaj. 

Por, siç ju thashë, të gjithë fajin e kishte ajo karta, të cilën në 
vend që ta qepnin në xhaketë, e qepën në mbulesën e tavolinës. Dhe 
gabimet ndëshkohen gjithnjë rëndë në këtë botë. 


KREU XIV 

Është aq serioze sa bëhet një kapitull ndarjeje. - Gjermanët nga 
pikëpamja anglosaksone. - Përmbajtja te kopsat dhe helmeta. - 

Parajsa e idiotit të pashpresë. - Ndërgjegjja gjermane dhe 
agresiviteti i tij. - Ç’ndodh me gjermanët e mirë kur vdesin. - 
Instinkti luftarak; a është i mjaftueshëm? - Gjermani si tregtar. 

- Ku e mbështet jetën. - Ç ’mund të thuhet kundra gjermanëve si 
njerëz. - Theqafja merrfund. 

- E po, këtë vend mund ta qeverisë ndokush, - tha Xhorxhi. - 
Fjala vjen mund ta qeveris unë. 

Ishim ulur në Kopshtin e Kaizer Hofit, në Bon, duke parë Rinin 
nën këmbët tona. Ishte mbrëmja e fundit e theqafjes sonë. Do të 
largoheshim me tren të nesërmen, herët në mëngjes. 

- Do të hidhja në letër të gjitha ato që do të donin të bënin 
njerëzit, - vazhdoi Xhorxhi, - pastaj do t’u merrja firmat dhe me to do 
të shtypja libra e do t’i postoja nëpër qytete dhe fshatra. E gjithçka do të 
bëhej. 

Të thuash të drejtën, te gjermani i mirë i ditëve tona, i cili, me sa 
duket, s’ka ambicie të tjera, veçse të paguajë taksat dhe të bëjë çfarë i 
thonë, është e vështirë të zbulohet ndonjë gjurmë nga stërgjyshi tij i 
egër, për të cilin liria individuale ishte veçse një frymëmarrje në flegrat 
e hundës dhe me të drejtat ekzekutive mbi fisin; ai, nga njëra anë, ndjek 
shefin e tij, por, nga ana tjetër, refuzon t’i bindet. Në Gjermani dëgjohet 
shumë mbi socializmin, por atë lloj socializmi me një fjalë tjetër mund 
ta quash pa frikë despotizëm. Individualizmi nuk i bën apel votuesit 
gjerman. Ai është sa i dëshiruar aq edhe në ankth për të qenë i 
kontrolluar; madje në ankth për të gjitha gjërat. Nuk polemizon me 
qeverinë, por me firmën e saj. Polici për të është fë dhe, me sa duket, 
kështu do të mbetet përgjithmonë. Në Angli ne e shohim burrin me 
uniformë blu si një nevojë të padëmshme. Për qytetarët ai është 
punësuar thjesht për të bërë punën e tabelave të qarkullimit rrugor, edhe 

pse në ndonjë qoshe të qytetit të rënduar nga trafiku konsiderohet i 
dobishëm - për të ndihmuar zonjat plaka të kalojnë nga njëra anë e 
rrugës në anën tjetër. Por fatkeqësisht ne i jemi mosmirënjohës për këto 
shërbime. Në Gjermani atë e adhurojnë si një Zot të vogël dhe e duan si 
një engjëll mbrojtës. Për fëmijën gjerman ai është një Santa Klaus 8 . 
Gjithçka e mirë vjen vetëm prej tij. Të gjitha të këqijat dënohen vetëm 
prej tij. Çdo djalë apo vajzë e mirë gjermane, s’do gjë tjetër në këtë 
botë, veçse t’i pëlqejë policit. Në qoftë se ndonjë polic i buzëqesh 
ndokujt, atij i rritet mendja në çast. Mjaft sa t’i fërkojë pak kokën 
ndonjë djali apo vajze të mirë gjermane dhe ata bëhen mburravecë, aq 
sa nuk durohen më. 

Qytetari gjerman është ushtar dhe polici është oficeri i tij. Polici 
i tregon se ku duhet të ecë në rrugë dhe se sa shpejt duhet të ecë. Në 
fund të çdo rruge qëndron një polic, për t’i treguar gjennanit se si të 
kalojë. Po të mos i zërë syri ndonjë polic, qytetari me siguri që do të 
ulet këmbëkryq në anë të rrugës dhe do të presë derisa ai të kalojë 
rastësisht andej. Në stacionin e trenit, polici e mbyll atë në dhomën e 
pritjes, ku s’mund t’i bëjë asnjë të keqe vetes. Kur vjen koha e duhur, ai 
e nxjen dhe ia dorëzon rojës së trenit, që s’është veçse një polic me një 
uniformë tjetër. Roja i tregon nga të dalë dhe e ndjek me sy kur del. Në 
Gjermani është e panevojshme të merakoseni për veten. Gjithçka ta 
bëjnë të tjerët, madje më mirë se ç’do ta bëje vetë. S’ka pse ta vrasësh 
mendjen për veten, nuk të vë faj njeri nëse nuk je në gjendje të 
kujdesesh për veten: polici gjerman e ka për detyrë të kujdeset për ty. 
Në qoftë se je një idiot i pashpresë, kjo nuk e shkarkon atë nga 
përgjegjësia. Në qoftë se të ndodh gjësendi, kushdo qofsh dhe çfarëdo 
që të bësh, ai përgjigjet me kokë për ty dhe këtë s’e luan as topi. 


s Njëfigurë legjendare, baslikëshoqëruese e Shën Nikollës, që u sjell fëmijëve dhurata në 
vigjilje të Krishtlindjes. (Shën. ipërkth.) 

Po të humbësh, të gjen ai; edhe në qoftë se të humbet gjësendi, 
ai do ta gjejë me doemos. Në qoftë se të ka shkuar mendja te diçka që 
s’është keq ta kesh, ta jep ai. Në Gjermani nuk ke nevojë për agjentë 
privatë. Po qe se kërkon të shesësh ose të blesh ndonjë shtëpi a fushë, 
këtë punë ta bën shteti. Në qoftë se të kanë mashtruar ose ta kanë 
hedhur, rastin tënd e merr përsipër shteti. Shteti të marton, të siguron, 
madje ai luan edhe kumar për ty, që të dalësh i fituar. 

“Ju mjaft sa të lindni, - u thotë qeveria gjermane qytetarëve të 
saj, - pastaj të tjerat i bëjmë ne. Brenda ose jashtë shtëpisë, të sëmurë a 
të shëndoshë qofshi, në punë a në kohë të lirë, ne jo vetëm që do t’ju 
tregojmë se çfarë duhet të bëni, por madje do të kujdesemi edhe kur ta 
bëni. Mos u bëni merak për asgjë!” 

Dhe kështu bën edhe gjermani. Kur nuk i zë syri asgjëkund 
ndonjë polic, ai sorollatet gjersa gjen ndonjë njoftim policor në ndonjë 
mur. Pasi e lexon, ndjek me kujdesin më të madh udhëzimet e tij. 

Më kujtohet njëherë se në një qytet gjerman (e harrova se cilin; 
kjo mund të kishte ndodhur kudo) pashë një derë të hapur, që të nxirrte 
në një kopsht, ku jepej një koncert. Rreth çerek milje prej aty ishte një 
derë tjetër, tek e cila qëndronte një burrë që mblidhte paratë e hyrjes. Te 
dera e parë nuk kishte asgjë për të penguar njeriun që i thoshte mendja 
të hynte në koncert pa paguar. Megjithatë, turma e gjermanëve 
këmbëngulte të shkonte te dera tjetër. Këta njerëz, kaq të shtruar e kaq 
të mirë, me siguri, janë engjëj të zbritur nga qielli në tokë për të pirë 
ndonjë gotë birrë, të cilën ia vlen ta pish vetëm në Gjermani. 

Në Gjermani, anës rrugëve ka vetëm pemë me fruta. Askush nuk 
e ndalon burrin apo djalin që të hajë fruta, përveç zërit të ndërgjegjes. 
Në Angli, një gjë e tillë do t’i zemëronte njerëzit dhe do t’i ngrinte në 
revoltë. Me qindra fëmijë do të vdisnin nga kolera dhe diarreja. 
Mjekëve do t’u priteshin krahët, duke u përpjekur t’i bënin ballë vesit të 

tepruar për të ngrënë mollë aguridhe dhe arra të papjekura. Të gjithë 
njerëzit do të kërkonin që këto mollë të rrethoheshin; vetëm kështu do 
të bëheshin të padëmshme. 

Por në Gjermani një djalë ecën për milje të tëra tatëpjetë një 
rruge të vetmuar, anës së cilës ka pemë frutore, vetëm për të blerë një 
grosh gorrica në fshatin në fund të saj. Për mendjen e anglo-saksonit, të 
kalosh ndanë këtyre pemëve të pambrojtura që kërmsen nga pesha e 
frutave të pjekura, është një tallje me dhuntinë e bekuar të 
vetëpërmbajtjes. 

Nuk e di se sa e vërtetë është, por me ç’kam dëgjuar për 
karakterin e gjermanit, kur një njeri dënohet me vdekje atje, i japin një 
copë litari dhe i thonë që të shkojë e të varë veten në shtëpi. Krimineli 
gjerman e merr litarin me vete në shtëpi dhe, pasi ndjek me kujdesin më 
të madh udhëzimet e policëve, e zbaton vendimin në kuzhinën e vet. 

Gjermanët janë njerëz të mirë. Mbase njerëzit më të mirë në 
botë: miqësorë, aspak egoistë dhe mjaft të sjellshëm. Kam të drejtë kur 
them se shumica e tyre do të shkojë në parajsë. Dhe po t’i krahasosh me 
kombet e tjera të krishtera në këtë botë, do të arrish në përfundimin se 
parajsa, me siguri, është një industri gjermane. Por vetëm një gjë nuk 
arrij të kuptoj: si hyjnë ata atje? E kam të pamundur të besoj se shpirti 
individual i ndonjë gjermani të ketë aq iniciativë sa të fluturojë e të 
ngjitet në kokë të vet dhe të trokasë në portën e Shën Pjetrit. Për 
mendimin tim, ata i marrin në grupe të vogla, të cilat u ngarkohen në 
përgjegjësi ndonjë polici të vdekur. 

Karlila u tha prusianëve (dhe kjo është e vërtetë, për të gjithë 
kombin gjennan) se virtyti i tyre kryesor është gatishmëria për t’u vënë 
në radhë në ushtri. Po t’i heqësh nga puna dhe t’i dërgosh në Afrikë ose 
në Azi, nën komandën e dikujt me uniformë, ata kanë për të qenë 
kolonizatorë të shkëlqyer dhe do të përballen me vështirësitë, edhe sikur 

vetë djalli t’u dilte përpara, mjaft sa t’i urdhërojnë. Por po t’i lësh të 
veprojnë vetë, ata s’do ta kenë të gjatë dhe kjo, jo për shkak të 
mungesës së inteligjencës, por për shkak të hezitimit të tyre. 

Gjermani ka qenë ushtar i Evropës për një kohë aq të gjatë, saqë 
instinktet e tij ushtarake i kanë hyrë në gjak. Më kanë treguar një histori 
për një shërbëtor gjerman, të cilin padroni i tij e urdhëroi të çonte një 
letër në një shtëpi dhe të priste atje për përgjigjen. Kaluan orë të tëra 
dhe ai nuk po kthehej. Padroni u shqetësua shumë dhe shkoi të shihte se 
ç’i kishte ndodhur. E gjeti atje ku e kishte çuar, me përgjigjen në dorë. 
Po priste për urdhrat e tjera. Juve mund t’ju duket pak e tepruar, por unë 
për veten time e besoj këtë histori. 

Gjëja më e çuditshme është se i njëjti burrë, i cili kur është civil 
ngjan me një fëmijë të pashpresë, me të veshur uniformën bëhet një 
qenie tepër inteligjente, e aftë për të marrë përgjegjësi dhe me shumë 
iniciativë. Gjermani është i aftë të drejtojë të tjerët, por jo veten e vet. 
Me sa duket, ilaçi për këtë është që ta stërvitësh njëherë si oficer, pastaj 
ta vësh të komandojë veten. Padyshim që ai do të jetë i më arsyeshëm 
kur të urdhërojë veten, sepse vetes do t’i bindet me më shumë siguri. 

Shkolla duhet të jetë faktori kryesor për drejtimin e karakterit 
gjerman në këto anale. Misioni i saj është mësimi i përjetshëm. 
Sigurisht që ky është një ideal i bukur për këdo, por para se ndokush të 
lidhet me shkollën si mishi me kockën, mbase s’do të ishte keq të 
pyeste më parë se cili është misioni i tij në këtë botë. Me sa duket, 
parimi gjerman është: “Bindje e verbër ndaj gjithçkaje me kopsa”. Ky 
është në antitezë të plotë me skemën anglo-saksone. Por nëse ndodh që 
skema anglo-saksone dhe ajo gjermane lulëzojnë së bashku, të dyja 
metodat janë të shkëlqyera. Deri tani gjermanët kanë pasur fatin e madh 
të jenë qeverisur mirë. Po të vazhdojë kështu, s’ka si bëhet më mirë për 
ta. Po në qoftë se fillojnë telashet, kjo do të ndodhë vetëm nëse 

rastësisht diçka do të shkojë keq në makinën qeverisëse. Por kushedi, 
mbase metoda e tij prodhon pafundësisht qeveritarë të mirë. Patjetër që 
kështu duhet të jetë. 

Si tregtar, megjithëse temperamenti i tij nuk ndryshon shumë 
nga ai i rivalit të tij anglo-sakson, kam frikë se gjermani do të mbetet 
prapa. Për të jeta është shumë më e rëndësishme se pasuria. Një vend, i 
cili i mbyll bankat dhe zyrat postare për dy orë në mes të ditës, ndërsa 
tregtari shkon të hajë drekën në gjirin e familjes, nuk mund të shpresojë 
se hahet me një tregtar që e ha drekën në këmbë dhe fle me telefonin te 
koka e krevatit. 

Dyqanxhiu në Gjermani nuk di t’u serviloset klientëve. Njëherë 
më rastisi të ndodhesha pranë një zonje angleze që bënte pazar në 
Munih. Ajo kishte psonisur në Londër dhe Nju-Jork dhe aty përvilte 
buzët sa herë që tregtari i tregonte gjësendi. Nuk ishte puna se asaj s’i 
pëlqente asgjë; kjo ishte metoda e saj e të blerit. Më vonë më shpjegoi 
se në atë mënyrë besonte që mund t’i merrte gjërat më lirë se gjëkundi 
tjetër. Ai nuk e kundërshtoi, por i mblodhi gjërat me qetësi dhe i vuri në 
kutitë e veta; kutitë i vuri prapa banakut, pastaj u largua dhe mbylli 
derën. 

- S’paska ndërmend të kthehet më kështu? - pyeti zonja pas disa 
minutash. 

- Dyshoj se jo, - ia ktheva unë. 

- Pse jo? - pyeti ajo e habitur. 

- Them se, - iu përgjigja unë, - ti e mërzite atë. Tani, me siguri, 
do të jetë duke hequr llullën dhe duke lexuar gazetën. 

- Sa tregtar i çuditshëm! - tha zonja dhe, pasi mblodhi me inat 
çantat e saj, doli jashtë duke turfulluar. 

Njëherë tjetër, në një vend duhanpirjeje në hollin e një hoteli 
gjerman, një anglez i vogël më tregoi një histori, të cilën, po të isha në 
vendin e tij, nuk do ta tregoja. 

- Është budallallëku më i madh, - tha, - po të përpiqesh të 
bindësh një gjerman të ulë çmimin. Me sa duket, ata s’e kuptojnë këtë. 
Njëherë në George Platz pashë botimin e ri të një librit tim të preferuar. 
Hyra brenda dhe pyeta për çmimin. Librashitësi ishte një burrë i vjetër. 

- Njëzet e pesë marka, - m’u përgjigj dhe vazhdoi të lexonte. 

Unë i thashë se para disa ditësh kisha parë një kopje më të mirë 

të tij, që kushtonte po njëzet e pesë marka. Ai më pyeti se ku. I thashë 
në një dyqan, në Lajpcig. Ai më sugjeroi të kthehesha atje dhe ta blija. 
Dukej sikur nuk i interesonte fare në doja ta blija librin apo jo. Unë i 
thashë: 

- Më thuaj pazarin e fundit për të! - i thashë. 

- Ta thashë njëherë, njëzet e pesë marka. 

Ai njeri të ngrinte nervat. 

- Nuk ia vlen për aq, - i thashë. 

- Pse, mos thashë gjë unë që ia vlen? - këmbënguli ai. 

- Si thua për dhjetë marka? - i thashë duke menduar se në fund 
do t’ia merrja për njëzet. 

Ai u ngrit në këmbë. Mendova se shkoi të merrte librin, por 
erdhi drejt e tek unë. Më zuri nga shpatullat, më rrotulloi me fytyrë nga 
dera dhe, pasi më nxori në rrugë, përplasi derën prapa meje. Një gjë e 
tillë nuk më kishte ndodhur kurrë më parë. 

- Mbase libri ia vlente për njëzet e pesë marka, - e ngushëllova 

unë. 

- Padyshim që ia vlente, - ma ktheu, - po ku qëndron nocioni i 
tregtisë? 

Në qoftë se ka diçka që e ndryshon karakterin e gjcrmanëve, kjo 
është vetëm gruaja. Ajo vetë po ndryshon me shumë shpejtësi, ose 
përparon, siç themi ne. Para dhjetë vjetësh asnjë grua gjermane nuk 
donte t’ia dinte për reputacionin e saj dhe shpresonte të gjente një burrë 
nga ata që guxonin të ngisnin biçikletën. Por sot ata sorollaten me 
mijëra rreth e rrotull vendit të tyre. Pleqtë tundin kokat, por të rinjtë 
dalin me to krah për krah. Jo shumë kohë më parë, konsiderohej si jo 
femërore që një grua të kalonte pragun e shtëpisë. Kurse tani ajo 
ushtrohet vetë, duke bërë tetat në ndonjë qoshe, derisa i vjen në ndihmë 
ndonjë i ri. 

Ajo është edukuar në mënyrë të shkëlqyer. Në moshën 
tetëmbëdhjetëvjeçare flet dy a tre gjuhë dhe pothuajse i ka harruar fare 
të gjithë shkrimtarët anglezë që ka lexuar. Me sa duket, gjithë ai 
arsimim ka qenë i kotë për të. Me t’u martuar, ajo i përvishet kuzhinës 
dhe përpiqet ta pastrojë trurin nga gjithçka që ka mësuar deri atëherë. 
Po sikur t’i shkrepë në kokë të mos e sakrifikojë jetën e saj për të bërë 
punë hamallëkçe në shtëpi dhe të ketë ambicie për të marrë pjesë në 
jetën shoqërore dhe kombëtare? Atëherë ndikimi i një partneri të tillë, të 
shëndoshë në trup dhe në mendje, me siguri që do të zgjasë përjetësisht 
dhe do t’i shpjerë gjermanët shumë larg. 

Burri gjerman është jashtëzakonisht sentimental dhe ndikohet 
shumë lehtë nga gratë. Për të thuhet se është dashnori më i mirë dhe 
bashkëshorti më i keq. Dhe kjo për faj të grave. Me t’u martuar, gruaja 
gjermane i lë shëndenë romancës dhe kap bishtin e fshesës dhe e zbon 
atë jashtë. Si vajzë, ajo nuk e kupton asnjëherë të veshurit; si grua, 
duket sikur vishet me ç’të gjejë në shtëpi. Ajo e këmben të drejtën e 
lindur për t’u admiruar me një kuti ëmbëlsirash. Pasdite për pasdite 
mund ta shihni në kafene, duke u dendur me torta dhe çokollata. Brenda 

një kohë shumë të shkurtër ngjallet mjaft, bëhet çehrevrarë dhe aspak 
tërheqëse. 

Po qe se gruaja gjcrmanc nuk do t’i kalojë më pasditet duke pirë 
kafe dhe mbrëmjet duke pirë birra, por do të përpiqet të ndryshojë 
paraqitjen e saj, apo të vazhdojë të lexojë libra të tjerë, të ndryshëm nga 
ato të kuzhinës, atëherë qeverisë gjermane do t’i duhet të përballet me 
një forcë të re dhe krejt të panjohur për të. Dhe kudo, anembanë 
Gjermanisë, të gjithë do të shohin shenjat e pagabueshme q ëfrau 9 plakë 
gjermane po ia lëshon vendin damës më të re. 

Të gjithë do të bëheshin kureshtarë se çfarë do të ndodhte 
atëherë. Por kombi gjerman vazhdon të jetë ende i ri dhe pjekuria për të 
është gjëja më e rëndësishme në botë. Gjermanët janë një popull i mirë, 
i dashur dhe, padyshim, do të ndihmojnë që kjo botë të bëhet akoma 
edhe më e mirë. E vetmja gjë e keqe që mund të thuhet, është se edhe 
ata kanë të metat e tyre. Ata vetë nuk e dinë këtë; mendojnë se janë të 
përsosur dhe ky është një budallallëk nga ana e tyre. Madje, shkojnë 
deri atje sa të mendojnë që janë më superiorë se anglo-saksonët: kjo 
është absurde! Por mbase nuk e kanë me tërë mend. 

- Kanë ç’kanë, - tha Xhorxhi, - duhani i tyre është një mëkat 
kombëtar. Unë po shkoj të fle. 

Ne u ngritëm dhe pamë nga dritarja se si vezullonin nga dritat 
ujërat e errëta të lumit. 

- Ishte një theqafje e këndshme, - tha Harisi. - Nga njëra anë jam 
i gëzuar që po kthehem në shtëpi, por nga ana tjetër, më vjen keq që 
mbaroi me kaq. 

- Ç’është theqafja 10 ? - pyeti Xhorxhi. - Si do ta përktheje? 


9 Zonjë (gjennan.) (Shën. i përkth.) 

10 Fjala bummel në titullin origjinal (Three men on the bummel) është huazuar nga 
gjennanishtja dhe nuk ka gjetur përdorim të mëvonshëm në anglisht. Madje botimi i parë në 
Amerikë nga Dodd Mead, në 1900, është titulluar Tre vetë me biçikleta (Shën. i përkth.) 

- Theqafjen, - shpjegova unë, - do ta përshkruaja si një udhëtim, 
të gjatë a të shkurtër, që nuk ka fund: e vetmja gjë që e rregullon është 
nevoja për t’u kthyer në një kohë të caktuar atje ku filloi. Ndonjëherë, 
ajo shkon në rrugë që gëlojnë nga njerëzit, ndonjëherë tjetër përmes 
fushave dhe shtigjeve të shkreta; ndonjëherë mund të humbasim për 
disa orë, ndonjëherë tjetër për disa ditë. Por i gjatë a i shkurtër, këtu a 
atje, mendimet tona fluturojnë si ai pluhuri që e merr era. Ndërsa 
udhëtojmë, i përshëndesim dhe u buzëqeshim disave, ndalojmë dhe 
bisedojmë për pak kohë me disa të tjerë; ndërsa me pak prej tyre bëjmë 
edhe ndonjë copë rrugë së bashku. Kemi qenë shumë kureshtarë dhe, 
më të shumtën e kohës, të lodhur. Por tekefundit ia kaluam shumë 
bukur dhe na vjen keq që “mbaroi me kaq”. 


FUND 


Zherom K. Zherom 
(Jerome K. Jerome) 

Shkrimtar i njohur anglez. Lindi në vitin 1859 në Stajfordshire 
dhe vdiq në vitin 1927 në Northampton të Anglisë. Njeri me natyrë 
pesimiste dhe të trishtuar Zherom K. Zherom, çuditërisht zhvilloi një stil 
të spikatur humoristik, i cili më pas do të ndikonte edhe tek shumë 
autorë komikë. Ka shkruar një sërë veprash ndër të cilcit novelën e 
famshme komike "Tre vetë në një barkë (pa zënë ngoje qenin)", e cila 
pati një sukses të jashtkakonshëm clhe konsiderohet si një nga 

kryeveprat klasike të humorit anglez. Ka shkruar gjithashtu "Mbi skenë 
dhe në kulisa" (1885); "Pol Kelver" (1902); "Gjermania dhe unë" 
(1910). Tregimet e tij, thuajse gjithmonë të bazuara në eksperiencat e 
jetës vetiake spikaten nga një humor absurd që i bën ato edhe më të 
veçanta. 

"Më pëlqen puna: ajo më magjeps. Mund të qëndroj orë të tëra 
duke e vështruar atën shkruan në një prej tregimeve të tij. 

Novela "Tre vetë me biçikleta" u botua rreth njëmbëdhjetë vite 
më pas duke rikthyer tre heronjtë e famshëm, Xhorxhin, Harisin dhe Xh. 
tregimtarin, pëaqësuesit zbavitës të klasës së mesme, që përpiqen të 
arratisen nga bota klaustrofobike e zyrave dhe monotonia e jetës 
familjare, në një ekskursion të ngjashëm me biçikleta, kësaj here 
përmes Pyllit të Zi, në Gjermani. "Tre vetë me bi fikleta" është një nga 
veprat më të mira të autorit. 

